**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 04 Απριλίου 2025, ημέρα Παρασκευή και ώρα 13.10΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου της, κ. Αθανασίου Καββαδά, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Ενίσχυση της κεφαλαιαγοράς και άλλες διατάξεις». (2η συνεδρίαση - ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κυριάκος Πιερρακάκης, ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Βασιλική Λαζαράκου, Πρόεδρος της Επιτροπής Κεφαλαιαγοράς και Αναστασία Στάμου, Β΄Αντιπρόεδρος της Επιτροπής Κεφαλαιαγοράς, Σπυρίδων Κυρίτσης, Πρόεδρος του ΔΣ του Συνδέσμου Μελών Χρηματιστηρίων Αθηνών (ΣΜΕΧΑ), Χριστόδουλος Αίσωπος, Πρόεδρος του ΔΣ της Ένωσης Θεσμικών Επενδυτών, Αριστοτέλης Καρυτινός, Αντιπρόεδρος του ΔΣ της Ένωσης Θεσμικών Επενδυτών, Φώτης Καρατζένης, Πρόεδρος του Επιστημονικού Συμβουλίου της Ένωσης Εισηγμένων Εταιρειών (ΕΝ.ΕΙΣ.ΕΤ.), Αντιγόνη Γιαννακάκη, Υποδιοικήτρια Εθνικής Αρχής Κυβερνοασφάλειας – ΕΑΚ, Σμαράγδα Ρηγάκου, Νομική Σύμβουλος Διοίκησης και Αναπληρώτρια Επιτελική Διευθύντρια της Διεύθυνσης Νομικών, Ρυθμιστικών Υπηρεσιών και Κανονιστικής Συμμόρφωσης του Ομίλου Χρηματιστηρίου Αθηνών, Ιωάννης Πολυχρονίου, Πρόεδρος του ΔΣ του Συνδέσμου Εταιρειών Παροχής Επενδυτικών Υπηρεσιών (ΣΕΠΕΥ), Κωνσταντίνος Κόλλιας, Πρόεδρος του Οικονομικού Επιμελητηρίου της Ελλάδας και Καλλίτσα Αναγνώστου, Πρόεδρος του Συλλόγου Συγγενών Θανόντων και Εγκαυματιών της 23ης Ιουλίου 2018 στην Ανατολική Αττική.

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ. Ιωάννης Τσικριπής, Γενικός Διευθυντής Προληπτικής Εποπτείας και Εξυγίανσης της Τράπεζας της Ελλάδας, Χαρούλα Απαλαγάκη, Acting Γενική Διευθύντρια της Ελληνικής Ένωσης Τραπεζών (ΕΕΤ), Θεόδωρος Αθανασόπουλος, Πρόεδρος της Ένωσης Εταιρειών Διαχείρισης Απαιτήσεων από Δάνεια και Πιστώσεις (ΕΕΔΑΔΠ), Κωνσταντίνος Παπαμιχαήλ, Πρόεδρος του Συλλόγου Εργαζομένων της Επιτροπής Κεφαλαιαγοράς, Απόστολος Ντάλλας, Αντιπρόεδρος του Δ.Σ. της Ένωσης Φοροτεχνικών Ελεύθερων Επαγγελματιών (ΕΦΕΕΑ), Αστέριος Νάκας, Α' Αντιπρόεδρος του ΔΣ της Πανελλήνια Ομοσπονδία Φοροτεχνικών Ελευθέρων Επαγγελματιών (Π.Ο.Φ.Ε.Ε.) και Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ).

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Κτενά Αφροδίτη, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Χαλκιάς Αθανάσιος, Μάλαμα Κυριακή και Σαλμάς Μάριος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι συνάδελφοι, κύριοι Υπουργοί, εκλεκτοί προσκεκλημένοι, καλώς ήρθατε στην Επιτροπή μας. Καλησπέρα σας.

Αρχίζει η συνεδρίαση της Επιτροπής μας. Είμαστε στη δεύτερη συνεδρίαση της Διαρκούς Επιτροπής Οικονομικών Υποθέσεων. Συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών με τίτλο «Ενίσχυση της κεφαλαιαγοράς και άλλες διατάξεις».

Θα μου επιτρέψετε δύο λόγια, γιατί έχουμε μαζί μας τον νέο Υπουργό Εθνικής Οικονομίας και Οικονομικών, κ. Κυριάκο Πιερρακάκη. Αφού τον καλωσορίσω, να του ευχηθώ και εγώ καλή δύναμη και καλή επιτυχία στο δύσκολο έργο που αναλαμβάνει.

 Κύριε Υπουργέ έχετε ήδη διαγράψει μια επιτυχημένη διαδρομή σε δύο σημαντικά Υπουργεία. Πλέον αναλαμβάνετε το πρώτο τη τάξει Υπουργείο και είμαι βέβαιος ότι θα συνεχίσετε με την ίδια αποτελεσματικότητα το έργο σας και το έργο της Κυβέρνησης στην κατεύθυνση της ανάπτυξης με κοινωνική δικαιοσύνη, με μείωση φόρων και με ενίσχυση των εισοδημάτων.

Και τέλος, δεν μπορώ να μην πω δυο λόγια για τον συνάδελφο και φίλο Απόστολο Βεσυρόπουλο, ο οποίος αποχωρεί από τη θέση του Προέδρου της Επιτροπής μας, έχοντας εκλεγεί πριν λίγο στην πολύ τιμητική, αλλά και ουσιαστική θέση του Γενικού Γραμματέα της Κοινοβουλευτικής Ομάδας της Νέας Δημοκρατίας.

Η γνώση και η εμπειρία του ήταν πολύτιμη για τη λειτουργία της Επιτροπής μας και είμαι βέβαιος ότι θα τον βοηθήσουν να έχει την ίδια αποτελεσματικότητα και στη νέα του θέση.

 Διερμηνεύοντας, όπως πιστεύω, τα συναισθήματα όλων, θέλω να ευχηθώ στον κύριο Βεσυρόπουλο, καλή επιτυχία στα νέα του καθήκοντα.

Να καλωσορίσω λοιπόν για μια ακόμη φορά τους Εκπροσώπους των Φορέων που έχουν κληθεί να τοποθετηθούν στη συνεδρίαση της Επιτροπής είτε δια ζώσης είτε μέσω Webex και παρακαλώ πάρα πολύ, να τοποθετούνται σε τρία λεπτά με ανοχή, και στη συνέχεια, εφόσον υπάρξουν από πλευράς συναδέλφων Βουλευτών ζητήματα προς διευκρίνιση, εννοείται ότι θα έχουν τον λόγο για να απαντήσουν.

Ζήτησε τον λόγο έχει ο Εισηγητής της Μειοψηφίας, κ. Παρασκευάς (Πάρις) Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Παρότι δεν είναι παρών ο κ. Βεσυρόπουλος, θέλω από την πλευρά μας να του ευχηθώ πραγματικά καλή δύναμη και να τον ευχαριστήσω και κυριολεκτώ, για την άριστη συνεργασία που είχαμε. Νομίζω, στα καθήκοντα του Προέδρου, υπήρξε άψογος. Από την πλευρά μας, το αναγνωρίζουμε αυτό και του εύχομαι πραγματικά καλή δύναμη στα νέα του καθήκοντα.

 Θα τα πούμε και με τον ίδιο δια ζώσης βέβαια, αλλά ένιωθα υποχρέωσή μου και ελπίζω όποιον εκλέξουμε να συνεχίσει με τον ενδελεχή τρόπο και τον ήρεμο που διηύθυνε τις εργασίες της Επιτροπής με συναίνεση ο συνάδελφος ο κ. Βεσυρόπουλος.

 Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Να είστε καλά κύριε Κουκουλόπουλε. Θα το μεταφέρω.

Τον λόγο έχει ο Υπουργός Εθνικής Οικονομίας και Οικονομικών, κ. Κυριάκος Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Εθνικής Οικονομίας και Οικονομικών):**

Σας ευχαριστώ πολύ κύριε Πρόεδρε. Απλώς μια διευκρίνιση, ήθελα να κάνω.

 Σήμερα προφανώς θα ακούσουμε όλους τους Φορείς. Ο κ. Πετραλιάς και οι συνεργάτες μου θα είναι παρών για να καταγράψουμε ποιες βελτιώσεις μπορούμε να κάνουμε συνολικά στο νομοσχέδιο.

 Με την άδειά σας, θα βρίσκομαι στη συνεδρίαση της Κοινοβουλευτικής Ομάδας της Νέας Δημοκρατίας. Απλώς ήθελα να κάνω μία διευκρίνιση που για εμένα είναι αυτονόητη αλλά είναι πάρα πολύ σημαντικό να ακουστεί.

 Επειδή υπάρχει μια αυτονόητη ευαισθησία, εθνική, η οποία αφορά το ζήτημα της διάταξης που «ακουμπά» την παραίτηση του Δημοσίου από τα ένδικα μέσα για το Μάτι και τη Μάνδρα. Έχουμε ήδη λάβει ένα υπόμνημα από τον «Σύλλογο Συγγενών Θανόντων και Εγκαυματιών της 23ης Ιουλίου 2018». Περιλαμβάνει μια σειρά και από άλλα ζητήματα τα οποία πρέπει να «θεραπευτούν».

Σας λέω προκαταβολικά ότι όλα αυτά θα τα δούμε ένα-ένα και θα τα δω ο ίδιος προσωπικά. Απλώς να εξηγήσω ή να υπογραμμίσω κάτι που το θεωρώ αυτονόητο. Όταν λέμε ότι το Δημόσιο παραιτείται, είναι προφανές ότι παραιτούνται και οι Περιφέρειες και οι Δήμοι.

 Εφόσον χρειάζεται να γίνει μια νομοτεχνική βελτίωση για να αποτυπωθεί αυτό πιο ευδιάκριτα, θεωρήστε δεδομένο ότι αυτό θα γίνει άμεσα από τους συνεργάτες μου.

 Οπότε ήθελα να το γνωρίζετε πριν από την τοποθέτησή σας.

 Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κύριε Υπουργέ.

 Θα προχωρήσουμε στους Φορείς και ξεκινάμε με την κυρία Βασιλική Λαζαράκου, Πρόεδρο της Επιτροπής Κεφαλαιαγοράς.

**ΒΑΣΙΛΙΚΗ ΛΑΖΑΡΑΚΟΥ (Πρόεδρος της Επιτροπής Κεφαλαιαγοράς):** Ευχαριστώ πολύ κύριε Πρόεδρε.

 Θέλω να εκφράσω την ικανοποίησή μου κύριε Υπουργέ για το «νομοσχέδιο της Κεφαλαιαγοράς», γιατί είναι πάρα πολύ σημαντικό το νομοσχέδιο αυτό.

 Προάγει σημαντικά την Κεφαλαιαγορά. Είναι θετικότατο, είναι προς την ενίσχυση της Κεφαλαιαγοράς και ενσωματώνει διατάξεις, μεταξύ άλλων και προτάσεις της Επιτροπής Κεφαλαιαγοράς, οι οποίες είναι σε εναρμόνιση με τις Ευρωπαϊκές και διεθνείς βέλτιστες πρακτικές.

 Επιπλέον, υπάρχουν και διατάξεις που έχουν προτείνει άλλοι Φορείς, οι οποίοι τις έχουν επεξεργαστεί μαζί με την Επιτροπή Κεφαλαιαγοράς, σε άριστη συνεργασία μαζί μας και είναι σημαντικό γιατί όλα αυτά, όλες αυτές οι διατάξεις που περιέχονται στο νομοσχέδιο, αναβαθμίζουν το θεσμό της Κεφαλαιαγοράς.

 Τώρα, εμείς έχουμε μόνο κάποιες νομοτεχνικής φύσεως παρατηρήσεις, οι οποίες νομίζω ότι θα μπορούν να τις δουν στη συνέχεια οι νομικοί σύμβουλοι. Είναι καθαρά νομικής φύσης, γιατί αφορούν σε συγκεκριμένα θέματα στα οποία θεωρούμε ότι είναι καλό να μην υπάρχουν αντιφάσεις και ασάφειες και είναι σημαντικό να διασφαλίζεται η ευθυγράμμιση του πλαισίου με ευρωπαϊκές αναγνωρισμένες βέλτιστες πρακτικές των αντίστοιχων Εποπτικών Αρχών της Κεφαλαιαγοράς.

Άρα, ενδεικτικά και μόνο, γιατί τις έχουμε συζητήσει επανειλημμένα με το Υπουργείο Οικονομικών, οπότε δεν χρειάζεται να μπω σε όλες τις νομοθετικές βελτιώσεις, νομίζω ότι μπορούμε να τα συζητήσουμε και στο εξής.

Ενδεικτικά θα πω ότι για παράδειγμα, δεν χρειάζεται η Συντονιστική Επιτροπή, η οποία έχει προβλεφθεί για την επίλυση αμφισβητήσεων, ως προς την αρμοδιότητα των Εποπτικών Αρχών όσον αφορά τα άρθρα του Κανονισμού MiCA, δηλαδή, τoυ Κανονισμού 1114/2023, τα άρθρα 95 εώς 115 και γιατί δεν χρειάζεται; Γιατί απλούστατα η Επιτροπή Κεφαλαιαγοράς με την Τράπεζα της Ελλάδος έχουν υπογράψει πρωτόκολλο συνεργασίας, το επικαιροποιήσαμε και πρόσφατα, έχουμε άριστη συνεργασία μεταξύ μας και άρα οτιδήποτε θέμα μπορεί να προκύψει, για την επίλυση αυτών των αρμοδιοτήτων μπορούμε από μόνοι μας να το λύσουμε χωρίς τη συμμετοχή ενός εκπροσώπου, ο οποίος δεν έχει αρμοδιότητα επί θεμάτων που ρυθμίζονται στα άρθρα αυτά και ως εκ τούτου δεν θα συνεισφέρει στο θέμα των αρμοδιοτήτων. Άρα προτείνεται η διαγραφή της πρόβλεψης για τη σύσταση Συντονιστικής Επιτροπής.

Ένα άλλο ενδεικτικό παράδειγμα είναι μια πρόταση, η οποία αναφέρεται στις αρμοδιότητες στο άρθρο 104, τελευταίο εδάφιο της παραγράφου 1, που αναφέρεται σε ορφανές αρμοδιότητες. Τι θα γίνει δηλαδή αν δεν προβλέπονται ρητά οι αρμοδιότητες στο νομοσχέδιο;

Θέλω να πω ότι με βάση το Διοικητικό Δίκαιο ο κάθε Οργανισμός πρέπει να έχει σαφώς προσδιορισμένες αρμοδιότητες και μάλιστα υπάρχει και δέσμια αρμοδιότητα μετά για την άσκηση τους, που σημαίνει ότι δεν μπορούμε, αν δεν προβλέπεται κάτι να πούμε ότι είναι αρμόδια μόνο η Επιτροπή Κεφαλαιαγοράς, καθώς όλες οι αρμοδιότητες κατανέμονται μεταξύ Επιτροπής Κεφαλαιαγοράς και Τράπεζας της Ελλάδος.

Άρα θα συμφωνούσαμε αν θέλετε να παραμείνει, προτείνουμε διαγραφή, αν θέλετε να παραμείνει, συμφωνούμε σε μία πρόταση που θα λέει κατά λόγω αρμοδιότητας Επιτροπή Κεφαλαιαγοράς και Τράπεζα της Ελλάδος, γιατί υπάρχουν θέματα τα οποία δεν εποπτεύονται καθόλου από την Επιτροπή Κεφαλαιαγοράς.

Δεν θα αναφερθώ σε άλλα τέτοιου είδους θέματα όσον αφορά τον Κανονισμό MiCA. Θέλω μόνο να πω κάτι το οποίο είναι σημαντικό για την Επιτροπή Κεφαλαιαγοράς, θα πρέπει ή κάθε φορά, είθισται τουλάχιστον, που δίδονται νέες αρμοδιότητες σε Εποπτικές Αρχές, να υπάρχει και μια πρόβλεψη για νέες οργανικές θέσεις με εξειδίκευση στο αντικείμενο το οποίο προβλέπεται στη συγκεκριμένη νομοθεσία.

Επέστρεψα χθες από την Ευρωπαϊκή Αρχή Κινητών Αξιών και Αγορών, που είχαμε σύσκεψη και το ίδιο έχει γίνει και στις υπόλοιπες Εποπτικές Αρχές της Ευρωπαϊκής Ένωσης, δηλαδή προβλέφθηκαν νέες θέσεις. Τι θα ήταν οι νέες οργανικές θέσεις; Θα ήταν θέσεις οικονομολόγων με εξειδίκευση σε κρυπτοστοιχεία, με εξειδίκευση σε διαχείριση κινδύνου και με εξειδίκευση σε αναλύσεις δεδομένων.

Αυτά λοιπόν τα νέα στελέχη θα πρέπει να έχουν τεχνογνωσία στα νέα θέματα, στα θέματα των κρυπτοστοιχείων, στα θέματα τεχνολογιών πληροφορικής και ως εκ τούτου είναι σημαντικό να προβλέψουμε τέτοιου είδους νέες οργανικές θέσεις, όπως αντίστοιχα είχε γίνει το 2020, με τον νόμο της Εταιρικής Διακυβέρνησης που προβλέφθηκαν νέες οργανικές θέσεις για τον σκοπό της νέας νομοθεσίας.

Στο πλαίσιο της προσέλκυσης στελεχών υψηλής εξειδίκευσης, θα ήθελα να πω ότι έχει σημασία να υιοθετηθούν και οι διατάξεις που είχαμε στείλει συνολικά για τα θέματα της εσωτερικής οργάνωσης της Επιτροπής Κεφαλαιαγοράς και ειδικότερα το θέμα της πρόβλεψης, αν θέλετε, προσωπικής διαφοράς στα νέα στελέχη, γιατί δεν μπορούμε να έχουμε στελέχη δύο ταχυτήτων, αυτοί που θα προσληφθούν σήμερα, που θέλουμε να έχουν υψηλή εξειδίκευση να έχουν χαμηλότερους μισθούς από τα υφιστάμενα στελέχη. Άρα αυτό είναι σημαντικό για μας.

Επίσης είναι σημαντικό και το έχουμε συζητήσει και στο παρελθόν η υιοθέτηση της δυνατότητας της Επιτροπής Κεφαλαιαγοράς να τροποποιεί μόνη της τον Οργανισμό της επειδή η ίδια είναι Ανεξάρτητη Αρχή με βάση την ευρωπαϊκή νομοθεσία και με βάση τον νόμο 1969/1991 και επιπλέον επειδή διαρκώς ανατίθενται νέες αρμοδιότητες.

Το σημερινό, λοιπόν, Προεδρικό Διάταγμα δεν προβλέπει τις νέες αρμοδιότητες, άρα είναι σημαντικό να προβλεφθεί σήμερα η δυνατότητα κατ’ αναλογία με τις υπόλοιπες Ανεξάρτητες Αρχές που με βάση το νόμο για το Επιτελικό Κράτος έχουν τη δυνατότητα να καταρτίζουν οι ίδιες στον Οργανισμό τους και να το τροποποιούν, να έχουμε την δυνατότητα να τροποποιούμε και εμείς αντίστοιχα τον Οργανισμό μας για να μην υπάρχει το πρόβλημα τη στιγμή που θα ισχύουν οι αρμοδιότητες, δηλαδή μόλις ψηφιστεί ο νόμος να μην υπάρχει πρόβλεψη για τις αρμοδιότητες εσωτερικά στο Προεδρικό Διάταγμα αλλιώς αν θέλετε με το συγκεκριμένο νομοσχέδιο να προβλέψουμε και τροποποίηση του Προεδρικού Διατάγματος για να μπορέσουμε να ενσωματώσουμε τις νέες αυτές αρμοδιότητες.

Αλλιώς, αν θέλετε, με το συγκεκριμένο νομοσχέδιο να προβλέψουμε και τροποποίηση του Προεδρικού Διατάγματος για να μπορέσουμε να ενσωματώσουμε τις νέες αυτές αρμοδιότητες.

Επίσης, θα ήθελα να αναφερθώ σε μια διάταξη, είναι καθαρά πάλι νομοτεχνικό το θέμα, να το δουν οι νομικοί σύμβουλοι παρακαλώ, είναι ότι με βάση τη Listing Act, συγκεκριμένα η Οδηγία 2024/28.11 της Ευρωπαϊκής Ένωσης καταργεί τα άρθρα της προηγούμενης Οδηγίας με την οποία είχε ενσωματωθεί το άρθρο 17 του ν.3371 του 2005 και άρα τροποποιούμε σήμερα το άρθρο 5 του νομοσχεδίου ενώ σε έναν χρόνο μπορεί και λιγότερο θα χρειασθεί να το καταργήσουμε τελείως. Άρα δεν χρειάζεται να τροποποιήσουμε, προτείνεται να παραμείνει ως έχει ή να καταργηθεί τελείως το άρθρο 17 του ν.3371/2005 μια που το έχει ήδη καταργήσει εν τοις πράγμασι Listing Act.

 Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κυρία Λαζαράκου.

Τον λόγο έχει ο κ. Κυρίτσης, Πρόεδρος του ΔΣ του Συνδέσμου Μελών Χρηματιστηρίου Αθηνών.

**ΣΠΥΡΙΔΩΝ ΚΥΡΙΤΣΗΣ (Πρόεδρος του ΔΣ του Συνδέσμου Μελών Χρηματιστηρίου Αθηνών (ΣΜΕΧΑ)):** Κύριε Πρόεδρε, ευχαριστώ.

Κύριε Υφυπουργέ, ευχαριστώ για την πρόσκληση, για την παρουσία μας σήμερα εδώ. Θα είμαι πολύ σύντομος γιατί ο χρόνος είναι πολύ περιορισμένος.

Έχουμε ένα νομοσχέδιο για την κεφαλαιαγορά μετά από πάρα πολλά χρόνια και ο στόχος του νομοσχεδίου είναι να μπορέσει να δώσει περαιτέρω ώθηση στην περαιτέρω αναβάθμιση της Ελληνικής Κεφαλαιαγοράς, πώς θα γίνει ακόμα πιο ανταγωνιστική και να προσελκύσει ακόμα μεγαλύτερο ενδιαφέρον διότι τα προηγούμενα χρόνια γνωρίζετε ότι το ενδιαφέρον ήταν περιορισμένο.

Είχαμε μία προσπάθεια το 2019, επί Υφυπουργείας του κ. Ζαβού, να διαμορφωθούν μια σειρά από προτάσεις για την περαιτέρω αναβάθμιση του χρηματιστηρίου. Υπήρξαν αρκετές προτάσεις, κάποιες από αυτές είναι σήμερα στο συγκεκριμένο νομοσχέδιο, κάποιες άλλες δεν είναι και η θέση του ΣΜΕΧΑ είναι ότι είναι προς τη σωστή κατεύθυνση το νομοσχέδιο μεν, θα μπορούσε όμως να ήταν και λίγο πιο αποφασιστικό σε κάποιες επιμέρους διατάξεις, οι οποίες θα έδιναν την ώθηση που όλοι θέλουμε για την Ελληνική Κεφαλαιαγορά. Γίνομαι πιο συγκεκριμένος.

Αυτό που μπορεί να κάνει η πολιτεία πλέον, καθόσον η ΕΧΑΕ και η Κεφαλαιαγορά διέπεται από νόμους και διατάξεις που δεν μπορούν να επηρεασθούν από την εκάστοτε κυβέρνηση, είναι να δώσει κάποια φορολογικά κίνητρα.

Υπάρχουν κάποια κίνητρα φορολογικά κ. Υφυπουργέ μέσα στο νομοσχέδιο, θεωρούμε και έχουμε προτείνει αυτά τα κίνητρα να γίνουν ακόμα περαιτέρω πιο ενισχυτικά, ώστε να δοθεί πραγματικά αυτό το μήνυμα προς τους συμμετέχοντες στην αγορά ότι μπορεί να προσελκύσουν και εταιρείες και επενδυτές.

Συγκεκριμένα, η διάταξη που έχετε για την εναλλακτική αγορά όσον αφορά τους angels investors, τα φυσικά πρόσωπα, πιστεύουμε ότι μπορεί να επεκταθεί και στην οργανωμένη αγορά. Εφόσον, λοιπόν, μπαίνουμε σε μια τέτοια λογική να δώσουμε κάποια φορολογικά κίνητρα σε αυτή την ειδική κατηγορία επενδυτών, γιατί όχι να μην επεκτείνουμε αυτή τη διάταξη, αυτό τον θεσμό και στην οργανωμένη αγορά;

Το δεύτερο, όπου το θεωρούμε πολύ σημαντικό και στην πράξη, κ. Υφυπουργέ, έχει λειτουργήσει τα μάλα στο παρελθόν, έχει να κάνει με τα κίνητρα όσον αφορά τον φόρο νομικών προσώπων.

Υπήρχε παλιά, θυμίζω για τους παλαιότερους από εμάς, μια «έκπτωση» ένας μειωμένος φορολογικός συντελεστής στις εταιρείες που έμπαιναν στο χρηματιστήριο, γιατί όχι, να μην το δώσουμε και αυτό τώρα; Και ξέρετε κάτι, επειδή καταλαβαίνω τον προβληματισμό και την ανησυχία σας, το αντιλαμβάνομαι δεν είναι η πρώτη φορά που συζητάμε, αν το δείτε ολιστικά αυτή η μείωση θα μπορούσε να φέρει έσοδα παραπάνω από τη διαπραγμάτευση, από την εισαγωγή, από τον φόρο, που σε μεγάλο βαθμό θα μπορούσε να καλύψει αυτή τη διαφορά.

Να σας πω και κάτι άλλο που σας ενδιαφέρει άμεσα κύριε Υφυπουργέ; Το ξέρετε ότι τα νομικά πρόσωπα που συμμετέχουν στο χρηματιστήριο που είναι εισηγμένα αποδίδουν περίπου τον χρόνο το 1/3 των φορολογικών εσόδων; Αυτό δεν είναι καθόλου τυχαίο γιατί; Διότι δεν υπάρχει φοροδιαφυγή, δεν μπορεί να υπάρξει φοροδιαφυγή. Άρα, λοιπόν, όσο πιο πολύ ενισχύουμε τον θεσμό του χρηματιστηρίου, εμμέσως πλην σαφώς, μειώνουμε και το θέμα της φοροδιαφυγής. Για αυτό λέω ότι θέλει μια ολιστική και λίγο πιο θαρραλέα προσέγγιση στο συγκεκριμένο ζήτημα. Αυτά όσον αφορά τα φορολογικά κίνητρα για τα οποία θα μπορούσε να δώσει το Υπουργείο λίγο περισσότερο ώθηση και λίγο μεγαλύτερη προσπάθεια.

 Επίσης, θα αναφερθώ και σε δύο άλλα θέματα που έχουμε συμπεριλάβει στις προτάσεις μας, που έχουμε στείλει, το ένα έχει να κάνει με το mystery shopping. Είναι μια διάταξη που καταλαβαίνουμε ότι υπάρχει σε κάποιες ευρωπαϊκές χώρες, γιατί όχι να μην επεκταθεί και στην Ελλάδα; Θέλει όμως λίγο προσοχή η πρακτική εφαρμογή της συγκεκριμένης διάταξης.

Συμφωνούμε επί της αρχής με τον τρόπο που περιγράφεται στο νομοσχέδιο, δεν θα πρέπει όμως όλη αυτή η διαδικασία να αποτελεί ένα θέμα κυρώσεων από την Επιτροπή Κεφαλαιαγοράς στις εταιρείες που θα πηγαίνουν οι ελεγκτές της, με τον τρόπο που θα πηγαίνουν, να επιβάλλονται κάποια πρόστιμα και κάποιες τέτοιου είδους κυρώσεις.

Τελευταίο, για να κλείσω στον χρόνο που μου έχει δοθεί, βλέπουμε ότι μέσα στο νομοσχέδιο τη δυνατότητα πιστοποίησης των προσώπων που ήδη είναι πιστοποιημένοι, θα έλεγα τη συνεχή επικαιροποίηση των πιστοποιήσεών τους, το αντιλαμβανόμαστε και καταλαβαίνουμε την ουσία. Θέλουμε όμως να σημειώσουμε το εξής. Επειδή οι εταιρείες έχουν πολλά στελέχη που θα χρειασθεί μέσα από τη διαδικασία να επαναπιστοποιηθούν υπάρχει ένα κόστος, ένα κόστος σεμιναρίων, ένα κόστος συμμετοχής στην όλη διαδικασία και θα θέλαμε αυτή η όλη προσπάθεια να γίνει με το μικρότερο δυνατό κόστος, ώστε να μπορέσουμε και να το δούμε θετικά και να μην το βλέπουν οι εταιρείες σαν μία περαιτέρω, θα έλεγα, κατηγορία εξόδων.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Αίσωπος, έχει τον λόγο, Πρόεδρος του Δ.Σ. της Ένωσης Θεσμικών Επενδυτών.

**ΧΡΙΣΤΟΔΟΥΛΟΣ ΑΙΣΩΠΟΣ (Πρόεδρος του Δ.Σ. της Ένωσης Θεσμικών Επενδυτών):** Ευχαριστώ, κύριε Πρόεδρε.

Κύριε Υπουργέ, κύριε Πρόεδρε της Επιτροπής και κύριοι Βουλευτές, ευχαριστούμε πάρα πολύ για την ευκαιρία που μας δίνετε σήμερα να παρέμβουμε στη διαδικασία της ακρόασης των φορέων.

Ως Ένωση Θεσμικών, έχουμε 33 μέλη και 40 δισεκατομμύρια κεφάλαια υπό διαχείριση και όλο τον πρώτο και δεύτερο πυλώνα των συνταξιοδοτικών ασφαλισμένων στην Ελλάδα και όχι μόνο. Η ΑΕΕΑΠ είναι ένα μεγάλο κομμάτι των μελών μας.

Στην παρασκευή αυτή του νομοσχεδίου συμμετείχαμε ενεργά. Στην εξέλιξη της κεφαλαιαγοράς στηρίζουμε όλες τις προσπάθειες ενίσχυσης του χώρου αυτού, συχνά υποβάλλοντας δικές μας προτάσεις, πολλές από τις οποίες βρήκαν τη θέση τους σε αυτό το υπό συζήτηση σχέδιο νόμου.

Από το 2019, με τη συμμετοχή όλων των φορέων: Υπουργείο Οικονομικών, Επιτροπή Κεφαλαιαγοράς, Χρηματιστήριο και εμείς, αρχικά μέσω της Επιτροπής Εμπειρογνωμόνων, για τη Χάραξη Μακροπρόθεσμης Στρατηγικής Ανάπτυξης της Ελληνικής Κεφαλαιαγοράς, όπου καταγράφηκαν σημαντικές προτάσεις, σε διάφορα πεδία και στη συνέχεια, με ολοκληρωμένες προτάσεις μας κυρίως σε δύο άξονες, ο πρώτος, στην αγορά των συλλογικών επενδύσεων, τόσο στα παραδοσιακά αμοιβαία κεφάλαια, τα ΟΣΕΚΑ όσο και στη διαμόρφωση του νέου κλάδου των Οργανισμών Εναλλακτικών Επενδύσεων, ΟΕΕ και τον κλάδο των ΑΕΕΑΠ.

Στο υπό συζήτηση νομοσχέδιο, οι προτάσεις μας αυτές έχουν ενταχθεί αντίστοιχα στα άρθρα 27 έως 39 στα Κεφάλαια ε’ και στ’ και στα άρθρα 40 έως 63, τα οποία έχουμε υποβάλει και στο υπόμνημα.

Με δυο λόγια, αυτό το οποίο είναι για τα αμοιβαία κεφάλαια είναι οι συλλογικοί λογαριασμοί, δηλαδή, ένα προνόμιο που είχανε οι αγορές του εξωτερικού στα αμοιβαία κεφάλαια, το οποίο δεν είχαμε στην Ελλάδα, να μπορούν να υπάρχουν συλλογικοί λογαριασμοί. Ουσιαστικά, η πρόταση αυτή είναι να ενταχθεί και να εξομοιωθούμε ώστε να μην υπάρχει πια το disadvantage του ανταγωνισμού με το εξωτερικό.

Επίσης, για τις ΑΕΕΑΠ, που θα σας εξηγήσει καλύτερα ο Αντιπρόεδρος και Διευθύνων Σύμβουλος της PRODEA, το οποίο ήταν χτισμένο πάνω σε ένα παλιό νομοσχέδιο, το οποίο ουσιαστικά με πάρα πολλές παρεμβάσεις στο παρελθόν τώρα διαμορφώνεται σε καινούργιο.

Για όλα αυτά μιλάμε για τον κορμό των λειτουργιών της κεφαλαιαγοράς και όχι το φορολογικό, το οποίο δεν ακουμπήθηκε καθόλου από το Υπουργείο σε αυτή τη φάση και για το οποίο θα επανέλθουμε σε δεύτερο χρόνο.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Καρυτινός, έχει το λόγο.

**ΑΡΙΣΤΟΤΕΛΗΣ ΚΑΡΥΤΙΝΟΣ (Αντιπρόεδρος του Δ.Σ. της Ένωσης Θεσμικών Επενδυτών):** Ευχαριστώ, κύριε Πρόεδρε.

Ο προηγούμενος νόμος για τις ΑΕΕΑΠ ήταν του 1999, ήταν του προηγούμενου αιώνα κυριολεκτικά και μεταφορικά. Ήθελε αναμόρφωση, απλοποίηση, εκσυγχρονισμό, γιατί δε διαβαζόνταν πλέον.

Οπότε, ήταν απολύτως απαραίτητο να βγει ένας καινούργιος νόμος που να είναι κατανοητός και για μας και για τον επόπτη, την Επιτροπή Κεφαλαιαγοράς. Οπότε, έγινε τεράστια προσπάθεια να γραφτεί ο νόμος με τελείως διαφορετικό τρόπο, ώστε να μην υπάρχουν σκοτεινά σημεία ή να θέλουνε συνεχώς ερμηνεία.

Μια διευκρίνιση, γιατί κατάλαβα ότι δημιουργήθηκε ένα θέμα από ένα ζήτημα ειδικό, που έχει να κάνει με τη δυνατότητα των ΑΕΕΑΠ να παράγουν πράσινη ενέργεια αλλά μόνο για τα ακίνητά τους.

Θέλω να διευκρινίσω, ότι δεν ενδιαφέρονται οι ΑΕΕΑΠ να γίνουν παραγωγοί ενέργειας, ενδιαφέρονται να παράγουν ενέργεια μόνον για τα δικά τους ακίνητα και όχι να γίνουν ανταγωνιστές των υφιστάμενων παραγωγών ενέργειας. Οπότε, είναι ξεκάθαρο στον νόμο απολύτως ότι αυτό είναι μόνον για τα δικά τους ακίνητα, γιατί θέλουμε να τα κάνουμε μηδενικού αποτυπώματος. Άρα, παράγουμε ενέργεια μόνον για τα δικά μας ακίνητα, δεν κάνουμε καμία παραγωγή περαιτέρω.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Καρατζένης, Πρόεδρος του Επιστημονικού Συμβουλίου της Ένωσης Εισηγμένων Εταιρειών, έχει τον λόγο.

**ΦΩΤΗΣ ΚΑΡΑΤΖΕΝΗΣ (Πρόεδρος του Επιστημονικού Συμβουλίου της Ένωσης Εισηγμένων Εταιρειών (ΕΝ.ΕΙΣ.ΕΤ.)):** Ευχαριστώ, κύριε Πρόεδρε.

 Κύριε Πρόεδρε, κύριε Υπουργέ, ευχαριστούμε κι εμείς για την πρόσκληση.

Χαιρετίζουμε, κατ’ αρχάς, την κατάθεση του νομοσχεδίου, που αποτελεί, πράγματι, προϊόν μακράς επεξεργασίας από τις αρμόδιες υπηρεσίες και τους αρμόδιους φορείς. Επίσης, σημειώνουμε με ιδιαίτερη ικανοποίηση το γεγονός ότι σειρά σχολίων που υποβλήθηκαν στο πλαίσιο της διαβούλευσης ελήφθησαν υπόψη.

 Σε ένα από αυτά τα σημεία όμως, θα ήθελα να αναφερθώ. Είναι η διάταξη πλέον, του άρθρου 22 του νομοσχεδίου, που αφορά την απαρτία και πλειοψηφία για την λήψη σημαντικών αποφάσεων από τις συνελεύσεις των ομολογιούχων δανειστών. Δεσμευμένο, κατά κάποιο τρόπο, το νομοθετικό κείμενο από την υπάρχουσα διάταξη του ν.4548, θεωρούμε ότι έχει καταστεί πολύπλοκο, προσπαθώντας να συνδυάσει ποσοστά απαρτίας, ποσοστά πλειοψηφίας, ποσοστά αντιρρησιών στη λήψη αποφάσεων.

Εν πάση περιπτώσει, πέραν του νομοτεχνικού ζητήματος, θεωρούμε ότι η εν τέλει λήψη αποφάσεων για σημαντικά ζητήματα με ποσοστό 22% είναι μάλλον ακραία. Θα προτιμούσαμε αντί αυτής της λύσης, να προκριθεί μία λύση ανάλογη αυτής των επιλέξιμων ομολόγων του δημοσίου. Δηλαδή, σε μία επαναληπτική συνέλευση όταν δεν συμμετέχουν τα 2/3 του ανεξόφλητου υπόλοιπου, θα εισηγούμασταν να λαμβάνονται οι αποφάσεις με απαρτία 50% και στη συνέχεια, με πλειοψηφία δύο τρίτων.

Τώρα, όσον αφορά το σημαντικότερο ζήτημα που αντιμετωπίζει από τη δική μας σκοπιά το νομοσχέδιο, είναι το ζήτημα της παροχής κινήτρων για την εισαγωγή μετοχών και ομολόγων σε οργανωμένες αγορές. Αξιολογούμε θετικά τη μείωση της φορολογίας των τόκων, μολονότι πιστεύουμε ότι θα μπορούσε να γενικευθεί.

Επίσης, αξιολογούμε θετικά την προσαύξηση της έκπτωσης των δαπανών εισαγωγής, αν και νομίζουμε ότι η έκπτωση αυτή μονή δεν είναι αρκετή, προκειμένου να οδηγήσει νέες εταιρίες και νέους εκδότες στο Χρηματιστήριο.

Θα εξηγούμασταν να εξεταστεί στη συνέχεια μελλοντικά, η ισχύς της προσαύξησης της έκπτωσης για το σύνολο των δαπανών στις οποίες υποβάλλονται οι εκδότες, κατά τη διάρκεια της διαπραγμάτευσης μετοχών ή ομολογιών στο Χρηματιστήριο.

Γενικότερα, και υπό το πρίσμα των γενικότερων εξελίξεων και σε επίπεδο Ε.Ε., αναφέρομαι EU  Listing Act, αλλά και στο OMNIBUS I, τα οποία κατατείνουν στην ελάφρυνση των πραγματικά επαχθών reporting obligations των εισηγμένων εταιρειών. Θεωρούμε ότι σε ελληνικό επίπεδο θα πρέπει να επανεξεταστούν στη νομοθεσία της κεφαλαιαγοράς δύο θέματα.

Το ένα είναι η συρροή διοικητικών και ποινικών κυρώσεων σε περίπτωση παραβάσεων της Επιτροπής Κεφαλαιαγοράς, η οποία συνήθως καταλήγει άλλοτε σε αντιφατικές και άλλοτε σωρευτικά σε ιδιαίτερα υπέρμετρες κυρώσεις για τα ελεγχόμενα πρόσωπα.

Και το δεύτερο, παγίως θεωρούμε ότι πρέπει να επανεξεταστεί το θέμα των κανόνων της εταιρικής διακυβέρνησης, το οποίο πανευρωπαϊκά αλλά και σε παγκόσμιο επίπεδο αντιμετωπίζεται κυρίως με διατάξεις αυτορύθμισης και όχι με δεσμευτικούς κανόνες δικαίου.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς σας ευχαριστούμε, κ. Καρατζένη.

Και τώρα θα δώσω τον λόγο στην Υποδιοικήτρια της Εθνικής Αρχής Κυβερνοασφάλειας, κυρία Αντιγόνη Γιαννακάκη.

 **ΑΝΤΙΓΟΝΗ ΓΙΑΝΝΑΚΑΚΗ (Υποδιοικήτρια Εθνικής Αρχής Κυβερνοασφάλειας):** Κύριε Υπουργέ, κύριε Πρόεδρε, κυρίες και κύριοι βουλευτές καλησπέρα σας.

Θα θέλαμε από την πλευρά μας, ως Εθνική Αρχή Κυβερνοασφάλειας, να χαιρετίσουμε τη νομοθετική πρωτοβουλία του Υπουργείου Εθνικής Οικονομίας και Οικονομικών, για την ψήφιση του παρόντος σχεδίου νόμου.

Το εν λόγω σχέδιο, αναμένεται να συμβάλει μεταξύ άλλων στην ενίσχυση και στη θεσμική θωράκιση της κεφαλαιαγοράς, μέσω της λήψης μέτρων για την εφαρμογή του Κανονισμού 2023/11/14 για τις αγορές και των στοιχείων. Και την ενίσχυση της ανθεκτικότητας χρηματοπιστωτικών ιδρυμάτων στις ολοένα αυξανόμενες και διαρκώς εξελισσόμενες ψηφιακές απειλές, μέσω της λήψης μέτρων για την εφαρμογή του Κανονισμού 2022/25/54 για την ψηφιακή επιχειρησιακή ανθεκτικότητα του χρηματοοικονομικού τομέα.

Το Νοέμβριο του 2024, με πρωτοβουλία του Υπουργείου Ψηφιακής Διακυβέρνηση, ενσωματώθηκε στην ελληνική έννομη τάξη, με το ν. 5160/2024, η Ενωσιακή Οδηγία (ΕΕ) 2022/2555 (NIS 2) για τη διασφάλιση υψηλού επιπέδου κυβερνοασφάλειας σε ολόκληρη την Ευρωπαϊκή Ένωση.

Στο νέο νόμο 5160/2024 το Εθνικό Σύστημα Κυβερνοασφάλειας ενισχύθηκε περαιτέρω μέσω της δράσης Εθνικής Αρχής Κυβερνοασφάλειας, η οποία ανέλαβε πρωταγωνιστικό ρόλο συμβάλλοντας καθοριστικά στη θεσμική και τεχνολογική θωράκιση έναντι των κυβερνοπυλών.

 Σε αυτή την προσπάθεια, ωστόσο, η Εθνική Αρχή Κυβερνοασφάλειας δεν είναι μόνη της, αλλά καλείται να διατηρήσει και να αναπτύξει ακόμα περισσότερο το ήδη υφιστάμενο πλαίσιο στενής και αγαστής συνεργασίας με τις λοιπές Ρυθμιστικές Αρχές ανά τομέα μεταξύ των οποίων όσον αφορά ειδικά στο χρηματοοικονομικό τομέα την Τράπεζα της Ελλάδος και την Επιτροπή Κεφαλαιαγοράς.

Όσον αφορά την εφαρμογή του κανονισμού 2554/2022 για την ψηφιακή επιχειρησιακή ανθεκτικότητα του χρηματοοικονομικού τομέα, ήδη, από τις αιτιολογικές σκέψεις του Κανονισμού αναδεικνύεται η ανάγκη να διατηρηθεί η ισχυρή σχέση μεταξύ του χρηματοοικονομικού τομέα και του οριζόντιου πλαισίου για την Κυβερνοασφάλεια, όπως ορίζεται στην Οδηγία NIS 2 και στο νόμο 5160/2024.

Απώτερος στόχος είναι η διασφάλιση συνοχής με τις στρατηγικές κυβερνοασφάλειας που έχουν θεσπιστεί, αλλά και μιας συνεκτικής ασπίδας προστασίας στον κυβερνοχώρο στην οποία δεν υπάρχουν κενά ή ασυνέχειες, καθώς και η εξασφάλιση της δυνατότητας ενημέρωσης των Αρχών Χρηματοοικονομικής Εποπτείας, δηλαδή, της Τράπεζας της Ελλάδος και της Επιτροπής Κεφαλαιαγοράς και μέσω αυτών των τραπεζικών ιδρυμάτων για κυβερνοπεριστατικά, τα οποία έχουν αντίκτυπο σε λοιπούς τομείς της Οδηγίας της NIS 2 αρμοδιότητας της Εθνικής Αρχής Κυβερνοασφάλειας. Ειδικότερα, ο Κανονισμός 2554/2022 εισάγει αυστηρότερες απαιτήσεις σχετικά με τη διαχείριση κινδύνων κυβερνοασφάλειας και την αναφορά συμβάντων που σχετίζονται με την κυβερνοασφάλεια στο χρηματοοικονομικό τομέα σε σύγκριση με τις απαιτήσεις που προβλέπονται στην ανωτέρω Οδηγία NIS 2 και στο νόμο 5160/2024.

Η ανωτέρω σχέση ειδικότητας ωστόσο δεν αναιρεί την υποχρέωση των οριζόμενων με το παρόν Ρυθμιστικών Αρχών, δηλαδή, της Τράπεζας της Ελλάδος και της Επιτροπής Κεφαλαιαγοράς, να συνεργάζονται με την Εθνική Αρχή Κυβερνοασφάλειας ως αρμόδιας Αρχής, ενιαίο σημείο επαφής με βάση το νόμο 5160/2024.

Εξάλλου, η Τράπεζα της Ελλάδος και η Επιτροπή Κεφαλαιαγοράς μπορούν να συμμετέχουν μαζί με την Εθνική Αρχή Κυβερνοασφάλειας στις συζητήσεις της Ομάδας Συνεργασίας για την υποστήριξη και τη διευκόλυνση στρατηγικής συνεργασίας και την ανταλλαγή πληροφοριών μεταξύ των κρατών – μελών, καθώς και την ενίσχυση της πίστης και της εμπιστοσύνης κατά το άρθρο 14 της Οδηγίας ΝIS 2, ενώ σε κάθε περίπτωση έχουν τη δυνατότητα να ζητούν τεχνικές συμβουλές από την Εθνική Αρχή Κυβερνοασφάλειας και να θεσπίζουν ρυθμίσεις συνεργασίας που αποσκοπούν στην διασφάλιση αποτελεσματικών μηχανισμών συντονισμού ταχείας απόκρισης.

Κλείνοντας, η Εθνική Αρχή Κυβερνοασφάλειας κατά τον λόγο της αρμοδιότητάς της υποστηρίζει την υπερψήφιση των διατάξεων του νομοσχεδίου οι οποίες συμβάλλουν στην ενίσχυση της συνολικής ανθεκτικότητας στον κυβερνοχώρο, ιδίως δε για απολύτως κρίσιμες ψηφιακές υποδομές, όπως εκείνες του χρηματοοικονομικού τομέα.

 Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε, κυρία Γιαννακάκη.

Τον λόγο έχει η κυρία Ρηγάκου, Νομική Σύμβουλος Διοίκησης και Αναπληρώτρια Επιτελική Διευθύντρια της Διεύθυνσης Νομικών, Ρυθμιστικών Υπηρεσιών και Κανονιστικής Συμμόρφωσης του Ομίλου Χρηματιστηρίου Αθηνών.

**ΣΜΑΡΑΓΔΑ ΡΗΓΑΚΟΥ (Νομική Σύμβουλος Διοίκησης και Αναπληρώτρια Επιτελική Διευθύντρια της Διεύθυνσης Νομικών, Ρυθμιστικών Υπηρεσιών και Κανονιστικής Συμμόρφωσης του Ομίλου Χρηματιστηρίου Αθηνών):** Ευχαριστώ, κύριε Πρόεδρε.

 Κύριε Πρόεδρε, κύριε Υπουργέ, κυρίες και κύριοι Βουλευτές, χαιρετίζουμε και εμείς με τη σειρά μας την νομοθετική πρωτοβουλία του Υπουργείου Οικονομικών.

Είναι αλήθεια ότι τα τελευταία δύο χρόνια το Χρηματιστήριο Αθηνών μαζί με το Υπουργείο Οικονομικών, με τη Γενική Γραμματεία Χρηματοπιστωτικού Τομέα, τη Διαχείριση Ιδιωτικού Χρέους και τη Γενική Γραμματέα Φορολογικής Πολιτικής, όπως και με το Γραφείο του Υπουργού, έχει κάνει σκληρή προσπάθεια για να κατατεθεί αυτό το νομοσχέδιο πλέον ενώπιον της Βουλής, με κίνητρα για την πρόσβαση των εταιρειών στην Κεφαλαιαγορά, τη ρύθμιση των μέτρων για την Κεφαλαιαγορά, καθώς και κίνητρα προς τους ιδιώτες επενδυτές.

Σε αυτά τα τελευταία κίνητρα για τους ιδιώτες επενδυτές που θεωρούμε ότι είναι ιδιαιτέρως σημαντικά θέλω να σταθώ. Η πλειονότητα των σχολίων που κάναμε κατά τη διαβούλευση όντως λήφθηκαν υπόψη και έχουν αντιστοίχως διορθωθεί οι διατάξεις.

 Μία νομοτεχνική βελτίωση και ένα ουσιαστικό μέτρο για το οποίο θέλω να σχολιάσω, το πρώτο είναι ότι για τους angels investors, τα φυσικά, δηλαδή, πρόσωπα τα οποία επενδύουν στην εναλλακτική αγορά του Χρηματιστηρίου Αθηνών και έχουν κάποια έκπτωση από το φορολογητέο τους εισόδημα, εκεί θα πρέπει ο τρόπος απόδειξης της εισφοράς να μην γίνεται μόνο μέσω της τραπεζικής κατάθεσης, όπως μέχρι στιγμής είναι γραμμένο στο νόμο, εξαιτίας των νεοφυών επιχειρήσεων, αλλά πλέον αυτή η απόδειξη της εισφοράς κεφαλαίου μπορεί να γίνεται μόνο μέσω του Ελληνικό Κεντρικού Αποθετηρίου Τίτλων. Αυτή είναι η νομοτεχνική βελτίωση που προτείνουμε και η πιο ουσιαστική είναι η μείωση του συντελεστή φόρου των τόκων εισηγμένων εταιρικών ομολόγων για τα φυσικά πρόσωπα.

Ήδη, όντως, το σχέδιο νόμου περιλαμβάνει μια πολύ σημαντική μείωση του συντελεστή φόρου από το 15% στο 5% για τα ημεδαπά φυσικά πρόσωπα, ζητούμε όμως περαιτέρω την πλήρη κατάργηση του συντελεστή φόρου, ώστε να εξομοιωθεί με τα αλλοδαπά φυσικά και νομικά πρόσωπα τα οποία δεν φορολογούνται για τους τόκους των κουπονιών των εισηγμένων εταιρικών ομολόγων.

Αυτή η εξομοίωση της φορολογικής μεταχείρισης, θα μπορέσει να αυξήσει τη συμμετοχή των ξένων θεματοφυλακών και διεθνών αποθετηρίων στην ελληνική αγορά ομολόγων και με περαιτέρω αποτέλεσμα στην ενίσχυση της χρηματοδότησης των ελληνικών εταιρειών.

Η διαφοροποίηση της φορολογικής μεταχείρισης δημιουργεί μια σειρά γραφειοκρατικών προβλημάτων και αποθαρρύνει τους ξένους θεσμικούς στην αγορά ομολόγων. Είναι ενδεικτικό ότι οι ξένοι θεσμικοί στο Ελληνικό Χρηματιστήριο για την αγορά μετοχών συμμετέχουν πάνω από το 60%, ενώ είναι μονοψήφιος ο αριθμός συμμετοχής τους στην αγορά ομολόγων. Η εξομοίωση, λοιπόν, του συντελεστή φόρου για τους τόκους εισηγμένων ομολόγων θα μπορέσει να συνεισφέρει στη χρηματοδότηση των ελληνικών εταιρειών.

 Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Πολυχρονίου, Πρόεδρος του ΔΣ του Συνδέσμου Εταιρειών Παροχής Επενδυτικών Υπηρεσιών.

**ΙΩΑΝΝΗΣ ΠΟΛΥΧΡΟΝΙΟΥ (Πρόεδρος του ΔΣ του Συνδέσμου Εταιρειών Παροχής Επενδυτικών Υπηρεσιών – ΣΕΠΕΥ):** Καλημέρα, κύριε Πρόεδρε.

Κύριε Υφυπουργέ, κυρίες και κύριοι βουλευτές, κυρίες και κύριοι, ευχαριστούμε πολύ για την πρόσκληση, χαιρετίζουμε το νομοσχέδιο.

Θα συμφωνήσω με τον Πρόεδρο του ΣΜΕΧΑ, τον κ. Κυρίτση, ότι το νομοσχέδιο σε γενικές γραμμές έχει πολύ θετικά στοιχεία, θα μπορούσε να γίνει λίγο καλύτερο.

Νομίζω ότι ίσως θα πρέπει να σκεφτείτε το μοντέλο του κ. Ζαβού, που είχε συστήσει τότε μία επιτροπή οικονομικών εμπειρογνωμόνων για το Χρηματιστήριο και μαζεύονταν όλη η αγορά και ανταλλάξαμε απόψεις. Οπότε, αυτό θα ήθελα να το ξαναδείτε, γιατί είναι ουσιαστικό.

Όσον αφορά στο νομοσχέδιο. Σε πρώτη ανάγνωση βλέπουμε ότι όσον αφορά στην Επιτροπή Κεφαλαιαγοράς, αναφέρεται ότι αν δεν έχει προβλεφθεί ρητά στη νομοθεσία κάποια αρμοδιότητα, ενώ έχετε κατανείμει τις αρμοδιότητες στους δύο επόπτες, τότε γι’ αυτή θα είναι υπεύθυνη η Επιτροπή Κεφαλαιαγοράς.

Αυτό θεωρούμε ότι ίσως δημιουργεί έναν, ας το πούμε, λειτουργικό εγκλωβισμό. Δηλαδή, όταν δεν υπάρχει κάτι, το οποίο έχει προβλεφθεί, τότε θα είναι υπεύθυνη μόνο η Κεφαλαιαγορά. Νομίζω ότι πρέπει να το ξαναδείτε αυτό και να μην υπάρχει ο περιορισμός λόγω του νόμου, αλλά να δίνεται η ελευθερία να πηγαίνει εκεί που πρέπει να πάει η αρμοδιότητα.

Δεύτερον, για να γίνουν όλα αυτά, τα οποία λέτε στο νομοσχέδιο, όπως mystery shopping, ο βομβαρδισμός του over regulation που έχουμε από την Ευρώπη τα τελευταία χρόνια, απαιτείται και άλλο προσωπικό. Ποιος θα κάνει το mystery shopping; Θέλει άμεσες προσλήψεις στην Επιτροπή Κεφαλαιαγοράς και θα πρέπει να γίνει και πρόβλεψη για νέες ειδικότητες για να μπορέσει να επιτελέσει ορθά το έργο της.

Όσον αφορά στο mystery shopping, πάρα πολλές εταιρείες μέλη μας λένε ότι το mystery shopping εκτός από τον έλεγχο των εποπτευόμενων φορέων, ίσως θα έπρεπε να βρούμε κάποια νομική φόρμουλα για να υπάρχει και η δυνατότητα αποκάλυψης ιδιωτών και νομικών προσώπων που παρέχουν επενδυτικές υπηρεσίες παρανόμως. Η μεγαλύτερη ζημιά στην αγορά, δεν γίνεται από τις εποπτευόμενες εταιρείες, γίνεται από αυτούς που δεν εποπτεύονται και αυτό δεν το έχουμε σκεφτεί στο νόμο. Θα ήθελα να το σημειώσετε παρακαλώ.

Όσον αφορά στο άρθρο 73, που αναφέρεται στη διαδικασία επικαιροποίησης κατόπιν συστηματικής υποχρεωτικής επιμόρφωσης, δεν αποσαφηνίζεται αν θα υπάρχει τεστ κατανόησης στο νόμο.

Επίσης, αναρωτιέμαι αν τα σχετικά τέλη που καταβάλλονται, που γίνεται αναφορά στο άρθρο, θα προκαλέσουν και άλλα κόστη στις εταιρείες που αυτό το over regulation που ανέφερα έχει μεγαλώσει πάρα πολύ το λειτουργικό κόστος σε σημείο δυσβάσταχτο. Θα ήθελα λοιπόν να το ξαναδείτε αυτό.

Επειδή αυτά όλα περιγράφονται σε απόφαση της Επιτροπής Κεφαλαιαγοράς, νομίζω ότι και η Επιτροπή Κεφαλαιαγοράς θα πρέπει να έχει την ευελιξία να καθορίσει ένα πλαίσιο αυτού του τεστ κατανόησης, το οποίο να μην φέρει αφενός κόστη και από την άλλη να είναι αρκετά ευέλικτο και λειτουργικό.

Ποιο είναι πάντα το ζητούμενο; Είναι η τόνωση της ζήτησης. Της ζήτησης και των φυσικών προσώπων και της ζήτησης των θεσμικών επενδυτών. Όλων των συμμετεχόντων στην αγορά.

Θα ήθελα να δώσω συγχαρητήρια στην κυβέρνηση για τη μείωση από το 15% στο 5% όσον αφορά στο φόρο που υπήρχε στα κουπόνια των εισηγμένων. Αυτό είναι ένα πράγμα που δημιουργεί ζήτηση.

Θα έπρεπε λοιπόν να υπάρχουν κι άλλα κίνητρα.

Ένα από τα κίνητρα με το οποίο εμείς διαπιστώσαμε ότι υπάρχει στην Κύπρο, είναι ότι οι συναλλαγές νομικών προσώπων επί χρηματοπιστωτικών μέσων, εισηγμένες, οργανωμένες αγορές, είναι αφορολόγητες.

Θα μπορούσε λοιπόν εδώ να γίνει όπως ο νόμος με το 0,5%. Σήμερα θυμίζω, ένα φυσικό πρόσωπο δεν φορολογείται για κεφαλαιακά κέρδη εάν δεν έχει πάνω από 0,5% σε εισηγμένες. Αυτό το 0,5% μπορούσατε να το βάλετε και στα νομικά πρόσωπα για να υπάρχει εντός εισαγωγικών κόφτης και να δημιουργήσει κίνητρα σε κάποιες εταιρείες να επενδύουν χωρίς να πληρώσουν 22%. Σήμερα για να τοποθετηθεί κάποια εταιρεία στο χρηματιστήριο για να αγοράσει τίτλους και κάνει κέρδη, θα πληρώσει 22%. Αυτό είναι σαφώς ένα μεγάλο αντικίνητρο. Στην Κύπρο το έχουν το έχουν πάρει χαμπάρι και έχουν δώσει κίνητρα. Θα ήθελα λοιπόν να το δούμε αυτό για να είμαστε ανταγωνιστικοί στη γειτονιά.

Από κει και πέρα. Νομίζω, ότι με το νομοσχέδιο αυτό, ίσως είναι μια ευκαιρία να δούμε ίσως πώς μπορούμε να τροποποιήσουμε τον ν.4548/18 όπως ισχύει. με μια νομοθετική παρέμβαση.

Τι εννοώ; Στην Αμερική υπάρχει δυνατότητα από το νόμο οι εισηγμένες εταιρείες να δίνουν μέρισμα κάθε τρίμηνο. Αυτό λοιπόν τι αποτέλεσμα έχει; Βοηθάει λόγω των επαναλαμβανόμενων ταμειακών ροών με μια περαιτέρω σταθερότητα στην αγορά. Θα μπορούσε αυτό να προβλεφθεί ως δικαίωμα, να είναι optional στον νόμο περί ανωνύμων, ο οποίος στην ουσία είναι ένας νόμος το οποίο αγγίζει και την δουλεία του χρηματιστηρίου. Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. Πολυχρονίου. Τον λόγο τώρα έχει ο κ. Κόλλιας Κωνσταντίνος, Πρόεδρος του Οικονομικού Επιμελητηρίου της Ελλάδας.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου της Ελλάδος):** Καλησπέρα και από μένα κύριε Πρόεδρε. Κύριε Υπουργέ, κύριοι Βουλευτές.

Θα ήθελα και εγώ ευχαριστήσω από την πλευρά μου καταρχήν για την πρόσκληση να εκφράσει ο φορέας μας τις απόψεις του.

Το υπό συζήτηση νομοσχέδιο περιλαμβάνει διατάξεις που αφορούν κυρίως τη φορολογική ελάφρυνση των επενδυτών και των επιχειρήσεων και για τον λόγο αυτό θεωρούμε ότι κινείται προς τη σωστή κατεύθυνση.

Προβλέπεται ορθώς όπως ακούστηκε κιόλας η επέκταση των κινήτρων για επενδυτικούς αγγέλους και επενδύσεις στην εναλλακτική αγορά, καθώς και η αύξηση της έκπτωσης δαπανών για μικρομεσαίες επιχειρήσεις που εισάγονται στο χρηματιστήριο.

Παράλληλα, πολύ σημαντικό θεωρούμε και εμείς, ότι μειώνεται ο φόρος στους τόκους των εταιρικών ομολόγων ενισχύοντας έτσι την ανταγωνιστικότητα του ελληνικού χρηματοπιστωτικού τομέα.

Επιτρέψτε μου εδώ να σταθώ ιδιαίτερα και να επισημάνω το σημαντικό φορολογικό κίνητρο που δίνεται για εισαγωγή μικρομεσαίων επιχειρήσεων στο χρηματιστήριο, της ραχοκοκαλιάς δηλαδή της ελληνικής οικονομίας, όπου οι επιλέξιμες δαπάνες για την εισαγωγή, προσαυξημένες κατά 100%, με ανώτατο όριο προσαύξησης στις 200.000 ευρώ, θα εκπίπτουν από τα ακαθάριστα έσοδα των επιχειρήσεων κατά τον χρόνο πραγματοποίησής τους και για διάρκεια τριών ετών.

Ειδικότερα σήμερα, που η χρηματοδότηση των μικρομεσαίων επιχειρήσεων είναι το ζητούμενο. Τέτοιες πρωτοβουλίες θεωρούμε ότι είναι προς τη σωστή κατεύθυνση.

 Μάλιστα στο Οικονομικό Επιμελητήριο της Ελλάδας, από το 2019 αναφερόμασταν στον δυνητικό ρόλο του χρηματιστηρίου, ως φορέας χρηματοδότησης με την από κοινού πραγματοποίηση τότε αντίστοιχης μελέτης στο πλαίσιο του μνημονίου συνεργασίας που έχουμε με το Χρηματιστήριο Αθηνών και την οποία θα σας καταθέσουμε.

Στο Κεφάλαιο ΄Β του Μέρους Γ’ αναγκαία θεωρούμε τη δημιουργία του θεσμικού πλαισίου για τη λειτουργία των κρυπτοστοιχείων που επιβάλλεται από το ενωσιακό δίκαιο για τις αγορές των κρυπτοστοιχείων που τέθηκε σε ισχύ στις 30 Δεκεμβρίου του 2024. Το σχέδιο νόμου εισάγει τα μέτρα που είναι απαραίτητα για την αποτελεσματική εφαρμογή του κανονισμού αυτού στην Ελλάδα.

Εξίσου πολύ σημαντικό είναι ότι τροποποιείται το εξωδικαστικός μηχανισμός ρύθμισης οφειλών, ενώ διευρύνει σημαντικά τα εισοδηματικά και περιουσιακά κριτήρια. Παράλληλα υποχρεώνονται πλέον οι πιστωτές να καταθέτουν πρόταση ρύθμισης στον οφειλέτη τουλάχιστον τρεις μήνες πριν από τον πλειστηριασμό.

Σημαντικό θεωρούμε το άρθρο 213 που προβλέπει τη μη επιβολή ψηφιακού τέλους συναλλαγής στα χρηματικά ποσά ή συνδρομές που καταβάλλονται σε επιμελητήρια, ενώσεις, συλλόγους και σωματεία από τα μέλη τους με σκοπό την οικονομική τους ελάφρυνση όπως ίσχυε και στο παρελθόν δηλαδή.

Επίσης, θα συνεχίσουμε ως Οικονομικό Επιμελητήριο της Ελλάδας να το λέμε και αναφέρομαι στο άρθρο 117, ότι πρέπει επιτέλους, να διορθωθεί ένα λάθος το οποίο έχει γίνει στο ν.4557/2018 από την τότε κυβέρνηση. Όπως θα δείτε και στο άρθρο 17, που αναφέρεται στην εποπτεία που πρέπει να υπάρχει στις αρμόδιες αρχές, μάλλον, για την εποπτεία της εφαρμογής των διατάξεων του νόμου, για τη δέουσα επιμέλεια θα δείτε πολύ καλά ότι στις αρχές αυτές, είναι για τους συμβολαιογράφους και τους δικηγόρους το Υπουργείο Δικαιοσύνης, για τους ορκωτούς ελεγκτές η ΕΛΤΕ, για τους λογιστές φοροτεχνικούς είναι ΑΑΔΕ. Δεν μπορούμε να το καταλάβουμε γιατί συμβαίνει αυτό και επιμένουμε να λέμε το Οικονομικό Επιμελητήριο της Ελλάδας, ότι εποπτεύουσα αρχή για τη δέουσα επιμέλεια πρέπει να είναι το Υπουργείο Οικονομικών που θα εκδώσει και τον σχετικό κανονισμό, που θα διέπει τη λειτουργία αυτού του νόμου είναι ένα λάθος το οποίο πρέπει να διορθωθεί.

Βεβαίως, πριν κλείσω να πω, ότι χαιρετίζουμε και εμείς τη διάταξη που έρχεται που παραιτείται το Δημόσιο από κάθε ένδικο μέσο σχετικά με τους συγγενείς των θυμάτων και τις αποζημιώσεις που δικαιούνται. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):**  Ευχαριστούμε τον κ. Κόλλια και τώρα η κυρία Καλλίτσα Αναγνώστου, Πρόεδρος του Συλλόγου Συγγενών Θανόντων και Εγκαυματιών της 23ης Ιουλίου 2018 στην Ανατολική Αττική, έχει τον λόγο.

**ΚΑΛΛΙΤΣΑ ΑΝΑΓΝΩΣΤΟΥ (Πρόεδρος του Συλλόγου Συγγενών Θανόντων και Εγκαυματιών της 23ης Ιουλίου 2018 στην Ανατολική Αττική):** Κύριε Πρόεδρε, κύριε Υπουργέ, κυρίες και κύριοι βουλευτές σας ευχαριστούμε πολύ για την πρόσκληση και δυνατότητα να βρισκόμαστε σήμερα και εμείς εδώ, ενώπιον της Διαρκούς Επιτροπής Οικονομικών Υποθέσεων της Βουλής, για να υποβάλουμε Υπόμνημα του Συλλόγου Συγγενών Θανόντων και Εγκαυματιών της 23ης Ιουλίου 2018 στην Ανατολική Αττική, Αναφορικά με το σχέδιο νόμου του Υπουργείου Εθνικής Οικονομίας και Οικονομικών «Ενίσχυση κεφαλαιαγοράς και άλλες διατάξεις».

Aναφορικά με το ανωτέρω νομοσχέδιο και συγκεκριμένα με το άρθρο 224 αυτού, ειδικές δικονομικές ρυθμίσεις για δίκες λόγω καταστροφών στο Μάτι και στη Μάνδρα Αττικής επαγόμεθα τα εξής: Η νομοθετική αυτή ρύθμιση έρχεται να καλύψει έστω και με καθυστέρηση, ένα νομοθετικό κοινωνικό κενό επτά σχεδόν ετών από την συντέλεση της τραγωδίας στο Μάτι και τους υπόλοιπους οικισμούς της Ανατολικής Αττικής, του οποίου ο σκοπός εξαρχής θα ήταν η αμεσότερη ανακούφιση των πληγέντων Συγγενών Θανόντων και των Εγκαυματιών από τις πολυδάπανες και πολύχρονες δικαστικές διαδικασίες δικών, για τη δικαίωση των ανθρώπων τους που αποδεδειγμένα χάθηκαν λόγω πράξεων και παραλείψεων του κρατικού μηχανισμού.

 Επί της διάταξης θα πρέπει να καθίσταται απολύτως σαφές, άνευ δυνατότητας διαφορετικής ερμηνείας πως το Ελληνικό Δημόσιο παραιτείται από όλα τα ένδικα μέσα ακόμη και την αντέφεση, σε περίπτωση έφεσης, από μέρους των εναγόντων, ανεξαρτήτως βαθμού δικαιοδοσίας και κατ’ ανάλογη εφαρμογή και από τις αιτήσεις αναίρεσης. Να μην επιδέχεται έτερης ερμηνείας, πως η Δευτεροβάθμια δίκη κατόπιν έφεσης του Ελληνικού Δημοσίου καταργείται σε οποιοδήποτε στάδιο και αν αυτή βρίσκεται, ακόμη κι αν έχει εκδικαστεί και ότι πράγματι αυτό δικονομικά μπορεί να υλοποιηθεί, ότι στην περίπτωση που έχουν εκδοθεί ήδη δυσμενέστερες για τους ενάγοντες αποφάσεις εφετείων, η άσκηση αναίρεσης από πλευράς μειονέντα ενάγοντα, θα δύναται να διορθωθεί τη στρέβλωση.

 Σε ό,τι αφορά το άλλο αίτημά μας, για την παραίτηση του δικαιώματος άσκησης εφέσεων και από Δήμους και Περιφέρεια, δεδομένης της τοποθέτησης και του κ. Υπουργού, θα το παραλείψουμε για να προχωρήσουμε παρακάτω.

 Περαιτέρω στα πλαίσια της αποκατάστασης των αδικιών και των ολιγωριών στα αντανακλαστικά του Κράτους, σε σχέση με την τραγωδία στο Μάτι και προκειμένου να υπάρχει ίση μεταχείριση όλων των θυμάτων, αντίστοιχων τραγωδιών και αποκατάσταση αυτής της ίσης μεταχείρισης και ισονομίας, κατά το μέρος που αφορά το Υπουργείο Εθνικής Οικονομίας και Οικονομικών, θα πρέπει να τύχουν επεξεργασίας τα κάτωθι αιτήματα του Συλλόγου μας.

 Πρόβλεψη ειδικής σύνταξης για τους παθόντες και τις οικογένειες των Θανόντων και Εγκαυματιών που υπέστησαν μόνιμη αναπηρία ποσοστό 50%, προβλέποντας και όσους νοσηλεύτηκαν σε Μονάδες Εντατικής Θεραπείας ή και Μονάδες Εγκαυμάτων, λόγω της ως άνω φωτιάς, όπως αντίστοιχα προβλέπεται στον ν.5039/2023 για παθόντες και εγκαυματίες τραυματίες και στην οικογένεια όσων απεβίωσαν από το σιδηροδρομικό δυστύχημα των Τεμπών, να χορηγείται ειδική σύνταξη ίση με το 4πλάσιο της πλήρους Εθνικής Σύνταξης.

 Να μην προσμετρώνται σε αυτή οι οικονομικές ενισχύσεις που δόθηκαν τις πρώτες μέρες της τραγωδίας, καθώς αφορούσαν άμεση και μόνο ενίσχυση και όχι, πλουτισμό.

 Διαγραφή ατομικών φορολογικών οφειλών και ασφαλιστικών ταμείων των αποβιωσάντων και εγκληματιών τραυματιών θυμάτων της φονικής φωτιάς, καθώς και στενών συγγενών τους όπως ομοίως, προβλέπεται στο νόμο για τα Τέμπη.

 Διαγραφή χρεών προς τα χρηματοπιστωτικά ιδρύματα των αποβιωσάντων και εγκαυματιών τραυματιών, ομοίως με άρθρο για τους αποβιώσαντες εγκαυματίες τραυματίες του δυστυχήματος των Τεμπών.

 Απαλλαγή από φόρο κληρονομιάς των κληρονομιαίων περιουσιακών στοιχείων αποβιώσαντος και διερεύνηση κάλυψης εξόδων δαπανών νοσηλείας, αποκατάστασης και κάλυψης των φαρμακευτικών αναγκών, σε υλικά και υπηρεσίες των εγκαυματιών τραυματιών θυμάτων της φονικής φωτιάς, όπως ομοίως, προβλέπεται στα άρθρα του νόμου για τα Τέμπη.

 Σας ευχαριστούμε πάρα πολύ για τη δυνατότητα που μας δώσατε να παραβρισκόμαστε σήμερα εδώ, καθώς και για το γεγονός ότι αναγνωρίζεται έστω και τώρα, μετά από επτά χρόνια κάπως η αξία όλων ημών και ευχόμαστε αυτό να μην είναι το τελευταίο στάδιο.

Σας ευχαριστούμε πολύ.

 **ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε.

 Τον λόγο έχει ο κ. Τσικριπής, Γενικός Διευθυντής Προληπτικής Εποπτείας και Εξυγίανσης της Τράπεζας της Ελλάδας.

 **ΙΩΑΝΝΗΣ ΤΣΙΚΡΙΠΗΣ (Γενικός Διευθυντής Προληπτικής Εποπτείας και Εξυγίανσης της Τράπεζας της Ελλάδας):** Ευχαριστώ πολύ, κύριε Πρόεδρε.

 Σας ευχαριστώ για την πρόσκληση, την ευκαιρία να συνδράμουμε ως Τράπεζα Ελλάδος στις εργασίες του Κοινοβουλίου για την ψήφιση του νομοσχεδίου το οποίο και καλωσορίζουμε.

 Πριν κάνω μια γενική τοποθέτηση, να πω ότι συμφωνούμε και με την πρόταση της κυρίας Λαζαράκου για τη συντονιστική επιτροπή για το ΜΗΚΑ.

Να πω ότι το νομοσχέδιο αυτό καλύπτει ένα ευρύ φάσμα αλλαγών και είναι νομοσχέδιο που παράγει αρκετές απαιτήσεις για την Τράπεζα της Ελλάδος, καθώς, αναθέτει νέες αρμοδιότητες, που απορρέουν από την ενσωμάτωση των ευρωπαϊκών οδηγιών και τη θέσπιση εφαρμοστικών μέτρων των Ευρωπαϊκών Κανονισμών.

Πέρα από τις πολλές ουσιαστικές απαιτήσεις και φιλόδοξες αλλαγές στο ήδη ισχύον νομικό πλαίσιο φέρνει και αρκετές νομοτεχνικές βελτιώσεις τις οποίες έχουμε συζητήσει.

 Παράλληλα και η ίδια η Τράπεζα της Ελλάδος να αναφέρω, ότι προετοιμάζεται εσωτερικά προκειμένου να ανταποκριθεί στις απαιτήσεις του νέου πλαισίου όπως τα θέματα του ΜΗΚΑ, του ΤΟΡΑ κτλ. Αντιλαμβανόμενοι την βαρύτητα των επερχόμενων αλλαγών και τις προκλήσεις που ενέχει η μετάβαση στο νέο ευρωπαϊκό κανονιστικό και εποπτικό πλαίσιο η Τράπεζα της Ελλάδος θεσπίζει νέες υποχρεώσεις και αναθεωρεί τις υφιστάμενες με σκοπό να διασφαλίσει την αποτελεσματική διαχείριση των αναδυόμενων κινδύνων.

Αυτή η απόφαση δική μας, δεν χρειάζεται να μπούμε σε λεπτομέρειες και είμαστε στη διάθεση μετά των συναδέλφων για ερωτήσεις.

Σας ευχαριστώ πολύ.

 **ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε.

 Τον λόγο έχει η κυρία Απαλαγάκη, Acting Γενική Διευθύντρια της Ελληνικής Ένωσης Τραπεζών.

 **ΧΑΡΟΥΛΑ ΑΠΑΛΑΓΑΚΗ (Acting Γενική Διευθύντρια της Ελληνικής Ένωσης Τραπεζών (ΕΕΤ)):**  Καλησπέρα, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι βουλευτές, η Ελληνική Ένωση Τραπεζών σας ευχαριστεί θερμά για την πρόσκληση.

Δυστυχώς τη λάβαμε χτες και για τον λόγο αυτό ζητώ συγγνώμη που δεν είμαι με φυσική παρουσία.

Πρόκειται για ένα νομοσχέδιο με πολλές ρυθμίσεις και τραπεζικού ενδιαφέροντος, όπως είναι τα θέματα κεφαλαιαγοράς, εποπτείας, πράσινων ομολόγων, νομιμοποίησης εσόδων από εγκληματικές δραστηριότητες.

 Σε ό,τι αφορά τις πρωτοβουλίες για την κεφαλαιαγορά, τις οποίες και εμείς επιδοκιμάζουμε- αναφέρομαι στους φορείς που ήδη τοποθετήθηκαν- συμφωνούμε ιδίως με τις φορολογικού περιεχομένου επισημάνσεις του κυρίου Πολυχρονίου και υπογραμμίζουμε επίσης ότι ενδεχομένως μελλοντικά θα πρέπει να προσαρμόσουμε τις εθνικές μας ρυθμίσεις με την απλοποίηση που εξήγγειλε η Ευρωπαϊκή Επιτροπή στις 26 Φεβρουαρίου το 2025. Πάντως πολύ ορθά τις προσαρμόζουμε στην ελληνική έννομη τάξη.

Θα επικεντρωθώ ιδίως στο Κεφάλαιο που αφορά τον εξωδικαστικό.

Όταν διατυπώσαμε στο στάδιο της διαβούλευσης τις παρατηρήσεις μας αλλά και συνεννοηθήκαμε με το επισπεύδον Υπουργείο Οικονομικών, διαμορφώσαμε όλοι μια κοινή αντίληψη που θεωρούμε ότι είναι συμβατή με το σημερινό πλαίσιο και την καλή κατάσταση της ελληνικής οικονομίας.

Και ποιο είναι αυτό; Ότι θα πρέπει να διευκολυνθεί η υπαγωγή στον εξωδικαστικό των οφειλετών εκείνων οι οποίοι έχουν ένα υψηλό επίπεδο οφειλών αλλά θα είναι σε καθυστέρηση ή θα έχουν καταγγελθεί κατά το χρόνο που θα αρχίσει να ισχύει ο νόμος, δηλαδή, πρακτικά μέσα στον Απρίλιο του 2025.

Θα μας επιτρέψουν οι συντάκτες του σχεδίου νόμου να έχουμε κάποιες παρατηρήσεις στο άρθρο 178. Έτσι όπως είναι διατυπωμένο δεν αντιστοιχεί σε όσα συμφωνήσαμε και θέλουμε να προκύπτει με μεγάλη σαφήνεια ότι θα υπαχθούν μόνο όσοι έχουν οφειλές μέχρι 300.000 ευρώ εκ των οποίων το 50% θα πρέπει να είναι ληξιπρόθεσμο.

Γιατί το λέμε αυτό. Σ’ αυτή την αίθουσα συμμετέχουν όλοι όσοι συνέβαλαν στη διαχείριση των μη εξυπηρετούμενων δανείων, το Υπουργείο με το πρόγραμμα ΗΡΑΚΛΗΣ, η Τράπεζα της Ελλάδος με τον Κώδικα Δεοντολογίας, το Υπουργείο Εθνικής Οικονομίας και Οικονομικών ξανά με τον εξωδικαστικό ο οποίος, πράγματι, έχει αποδώσει ιδιαίτερα θετικά αποτελέσματα και είναι ακριβές ότι έχουμε ξεπεράσει τα 10 δισ. ρυθμίσεων στο πλαίσιο του νόμου για τη δεύτερη ευκαιρία. Αυτό ακριβώς το θετικό momentum, θέλουμε να κρατήσουμε.

Θα ήθελα, επίσης, να ανακοινώσω ότι τα μέλη της Ένωσης που είναι αμιγώς πιστωτικά ιδρύματα έχουν ένα μικρό ποσοστό συμμετοχής στον εξωδικαστικό, μόλις 640 εκατ. και αυτό οφείλεται όχι μόνο στην βελτιωμένη νομοθεσία, όχι μόνο στην κατάσταση της οικονομίας, όχι μόνο στην συνεργασία που δείχνουν πλέον οι δανειολήπτες, αλλά και στα πάρα πολλά μέτρα στήριξης δανειοληπτών που έχουμε τα τελευταία τρία χρόνια από το ίδιο το τραπεζικό σύστημα.

Είμαστε η μοναδική χώρα, όπου οι δανειολήπτες δεν επηρεάστηκαν από τη σημαντική αύξηση των επιτοκίων και ωφελήθηκαν με το συνολικό ποσό των 240 εκατ. συνολικά, επειδή οι τράπεζες πάγωσαν το επιτόκιο με τιμές αναφοράς το Μάρτιο του 2023. Η βούλησή μας είναι βεβαίως να διευρυνθεί η περίμετρος, αλλά να μη χωράει καμία αμφιβολία ότι αυτή δεν θα αναφέρεται σε μελλοντικές οφειλές.

Ένα δεύτερο θέμα στο οποίο θέλω να αναφερθώ είναι ότι το άρθρο 178 δημιουργεί ένα αυτόματο AI, στην πραγματικότητα, αποτέλεσμα μέσω του αλγόριθμου. Δεν θα θέλαμε οι υπόχρεοι και τα πιστωτικά ιδρύματα να είναι υποχρεωμένα να δέχονται έναν αλγόριθμο επειδή ο δανειολήπτης θα επανέλθει με καινούργια αίτηση σε ένα χρόνο. Θα πρέπει να προβλέψει ρητά ο νόμος, ακριβώς για να αποτρέψει τον ηθικό κίνδυνο, ότι τέτοια δυνατότητα θα υπάρχει μόνο μία φορά.

Δύο ακόμη παρατηρήσεις και θα τελειώσω.

Η επόμενη παρατήρησή μου είναι ότι βεβαίως ο εξωδικαστικός έχει πολύ καλά αποτελέσματα, βεβαίως είναι ένα εξαιρετικά χρήσιμο εργαλείο, ωστόσο δεν είναι όλοι οι δανειολήπτες συνεπείς στην πρόταση που τους δίνει αυτόματα ο αλγόριθμος.

Το 1/5 από αυτούς σε ένα χρόνο, λιγότερους μήνες κ.λπ., περιέρχεται πάλι σε κατάσταση υπερημερίας. Θεωρούμε ότι στις περιπτώσεις αυτές ο νομοθέτης θα πρέπει να προβλέψει άμεσες αυτόματες λύσεις χωρίς να επιβαρύνονται τα δικαστήρια και επαναφέρουμε και το έχουμε ήδη ζητήσει γραπτά η εξωδικαστική ρύθμιση να είναι τίτλος εκτελεστός για εκείνον τον οφειλέτη που δεν την εξυπηρετεί. Θα μου επιτρέψτε να θυμίσω στο Υπουργείο, αλλά και στο Σώμα, ότι το ίδιο είχαμε πει και για το νόμο Κατσέλη το 2019, σε μια περίοδο που η οικονομική κατάσταση δεν ήταν η θετική που είναι σήμερα.

Μια τελευταία παρατήρηση. Ξέρουμε όλοι ότι τα μη εξυπηρετούμενα δάνεια τα διαχειρίζονται κυρίως οι εταιρείες διαχείρισης, φαντάζομαι έχουν κληθεί στη σημερινή συνεδρίαση. Εκείνες, πράγματι, είναι υποχρεωμένες στο πλαίσιο του ν. 5072 και με την αυστηρή εποπτεία της Τράπεζας της Ελλάδος να παρέχουν προσωποποιημένη πληροφόρηση στον δανειολήπτη. Τέτοια υποχρέωση, όμως, δεν προβλέπεται για τα πιστωτικά ιδρύματα, τα οποία απλώς εφαρμόζουν Κώδικα Δεοντολογίας. Ως εκ τούτου, θεωρούμε ότι δεν μπορεί να είναι αυτή η καθολική ρύθμιση του νόμου, τα πιστωτικά ιδρύματα να κάνουν κάτι, δηλαδή να δίνουν μια ακόμα ευκαιρία στον οφειλέτη τρεις μήνες πριν τον πλειστηριασμό.

Θα μου επιτρέψετε, ολοκληρώνοντας, να πω ότι δεν έχει, ενδεχομένως, κανένα νόημα να δίνει γενικά κάποιος μια ακόμα ευκαιρία, διότι ο δανειολήπτης ο οποίος βρίσκεται τελικά αντιμέτωπος με τον πλειστηριασμό, βρίσκεται αντιμέτωπος γιατί όχι μόνο έχει χάσει μία ρύθμιση αλλά, κυρίως, διότι έχει προσφύγει στη δικαιοσύνη και η δικαιοσύνη έχει απορρίψει το αίτημα του να μην πραγματοποιηθεί ο πλειστηριασμός. Θεωρούμε, επομένως, ότι θα πρέπει οι ρυθμίσεις του νόμου να ανταποκρίνονται σ’ αυτή την πραγματικότητα η οποία, δυστυχώς, είναι ότι στο τελευταίο στάδιο, πριν τον πλειστηριασμό, τα δύο μέρη έχουν εξαντλήσει την επιθυμία τους να καταλήξουν σε μια ρύθμιση.

Αυτά από εμάς. Είμαστε στη διάθεση του Σώματος για απαντήσεις.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Αθανασόπουλος, Πρόεδρος της Ένωσης Εταιρειών Διαχείρισης Απαιτήσεων από Δάνεια και Πιστώσεις.

**ΘΕΟΔΩΡΟΣ ΑΘΑΝΑΣΟΠΟΥΛΟΣ (Πρόεδρος της Ένωσης Εταιρειών Διαχείρισης Απαιτήσεων από Δάνεια και Πιστώσεις (ΕΕΔΑΔΠ):** Ευχαριστώ, κ. Πρόεδρε. Ευχαριστούμε για την πρόσκληση.

Εμείς στο νομοσχέδιο της κεφαλαιαγοράς θα κάνουμε μια τοποθέτηση για τα θέματα του εξωδικαστικού και τις βελτιώσεις του.

Σε αρκετά σημεία συμφωνούμε με όσα προηγουμένως είπε η κυρία Απαλαγάκη. Θέλω να τονίσουμε ότι σαν Ένωση όσο και τα μέλη έχουμε υποστηρίξει διαχρονικά τη λειτουργία του εξωδικαστικού μηχανισμού, τόσο αναλαμβάνοντας ένα μέρος του κόστους υλοποίησης της πλατφόρμας, όσο και μέσω της συμμετοχής μας στα διάφορα fora, στη δημιουργία των Αλγορίθμων, αλλά κυρίως μέσω της υποστήριξης που έχουν δώσει μέσω των ποσοστών εγκρίσεων, τα οποία, για τα μέλη της Ένωσης ανήλθαν το Φεβρουάριο περί του 80%.

Θα ήθελα να πω ότι αυτό, εν τοις πράγμασι, επιβεβαιώνει την πρόθεση μας να προχωράμε σε ρυθμίσεις, καθόσον αυτή είναι η πιο προσοδοφόρος για όλα τα μέλη λειτουργία στη διαδικασία αποκλιμάκωσης του ιδιωτικού χρέους και ως εκ τούτου, δεν μπορούμε παρά να είμαστε θετικοί σε οποιαδήποτε βελτίωση του εξωδικαστικού μηχανισμού προς αυτήν την κατεύθυνση.

Με το τρέχον νομοσχέδιο προτείνεται η διεύρυνση των κριτήριων της αυτόματης έγκρισης για τον εξωδικαστικό μηχανισμό, κάτι που είναι απολύτως κατανοητό και συμβαδίζει και η δικιά μας στρατηγική. Παρόλα αυτά, θεωρούμε ότι θέλει πάρα πολύ προσοχή στους επιμέρους και στους τεχνικούς όρους που θα υλοποιηθεί αυτή η αύξηση του ποσοστού των υποχρεωτικών εγκρίσεων, προκειμένου να προβλεφθούν συμπεριφορές που θα ακολουθηθούν από οφειλέτες που είναι στρατηγικοί κακοπληρωτές και θέλουν να αποφύγουν κατ’ ουσία την επίλυση του θέματός τους.

 Έχουμε υποβάλει μια σειρά προτάσεων στο Υπουργείο. Νομίζουμε ότι η πιο σημαντική πρόοδος αυτή τη στιγμή αφορά την υποχρέωση για τεχνική τροποποίηση του άρθρου 178, σύμφωνα με την οποία η υποχρεωτικότητα της ρύθμισης να μπορεί να ισχύει για μία φορά μέσα στην τριετία.

Βασικός στόχος αυτής της πρότασης είναι να μην αποτρέψουμε οφειλέτες να προχωρήσουν σε ρυθμίσεις, αλλά να αποτρέψουμε οφειλέτες στους οποίους έχουν εγκριθεί ρυθμίσεις με την υποχρεωτικότητα συγκρίσεως εξωδικαστικού μηχανισμού να χρησιμοποιήσουν ακριβώς αυτή τη διαδικασία, προκειμένου απλώς να αναστείλουν την αποπληρωμή των οφειλών τους.

Υπάρχουν άλλου είδους τεχνικές προϋποθέσεις που περιλαμβάνονται στο υπόμνημα μας. Επιπλέον, θέλω να τονίσω ότι από τη δική μας πλευρά μας προβληματίζει η διεύρυνση της περιμέτρου σε επίπεδο υποχρεωτικότητας και μόνο, καθόσον δεν έχουν γίνει κάποιες μελέτες επιπτώσεων για να καταλάβουν τι σημαίνει αυτό οι ροές του Προγράμματος «Ηρακλής».

Τονίζω, όμως, ότι είναι στην ίδια κατεύθυνση με τις δικές μας στρατηγικές για ρύθμιση οφειλών των δανειοληπτών.

Τέλος, θεωρούμε ότι εφόσον υπάρχει μια υποχρεωτικότητα στην έγκριση και προκειμένου να μην έχουμε σε περίπτωση μη τηρήσεως των εγκρίσεων επιβάρυνση των δικαστηρίων που είναι ένα πρόβλημα που αντιμετωπίζουμε στη διαδικασία αποκλιμάκωσης του ιδιωτικού χρέους, εύλογο είναι να προστεθούν στις διατάξεις και προβλέψεις, ώστε η σύμβαση που καταρτίζεται στα πλαίσια του εξωδικαστικού μηχανισμού να αποτελεί εκτελεστικό μέσο, προκειμένου να διευκολύνει τη διαδικασία οριστικοποίησης σε περίπτωση αθέτησης των υποχρεώσεων.

Θα θέλαμε να τονίσουμε ότι υπάρχει μια σειρά τεχνικών βελτιώσεων στην νομοθεσία γενικότερα που θα βοηθήσει στην αποκλιμάκωση του ιδιωτικού χρέους. Έχουμε υποβάλει σχετικές προτάσεις, αλλά αυτή τη στιγμή εστιάζουμε στην διαδικασία του εξωδικαστικού μηχανισμού και στην περαιτέρω βελτίωσή της.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Παπαμιχαήλ, Πρόεδρος του Συλλόγου Εργαζομένων της Επιτροπής Κεφαλαιαγοράς.

**ΚΩΝΣΤΑΝΤΙΝΟΣ ΠΑΠΑΜΙΧΑΗΛ (Πρόεδρος του Συλλόγου Εργαζομένων της Επιτροπής Κεφαλαιαγοράς):** Ευχαριστώ πολύ, κύριε Πρόεδρε. Ευχαριστούμε πολύ για την πρόσκληση και την δυνατότητα να εκπροσωπηθούμε σχετικά με τις διατάξεις που αφορούν στην Επιτροπή Κεφαλαιαγοράς, η οποία μάλιστα αναφέρεται σε περίπου 160 σημεία του νομοσχεδίου.

Στην ουσία ανατίθενται για μία ακόμη φορά μια πληθώρα νέων και πολύ σημαντικών αρμοδιοτήτων που εμείς οι εργαζόμενοι στην Επιτροπή Κεφαλαιαγοράς είμαστε αυτοί που θα κληθούμε να τις εφαρμόσουμε, ασκώντας την απαραίτητη εποπτεία.

Θα αναφερθώ αρχικά στο άρθρο 65 του Μέρους Β όπου στον σκοπό, περιλαμβάνεται και η θεσμική θωράκιση της Επιτροπής Κεφαλαιαγοράς ως ενός εκ των δύο πυλώνων εποπτείας του χρηματοπιστωτικού συστήματος. Ο Υπουργός στην τοποθέτηση του στην χθεσινή συνεδρίαση της Επιτροπής, ανέφερε ότι με το νομοσχέδιο αυτό επιστρατεύονται τα καλύτερα δυνατά μέσα για την επίτευξη του σκοπού.

Οι εργαζόμενοι στην ΕΚ είμαστε οι πρώτοι που θα θέλαμε ο νέος νόμος να πετύχει το σκοπό του, αλλά, η θωράκιση, η αναβάθμιση και η ενίσχυση της Επιτροπής Κεφαλαιαγοράς δεν επέρχονται με την ανάθεση για άλλη μια φορά νέων αρμοδιοτήτων, οι οποίες με την τραγική υποστελέχωση και την έλλειψη των ειδικοτήτων που απαιτούνται είναι πρακτικά αδύνατον να ασκηθούν. Και πόσω μάλλον οι πολύ σημαντικές αρμοδιότητες που ανατίθενται στο Μέρος Γ’ για τις αγορές κρυπτοστοιχείων και στο Μέρος ΣΤ΄ σχετικά με την ψηφιακή επιχειρησιακή ανθεκτικότητα του χρηματοοικονομικού τομέα.

Αυτή τη στιγμή η Επιτροπή Κεφαλαιαγοράς λειτουργεί με συνολικό μόνιμο ενεργό προσωπικό 130 ατόμων σε σύνολο 225 οργανικών θέσεων. Το 60% του προσωπικού είναι άνω των 50 ετών, ενώ μόλις το 5% είναι κάτω των 40 ετών, και αναμένεται στην επόμενη πενταετία αποχώρηση σημαντικού αριθμού εργαζομένων λόγω συνταξιοδότησης.

Χαρακτηριστικά αναφέρω ότι η Επιτροπή Κεφαλαιαγοράς διαθέτει μόνο τρία στελέχη με εξειδίκευση στην Πληροφορική, τα οποία καλούνται να καλύψουν το σύνολο των αναγκών της, ενώ οι σύγχρονες και οι επερχόμενες εξελίξεις με το παρόν νομοσχέδιο, απαιτούν την εισαγωγή και εφαρμογή των πλέον σύγχρονων τεχνολογιών εποπτείας.

Άλλο παράδειγμα υποστελέχωσης και ανάθεσης αρμοδιοτήτων χωρίς την πρόβλεψη των απαραίτητων εργαλείων για την άσκηση τους είναι η ανάθεση στην Επιτροπή Κεφαλαιαγοράς της εποπτείας και του ελέγχου του Ταμείου Επικουρικής Κεφαλαιοποιητικής Ασφάλισης στο οποίο, όπως γνωρίζεται συγκεντρώνονται εφεξής οι εισφορές επικουρικής ασφάλισης όλων των νέων εργαζομένων.

Για την εποπτεία λοιπόν του ΤΕΚΑ, δεν υπάρχει αυτή τη στιγμή εξειδικευμένο προσωπικό, καθώς ο μοναδικός υπάλληλος που είχε την σχετική αρμοδιότητα αποχώρησε πρόσφατα και προσλήφθηκε από την Τράπεζα της Ελλάδος, η οποία να σημειώσουμε ότι για τον έλεγχο των ταμείων επαγγελματικής ασφάλισης υπό την αρμοδιότητά της δημιούργησε άμεσα τμήμα στελεχωμένο με περισσότερα από 20 άτομα.

Η Επιτροπή Κεφαλαιαγοράς δεν αποτελεί Φορέα Γενικής Κυβέρνησης και χρηματοδοτείται αποκλειστικά από ίδιους πόρους, χωρίς να επιβαρύνει τις δαπάνες του Κρατικού Προϋπολογισμού. Επιπλέον, καθ’ όλη τη διάρκεια της λειτουργίας της και ως συνέπεια του ελεγκτικού της έργου, συμβάλλει στα δημόσια έσοδα του Κράτους.

Παρόλα αυτά, η κατάργηση των ειδικών διατάξεων για τις προσλήψεις και η κατάργηση του ειδικού μισθολογίου, οδήγησε σε σχεδόν μηδενική προσέλκυση νέων υπαλλήλων με την εξειδίκευση και την πείρα που απαιτείται, και στην αποχώρηση ακόμη και των νεοπροσληφθέντων στελεχών προς οικονομικά δελεαστικότερες υπηρεσίες.

Να σημειώσω ότι αυτή τη στιγμή σε προκήρυξη που είναι σε εξέλιξη, απαιτούνται υψηλά προσόντα και προϋπηρεσία με την προοπτική πρόσληψης με αμοιβές 900 € καθαρά για 12 μήνες.

Με απογοήτευση διαπιστώνουμε ότι οι διατάξεις του σχεδίου νόμου δεν προνοούν για την άμεση στελέχωση της Επιτροπή Κεφαλαιαγοράς ώστε να ασκηθούν αποτελεσματικά, αφενός μεν οι εκτεταμένες αρμοδιότητες που έχει αναλάβει έως τώρα, αφετέρου δε οι νέες αρμοδιότητες που ανατίθενται σε αυτήν.

Επίσης, δεν έχουν προβλεφθεί κίνητρα παραμονής του υφιστάμενου προσωπικού, ούτε κίνητρα προσέλκυσης νέων στελεχών.

Ο μοναδικός λόγος για τον οποίο η Επιτροπή μπορεί ακόμα να ανταπεξέρχεται στοιχειωδώς στο ρόλο της είναι ο υψηλός επαγγελματισμός που επιδεικνύουμε κάτω από συνθήκες μεγάλης πίεσης.

Δεν υπάρχει η παραμικρή αμφιβολία ότι οι αρμοδιότητες, και κυρίως αυτές που περιλαμβάνονται στο Μέρος Γ΄ και ΣΤ΄ του νομοσχεδίου, με τις παρούσες συνθήκες στελέχωσης της Επιτροπής, είναι αδύνατον να ασκηθούν, οδηγούν στην περαιτέρω ουσιαστική αποδυνάμωσή της με κίνδυνο την μη επαρκή προστασία των επενδυτών και την μη εξασφάλιση της εύρυθμης λειτουργίας της Κεφαλαιαγοράς.

Κλείνω θέτοντας τα παρακάτω ερωτήματα:

Ποια είναι τα μέσα και οι πόροι που παρέχονται στην Επιτροπή Κεφαλαιαγοράς προκειμένου να ασκήσει αποτελεσματικά τις αρμοδιότητες που της ανατίθενται με δεδομένη την κατάσταση υποστελέχωσης και έλλειψης απαραίτητων ειδικοτήτων;

Πότε θεωρεί το Υπουργείο ότι είναι η κατάλληλη στιγμή να επιλύσει τα θέματα που έχουν τεθεί, και να λάβει μέτρα διαθέτοντας τα κατάλληλα μέσα ώστε να ασκηθεί επαρκώς η εποπτεία στην κεφαλαιαγορά?

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Ντάλλας, Αντιπρόεδρος του Δ.Σ. της Ένωσης Φοροτεχνικών Ελεύθερων Επαγγελματιών.

 **ΑΠΟΣΤΟΛΟΣ ΝΤΑΛΛΑΣ (Αντιπρόεδρος του Δ.Σ. της Ένωσης Φοροτεχνικών Ελεύθερων Επαγγελματιών (ΕΦΕΕΑ))**: Κύριε Υφυπουργέ, κύριε Πρόεδρε της Επιτροπής, κυρίες και κύριοι Βουλευτές, αξιότιμοι εκπρόσωποι των φορέων, κατ’ αρχάς επιτρέψτε μου να ευχαριστήσω την Επιτροπή που προσκαλέσατε την Ένωση μας να συμμετέχει σε μία σημαντική κοινοβουλευτική διαδικασία.

Στα πλαίσια του χρόνου που μου δίνεται, θα αναπτύξω το θέμα που πραγματεύεται η Επιτροπή σας και να το συνδέσω, όπως είναι φυσικό, με τον χώρο τον οποίον προέρχομαι, δηλαδή του κλάδου των Ελεύθερων Επαγγελματιών Λογιστών Φοροτεχνικών.

Ο κλάδος μας αφουγκράζεται τον παλμό της αγοράς εξυπηρετώντας, υποστηρίζοντας και συμβουλεύοντας τους εντολείς πελάτες μας, που επί το πλείστον είναι μικρομεσαίες οικογενειακές φύσεως επιχειρήσεις.

Ουσιαστικά, το κομμάτι που υπάρχει ενδιαφέρον να υπάρξει μια τοποθέτηση από την πλευρά μας, είναι το άρθρο 198 του σχεδίου νόμου για το ν.4557 και το Μητρώο Πραγματικών Δικαιούχων. Αν και η προτεινόμενη διάταξη αναφέρεται σε διαδικαστικές και οργανωτικές διατάξεις, επιτρέψτε μου να αναφερθώ στην ουσία του νόμου και τις επιπτώσεις τους στην αγορά και τους επαγγελματίες.

Έχει παρατηρηθεί το φαινόμενο να υπάρχει μια μαξιμαλιστική εφαρμογή των Ευρωπαϊκών Οδηγιών και νόμων του Ευρωπαϊκού Δικαίου στο δίκαιο της χώρας. Αυτό έχει ως αποτέλεσμα να δημιουργούνται στρεβλώσεις στην αγορά και ανασφάλεια δικαίου στους πολίτες. Μία Ευρωπαϊκή Οδηγία, κατά τη γνώμη μας, δεν είναι νόμος. Δίνει κατευθύνσεις και ζητάει αποτελέσματα ακριβώς επειδή η αγορά και η κατάσταση στην κάθε χώρα δεν είναι ίδιες. Το πώς θα εφαρμοστεί μια Ευρωπαϊκή Οδηγία σε κάθε χώρα αφορά μόνο αυτήν.

Χαρακτηριστικό παράδειγμα είναι ο νόμος 4557/18 και η εφαρμογή του Μητρώου Πραγματικών Δικαιούχων. Επί της ουσίας, ο νόμος 4557 εξομοιώνει τα έσοδα από εγκληματικές ενέργειες με τη φοροδιαφυγή, ενώ το γράμμα όσο και το πνεύμα όλων των Οδηγιών είναι ότι αντικείμενο αυτών των ρυθμίσεων είναι η νομιμοποίηση εσόδων και περιουσίας που προέρχεται από εγκληματικές δραστηριότητες. Είναι φαντάζομαι ξεκάθαρος ο ορισμός ότι άλλο πράγμα είναι το «βρώμικο» χρήμα και τελείως διαφορετικό το «μαύρο» χρήμα.

Στην πράξη από την έως τώρα εφαρμογή του νόμου, αναφορικά με τη δέουσα επιμέλεια, κάθε φορολογικό αδίκημα εξομοιώνεται με υπόνοια ή υποψία νομιμοποίησης εσόδων από εγκληματική δραστηριότητα και γίνεται από τα ελεγκτικά όργανα παραπομπή στη σχετική Αρχή. Αποτέλεσμα αυτής της πρακτικής είναι να δεσμεύονται τραπεζικοί λογαριασμοί συναδέλφων και συγγενικών προσώπων καταστρέφοντας την επαγγελματική τους ακεραιότητα και υπόσταση. Πρόθεση της Φορολογικής Αρχής, κατά τη γνώμη μας, είναι να προσδώσει στους ελεύθερους επαγγελματίες λογιστές φοροτεχνικούς ρόλο κρατικού λειτουργού, ώστε να διασφαλίζονται τα δημόσια έσοδα, ενώ αυτό είναι ξεκάθαρα καθήκον και συνταγματική υποχρέωση της Φορολογικής Αρχής και του κράτους.

Αναφορικά με το Μητρώο Πραγματικών Δικαιούχων να αναφέρω τα εξής. Η αρμοδιότητα για τον έλεγχο και την επιβολή προστίμων, σχετικά με το Μητρώο Πραγματικών Δικαιούχων, έχει περιέλθει στο ΣΔΟΕ και εκδίδονται στοχευόμενες εντολές ελέγχου για το συγκεκριμένο θέμα.

Ο αρχικός σχεδιασμός ήταν να ξεκινήσουν από τον Ιανουάριο του 2023 και τελικά έγιναν πιο εντατικοί από 1/1/2024. Η Ένωσή μας σε συνεχείς συναντήσεις με τον Γενικό Διευθυντή του ΣΔΟΕ, αλλά και υπηρεσιακά στελέχη του Υπουργείου Οικονομικών, έχει αναδείξει τα σοβαρά προβλήματα με τα πρόστιμα του Μητρώου Πραγματικών Δικαιούχων, αλλά και τη διαδικασία δήλωσης των στοιχείων στο σχετικό Μητρώο. Έχουν παρατηρηθεί περιπτώσεις προστίμων της τάξεως των 5.000 ευρώ σε ένα νομικό πρόσωπο που είχε συσταθεί πριν από πέντε μήνες που επί της ουσίας έχει επιβαρύνει τον συνάδελφο λογιστή.

Αντίστοιχο πρόστιμο ύψους 10.000 ευρώ είχε επιβληθεί σε επιχείρηση, το οποίο επωμίστηκε συνάδελφος που τελούσε σε καθεστώς ανωτέρας βίας λόγω ασθένειας. Τα πρόστιμα είναι εξοντωτικά και επιβάλλονται ακόμη και στην περίπτωση που ενώ έχουν δηλωθεί εμπρόθεσμα στην ψηφιακή πλατφόρμα τα στοιχεία, αν δεν υπάρχουν σε ένχαρτη μορφή στον επιτόπιο έλεγχο, επιβάλλεται πρόστιμο.

Παρόλη την τεκμηριωμένη επιχειρηματολογία και τις προτάσεις που καταθέσαμε ως Ένωση στους αρμόδιους φορείς, δεν υπήρξε καμία εξέλιξη στο αίτημα για δημιουργία πλατφόρμας, ώστε να ενημερώνεται το Μητρώο Πραγματικών Δικαιούχων από το Μητρώο του taxis καθώς και τα στοιχεία για την Τράπεζα της Ελλάδος από την πλατφόρμα του ΓΕΜΗ. Τείνει να παγιωθεί μία κατάσταση προστιμολαχνίας, η οποία δημιουργεί ένα ασφυκτικό οικονομικό περιβάλλον, το οποίο απαιτεί άμεσες παρεμβάσεις για τη διασφάλιση της κανονικής ισορροπίας και της κοινωνικής συνοχής.

Ευθύνη και χρέος όλων μας είναι να κινητοποιηθούμε προς την κατεύθυνση της διαμόρφωσης ενός νομοθετικού πλαισίου, που θα περιέχει πρόνοιες, ώστε να μην πέφτει ο πέλεκυς του νόμου επί δικαίων και αδίκων. Και, κυρίως, ο καθένας να έχει τις ευθύνες που τού αναλογούν και που απορρέουν από την πραγματική φύση της εμπλοκής του, ως επαγγελματία, σε τέτοιες υποθέσεις.

Η πάγια θέση της Ένωσής μας είναι η κατάργηση των υψηλών προστίμων, αναφορικά με το Μητρώο πραγματικών δικαιούχων, για οντότητες που έχουν μέλη φυσικά πρόσωπα και οι δικαιούχοι προκύπτουν μέσα από άλλα αρχεία, όπως ΓΕΜΗ, ΚΕΦΟΔΕ και ΔΟΥ. Είναι απαραίτητο, στα πλαίσια της χρηστής διοίκησης, να υπάρχει δυνατότητα μιας αρχικής προειδοποίησης, με στόχο τη συμμόρφωση και να επανασχεδιαστούν πρόστιμα, ανάλογα με τη σοβαρότητα της κάθε παράβασης.

Μία συνεχόμενη παθογένεια της λειτουργίας της δημόσιας διοίκησης είναι η απουσία διασύνδεσης μεταξύ των συστημάτων πληροφορικής, τα οποία χρησιμοποιεί ο κάθε φορέας. Αναγκαζόμαστε να καταχωρούμε την ίδια πληροφορία, σε 3 διαφορετικές πλατφόρμες.

Αναγνωρίζουμε, φυσικά, ότι γίνονται βήματα προς αυτή την κατεύθυνση, αλλά πρέπει να ενταθούν οι προσπάθειες, προκειμένου να μειωθεί το λειτουργικό κόστος των επιχειρήσεων.

Προτείνουμε η πλατφόρμα των πραγματικών δικαιούχων να ενημερώνεται αυτόματα από το Μητρώο της ΑΑΔΕ και του ΓΕΜΗ. Να δημιουργηθεί ειδική πλατφόρμα και τα στοιχεία των οικονομικών καταστάσεων της Τράπεζας της Ελλάδος να αντλούνται από την πλατφόρμα του ΓΕΜΗ, αυτοματοποιημένα.

Τέλος, ευελπιστούμε στη διατήρηση ενός ανοιχτού διαλόγου επικοινωνίας με την Επιτροπή σας, ώστε να συμβάλουμε, από την πλευρά μας, στο μέτρο του εφικτού, στη διαμόρφωση συνθηκών άσκησης μιας οικονομικής πολιτικής, η οποία θα βασίζεται στη βιώσιμη ανάπτυξη και την κοινωνική δικαιοσύνη.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Ντάλλα.

Τον λόγο έχει ο κ. Νάκας, Α’ Αντιπρόεδρος του Δ.Σ. της Πανελλήνιας Ομοσπονδίας Φοροτεχνικών Ελευθέρων Επαγγελματιών.

**ΑΣΤΕΡΙΟΣ ΝΑΚΑΣ (Α’ Αντιπρόεδρος του Δ.Σ. της Πανελλήνιας Ομοσπονδίας Φοροτεχνικών Ελευθέρων Επαγγελματιών (Π.Ο.Φ.Ε.Ε.)):** Ευχαριστώ, κύριε Πρόεδρε.

Αρχικά, θα θέλαμε να σας ευχαριστήσουμε για την πρόσκληση.

Όμως, θέλουμε να τονίσουμε, για ακόμα μία φορά, ότι το χρονοδιάγραμμα, που δόθηκε για δημόσια διαβούλευση και επεξεργασία ενός τόσο ογκώδους νομοσχεδίου, είναι ασφυκτικά μικρό. Ο περιορισμένος χρόνος δεν επιτρέπει την ενδελεχή εξέταση, ώστε να υπάρξουν συγκεκριμένες βελτιώσεις όπου αυτό κρίνεται απαραίτητο.

Στο πλαίσιο, τώρα, της εξέτασης νομοσχεδίου «Ενίσχυσης της κεφαλαιαγοράς και άλλες διατάξεις» έχουν ενσωματωθεί αρκετές φορολογικές διατάξεις, που άπτονται του επιστημονικού μας πεδίου και στις οποίες θα εστιάσουμε.

Θετικά κρίνονται, κατ’ αρχάς, τα άρθρα έχουν φτάσει 24 έως 26, με τα οποία προστίθενται φορολογικά κίνητρα για την ανάπτυξη της κεφαλαιαγοράς, με προσαυξημένες εκπτώσεις δαπανών έως και 100%, καθώς και με μειώσεις φορολογικών συντελεστών ως προς τους στόχους εταιρικών ομολόγων.

Επίσης, θετικά κρίνονται τα άρθρα 175 έως 178, τα οποία περιλαμβάνουν τη διεύρυνση των κριτηρίων ένταξης, μέσω του εξωδικαστικού μηχανισμού ρύθμισης, δίνοντας ευκαιρίες εξυγίανσης σε ακόμα περισσότερες επιχειρήσεις.

Σημαντική είναι και η θέσπιση υποχρέωσης του πιστωτή να υποβάλει έγγραφη πρόταση ρύθμισης στον οφειλέτη, προ του πλειστηριασμού.

Εδώ, βέβαια, θεωρούμε σκόπιμο να τονίσουμε, προς τον κύριο Υπουργό, την αναγκαιότητα νομοθέτησης μιας πάγιας οφειλών άνω των 72 δόσεων και για ασφαλιστικές, αλλά και για φορολογικές οφειλές. Και, αν είναι δυνατό, να συνδυαστεί και με αναστολή των μέτρων είσπραξης του ΚΕΔΕ -του Κώδικα Είσπραξης Δημοσίων Εσόδων. Διότι, με τούτο τον τρόπο, θα επιτρέπει σε όλες τις μικρομεσαίες επιχειρήσεις να ενταχθούν, χωρίς χρονοβόρες διαδικασίες, σε καθεστώς ρυθμισμένου οφειλέτη, μετά από μία περίοδο έντονης πληθωριστικής πίεσης.

Στο άρθρο 213, εισακούστηκε η πρόταση της Π.Ο.Φ.Ε.Ε. για μη επιβολή του ψηφιακού τέλους συναλλαγής σε χρηματικά ποσά ή συνδρομές, που καταβάλλονται σε Επιμελητήρια, Ενώσεις, Συλλόγους και Σωματεία, από τα μέλη αυτών για τη συμμετοχή τους. Πρόκειται για ένα κόστος αρκετά σημαντικό για όλους τους φορείς.

Στο άρθρο 215, εισάγεται διάταξη που προβλέπει, μετά από απόφαση του Διοικητικού Συμβουλίου του e-ΕΦΚΑ, να αναθέτει σε ιδιωτικές εταιρείες τη διαχείριση των ληξιπρόθεσμων οφειλών του. Παρόλο που, εκ πρώτης όψεως, η συμβολή αυτών των ιδιωτικών εταιρειών υιοθετείται μόνον ως υποστηρικτική και χωρίς δικαίωμα είσπραξης ληξιπρόθεσμων οφειλών, θεωρούμε ότι το μεγαλύτερο πρόβλημα εντοπίζεται στην πρόσβαση που θα αποκτήσουν στο Μητρώο των οφειλετών και, κατ’ επέκταση, στη δυνατότητα εκμετάλλευσης δεδομένων ή και κατάχρησης ευαίσθητων πληροφοριών. Για τους παραπάνω λόγους, η συγκεκριμένη διάταξη πρέπει να αποσυρθεί άμεσα.

Τέλος, θέλω να τονίσουμε ιδιαίτερα το άρθρο 117 του υπό συζήτηση νομοσχεδίου, το οποίο ορίζει ότι η Ανεξάρτητη Αρχή Δημοσίων Εσόδων, καθίσταται ως η αρμόδια Αρχή για την εποπτεία της εφαρμογής των διατάξεων 45-57, για τους εξωτερικούς λογιστές φοροτεχνικούς.

Σε κάθε υπόμνημα που έχουμε υποβάλει υπόψη της Διαρκούς Επιτροπής Οικονομικών Υποθέσεων, αλλά και σε υπομνήματα που έχουμε αποστείλει στην ΑΑΔΕ από τις αρχές του 2023, έχουμε, επανειλημμένα, επισημάνει ότι, ως αρμόδια εποπτική αρχή για τους λογιστές φοροτεχνικούς εξωτερικούς συνεργάτες, θα πρέπει να οριστεί το Οικονομικό Επιμελητήριο Ελλάδος.

Υπενθυμίζουμε ότι ο νομοθέτης του ν. 4557 έχει διατυπώσει στο άρθρο 6 της αιτιολογικής έκθεσης, σαφή σύσταση προς την εκάστοτε εποπτεύουσα αρχή να επιβάλλει μειωμένες υποχρεώσεις στους εξωτερικούς λογιστές φοροτεχνικούς, δεδομένου ότι δεν είναι αντικειμενικά εφικτό να εφαρμόζονται στο σύνολό τους τα μέτρα δέουσας επιμέλειας, την τήρηση αρχείων ή την εφαρμογή εσωτερικού ελέγχου.

Είναι χαρακτηριστικό, μάλιστα, ότι το Υπουργείο Δικαιοσύνης ως εποπτεύουσα αρχή των δικηγόρων και των συμβολαιογράφων, έλαβε σαφώς υπόψη του αυτή τη σύσταση, όπως αυτό προκύπτει από την ανάγνωση του ΦΕΚ 2485, όπου αναφέρεται στο άρθρο 8, όπου σε περίπτωση που συμβολαιογράφος ή δικηγόρος παραβαίνει τις υποχρεώσεις που απορρέουν από τις διατάξεις του ν. 4557/2018, το Υπουργείο Δικαιοσύνης ως αρμόδια αρχή, παραπέμπει το υπόχρεο πρόσωπο στον οικείο συμβολαιογραφικό ή δικηγορικό σύλλογο, στον οποίο διαβιβάζουμε όλα τα στοιχεία της παράβασης, προκειμένου να ασκηθεί ο προβλεπόμενος από τις κείμενες διατάξεις πειθαρχικός έλεγχος. Το ίδιο ακριβώς με το διοικητικό συμβούλιο της Επιτροπής Τουριστικής Τυποποίησης και Ελέγχων για τους ορκωτούς λογιστές.

Οι εξωτερικοί λογιστές φοροτεχνικοί δεν έχουν πρόσβαση σε κρίσιμα οικονομικά στοιχεία των πελατών τους, όπως πόθεν έσχες ή τραπεζικούς λογαριασμούς, ειδικά αν αναλογιστούμε ότι η πλειονότητα των επιχειρήσεων που εξυπηρετούν τηρεί απλογραφικά βιβλία. Οι λογιστές φοροτεχνικοί δεν ελέγχουν την κίνηση ταμείου ούτε έχουν άμεση γνώση των τραπεζικών συναλλαγών και ως εκ τούτου, δεν μπορούν να εφαρμόσουν πλήρως τα μέτρα δέουσας επιμέλειας που προβλέπονται από το ν. 4557.

Τα όρια των διοικητικών και πειθαρχικών κυρώσεων για τους υπόχρεους επαγγελματίες λογιστές φοροτεχνικούς δεν μπορεί να είναι αντίστοιχα με τα πρόστιμα των παραβατών.

Τέλος, θα θέλαμε να υπενθυμίσουμε το πάγιο αίτημα της ΠΟΦΕΕ για την πλήρη κατάργηση των ορίων του άρθρου 38 του ν. 2873/2000. Η υποβολή των πάσης φύσεως δηλώσεων επιχειρήσεων, όπως φορολογία εισοδήματος, ΦΠΑ και λοιπά, απαιτείται επιτέλους να γίνει μόνο μέσω των εξουσιοδοτημένων προς τούτου λογιστών φοροτεχνικών, οι οποίοι έχουν πιστοποιηθεί από το Οικονομικό Επιμελητήριο και ασκούν νόμιμα το επάγγελμα.

Κυρίες και κύριοι βουλευτές, θεωρούμε επιβεβλημένο να επανεξεταστεί το άρθρο 117 και να οριστεί το Οικονομικό Επιμελητήριο Ελλάδας ως αρμόδια εποπτική αρχή για τους λογιστές φοροτεχνικούς, σύμφωνα με τη λογική της ορθής νομοθέτησης και τα πραγματικά δεδομένα του κλάδου.

Ευχαριστώ πάρα πολύ και είμαι στη διάθεσή σας για περαιτέρω επεξηγήσεις και ερωτήσεις.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κύριε Νάκα. Τώρα έχει τον λόγο ο Βασίλειος Κούτσιανος, Γενικός Γραμματέας της Εθνικής Συνομοσπονδίας Ατόμων με Αναπηρία.

**ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (ΠΟΦΕΕ))**: Καλησπέρα κύριε Πρόεδρε, σας ευχαριστούμε για την πρόσκληση.

Η Εθνική Συνομοσπονδία αιτείται και προτείνει την ακόλουθη τροποποίηση συμπλήρωση στο άρθρο 210, που αναφέρεται στην τροποποίηση δήλωσης στοιχείων ακινήτων. Στο άρθρο αυτό συμπεριλαμβάνεται διάταξη, σύμφωνα με την οποία επεκτείνονται αναδρομικά απαλλαγές από τον ΕΝΦΙΑ σε συγκεκριμένες κατηγορίες φορολογουμένων. Δηλαδή, δίνει τη δυνατότητα υποβολής μέχρι την 30η Ιουνίου 2025 τροποποιητικής δήλωσης του άρθρου 23 του νόμου 3427/ 2005, για ακίνητα για τα οποία δεν δηλώθηκε η ιδιοχρησιμοποίησή τους, ειδικά για τα έτη 2014, 2015, 2016, 2017, 2018 και 2019. Από όσους απαλλάσσονται από την επιβολή ΕΝΦΙΑ αλλά η εν λόγω ευνοϊκή ρύθμιση δεν ισχύει και για τα άτομα με ποσοστό αναπηρίας 80% και άνω, τα οποία επίσης έχουν απαλλαγή από την επιβολή ΕΝΦΙΑ, εφόσον βέβαια πληρούν τους όρους της αντίστοιχης νομοθετικής διάταξης.

Προτείνουμε στην εν λόγω ρύθμιση, να συμπεριληφθούν και άτομα με ποσοστό αναπηρίας 80% και άνω, τα οποία εκπλήρωσαν τους λοιπούς όρους του νόμου, αλλά αντιμετώπισαν εκπρόθεσμη υποβολή δηλώσεων λόγω αντικειμενικών δυσκολιών, που δεν οφείλονται σε υπαιτιότητα των ιδίων, όπως παραδείγματος χάριν καθυστερήσεις εξαιτίας διορθώσεων που σχετίζονται με την έναρξη λειτουργίας του κτηματολογίου. Η τροποποίηση αυτή θα διασφαλίσει την ευθυγράμμιση της εφαρμογής του νόμου με το πνεύμα του, που αποσκοπεί στη στήριξη των ευπαθών ομάδων και την αποκατάσταση αδικιών.

Σας ευχαριστώ πολύ.

 **ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Αξιότιμοι εκπρόσωποι φορέων, δόθηκε η δυνατότητα να τοποθετείτε χωρίς περιορισμό του χρόνου.

Επίσης, ακούστηκαν όλες οι πλευρές, αφού η Επιτροπή κάλεσε 21 φορείς. Παραβρέθηκαν είτε με φυσική παρουσία είτε μέσω Webex και μίλησαν 17 άτομα από εσάς και 4 δεν μπορούσαν να παραβρεθούν.

Τώρα θα δοθεί η δυνατότητα στους συναδέλφους βουλευτές, οι οποίοι είναι Εισηγητές και Ειδικοί Αγορητές να κάνουν ερωτήσεις. Οι ερωτήσεις να είναι σε συγκεκριμένα πρόσωπα έτσι ώστε να καταγράψουν οι φορείς τις ερωτήσεις και να απαντήσει ο καθένας με τη σειρά του, όπως θα τους αναφέρω εγώ κάθε φορά με τη σειρά που πήραν το λόγο.

Να ξεκινήσουμε λοιπόν με την Εισηγήτρια της Πλειοψηφίας την κυρία Τσαμπίκα Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):**  Ευχαριστώ πολύ κύριε Πρόεδρε.

Εγώ απλά ήθελα να καλωσορίσω τους φορείς και να τους ευχαριστήσω για τις τοποθετήσεις τους και για τις τόσο σημαντικές επισημάνσεις. Σας ευχαριστούμε πολύ.

 **ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε την κυρία Ιατρίδη.

Τον λόγο έχει ο Εισηγητής της Μειοψηφίας ο κ. Πάρις Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Ευχαριστώ κύριε Πρόεδρε.

Θα ξεκινήσω πρώτα απ΄όλα, ευχαριστώντας όλες και όλους που είτε με φυσική παρουσία είτε διαδικτυακά ανταποκρίθηκαν στην πρόσκληση της Επιτροπής.

Είναι ιδιαίτερα σημαντικό για εμάς ιδιαίτερα για όσους έχουμε το βάρος της εισήγησης να ακούμε φορείς που σχετίζονται με τα άρθρα. Είναι μια πολυσήμαντη διαδικασία αυτή γιατί δεν μπορεί να νομοθετεί σε κενό η Βουλή. Είναι μια πραγματικά ιερή, θα έλεγα, διαδικασία και το ευχαριστώ είναι ουσιαστικό.

Θα ξεκινήσω λοιπόν από το Σύλλογο των Συγγενών Θανόντων και Εγκαυματιών στο Μάτι στην Ανατολική Αττική. Άκουσα με προσοχή αυτά που ειπώθηκαν από την κυρία Αναγνώστου. Το ερώτημά μου είναι αν, μετά τη δήλωση του Υπουργού πριν την υποχρεωτική του αναχώρηση, καλύπτεται αυτό που είπατε.

Δεν διεκδικούμε κανένα μονοπώλιο σε μια τέτοια τραγωδία αλλά σε ό,τι μας αφορά ως πολιτικό φορέα -το είπα και χθες- είχαμε καταθέσει σχετική ερώτηση, ακριβώς με αντικείμενο την παραίτηση από ένδικα μέσα για τις αγωγές που έχουν σχέση με τον Μάτι και την Μάνδρα, κατά τραγική σύμπτωση Τρίτη πρωί του 2023 λίγες ώρες πριν συμβεί η τραγωδία στα Τέμπη. Εκείνη την ημέρα είχε κατατεθεί η ερώτησή μας με αυτή την πρόταση που έρχεται σήμερα να νομοθετηθεί.

Υπάρχει λοιπόν ένα διαρκές ενδιαφέρον γι΄αυτό και πραγματικά θέλουμε μία καθαρή απάντηση. Καλύπτεσθε μετά την διευκρινιστική που έκανε και ο κ. Υπουργός στην αρχή. Είναι πολύ σημαντικό το θέμα και συγγνώμη που είπα και λίγα περισσότερα, κύριε Πρόεδρε, αλλά να γίνει κατανοητό ότι δεν έχει να κάνει με κανένα επικοινωνιακό θέμα. Η επικοινωνία τώρα σε συγγενείς τραγωδιών νομίζω δεν χρειάζεται από κανέναν μας. Μόνο σεβασμός τίποτε άλλο.

Το δεύτερο ερώτημά μου αφορά την κυρία Λαζαράκου από την Επιτροπή Κεφαλαιαγοράς. Το είπε με πολύ κομψό τρόπο στο τέλος. Είναι ευθύ το ερώτημά μου κυρία Λαζαράκου. Μπορείτε να εγγυηθείτε τη διαφάνεια των συναλλαγών στα πλαίσια του εποπτικού σας ρόλου με τόσα κενά που έχετε και τόσα αντικείμενα που προστίθενται;

Είπατε με σαφήνεια στο τέλος βέβαια, πολύ κομψά, ότι ναι, θα πρέπει να υπάρχουν προβλέψεις κ.λπ. που να αφορούν και την ανεξαρτησία και την αποδέσμευσή σας από το ενιαίο μισθολόγιο, στο οποίο κακώς συμπεριλαμβάνεστε, γιατί δεν είστε καν φορέας της Γενικής Κυβέρνησης. Θα τα πω λίγο πιο καθαρά πιο ωμά, λοιπόν, αλλά κυρίως υπάρχουν θέματα διαφάνειας.

Η διαφάνεια είναι ένα διαρκές ζητούμενο στις σύγχρονες δημοκρατίες, πόσο μάλλον όταν έχουμε ένα μεγάλο μέρος της κοινωνίας που πιέζεται και – το είπα και χθες στη Βουλή - δεν αφορά εσάς, δε θέλω απάντηση σε αυτό, όμως, θέλω να ξέρουν όλοι και να το ακούσουν 7-8 φορές και η Ένωση Ελληνικών Τραπεζών, που σχετίζονται με το θέμα «χρηματιστήριο», ότι πολλές φορές για τους πολίτες που γίνονται, δυστυχώς, ολοένα και περισσότεροι αυτοί που δεν τα βγάζουν πέρα. Όλα αυτά είναι λίγο άυλα και ενίοτε τους προκαλούν - όχι πάντα αιτιολογημένα -, τους φέρουν μια δυσανεξία κ.λπ..

Άρα, λοιπόν, τη διαφάνεια πρέπει να την εγγυόμαστε με κάθε τρόπο, πόσο μάλλον όταν, ουσιαστικά, πρόκειται να αρχίσει την ενεργοποίησή του το ΤΕΚΑ - που είναι το Ταμείο που έχει αντικαταστήσει τα επικουρικά.

Μας είπαν οι εργαζόμενοι της Τράπεζα Ελλάδος, σε ένα υπόμνημα που μας είχαν στείλει πριν καν την έναρξη των εργασιών και το επανέλαβε και σήμερα ο κ. Παπαμιχαήλ - προσέλαβε για πολύ λιγότερο αντικείμενο 25 άτομα, μέσα στα οποία είναι κι ο ένας και μοναδικός που είχατε, εσείς, για να ελέγχετε τέτοιες πράξεις. Είναι συγκεκριμένο, δεν είναι απλό. Είναι απολύτως καθαρό.

Εμείς, αντιλαμβανόμαστε το ρόλο του Χρηματιστηρίου, αντιλαμβανόμαστε το θετικό της εξέλιξης, να αναβαθμιστεί. Έχω διαβάσει και τη σχετική σας συνέντευξη στο «Βήμα». Δεν ήρθαμε εδώ πρόχειρα στη συνεδρίαση. Αντιλαμβανόμαστε όλη αυτή την εξέλιξη ότι μπορεί να αποβεί σε όφελος το Χρηματιστήριο άρα και ενός υγιούς δανεισμού επιχειρήσεων που είναι μία από τις πλευρές, ακόμα και λογικών κερδών για μικροεπενδυτές που επενδύουν και όλο αυτό, όπως δουλεύει το χρηματιστήριο. Για αυτό και η διαφάνεια, όπως καταλαβαίνετε, είναι κάτι πολύ σημαντικό, αλλά και η αποφυγή περιπετειών όπως η Folli Follie και όλα τα υπόλοιπα, γιατί είχαμε πρόσφατα ένα τέτοιο συμβάν. Συγγνώμη που επιμένω λίγο σε αυτό το θέμα.

Επίσης, θα ήθελα ένα σχόλιό σας. Το μεν 69 διορθώθηκε, ήταν αλλιώς στη διαβούλευση, - φαντάζομαι, εσείς, το ζητήσατε - είναι διορθωμένο, αλλά και στο 68, εκεί που περνάει από τον Υπουργό Οικονομικών ότι έχει να κάνει με την Κυβερνοασφάλεια, έχει κι αυτό ένα άρωμα έντασης του ελέγχου από το Υπουργείο Οικονομικών, ενώ θα έπρεπε να ακολουθούμε μια αντίστροφη πορεία σιγά-σιγά, να δίνουμε ανεξαρτησία στην Επιτροπή Κεφαλαιαγοράς, όπως είναι και σε όλες τις ευρωπαϊκές χώρες, όπως είναι και ο βασικός της προορισμός.

Τώρα, κ. Πρόεδρε, ένα ερώτημα, το οποίο αφορά σε όλους και όλες, ανεξαίρετα, που έχουν σχέση με τον έναν ή τον άλλο τρόπο με το Χρηματιστήριο.

Έχω 1-2 ερωτήματα και στην ίδια την Επιτροπή Κεφαλαιαγοράς και στο Χρηματιστήριο. Η διευκόλυνση μικρών εταιρειών, κυρίως από το χώρο της καινοτομίας, διευκολύνεται αρκετά πια, να μπουν στο χρηματιστήριο, γιατί μειώνεται το ρίσκο, ο φόβος να χάσουν τον έλεγχο της εταιρείας τους μέσω του Χρηματιστηρίου, όπως λέει και η αιτιολογική έκθεση. Είναι, προφανώς, κάτι θετικό αυτό. Υπάρχει καμία αντίρρηση στο να προβλέψουμε, να μπουν στην εναλλακτική αγορά κάποιοι από αυτούς που είναι αρκετά μικροί; Θα πρέπει να υπάρξει ρητή αναφορά σε αυτό; Δεν το γνωρίζουμε, για αυτό το ρωτάω. Διευκρινιστικά θέλουμε την οπτική σας.

 Μήπως θα έπρεπε κάτι τέτοιο να γίνει;

Όπως, επίσης, ένα ερώτημα που το θέσαμε χθες και προς το Υπουργείο. Φεύγω πια από το χώρο των δυναμικών μικρού, όμως, μεγέθους για την ώρα, ας πούμε μεσαίου μεγέθους επιχειρήσεων και πάω σε μεγάλες εταιρίες που είναι ενεργές στο χώρο της παραγωγής, δηλαδή, βιομηχανίες μεσαίες, μεγάλες κ.λπ.. Για ποιο λόγο αποφεύγουν να μπουν στο Χρηματιστήριο, ενώ, αντίθετα, βλέπουμε εταιρείες που είναι στο χώρο των υπηρεσιών, από το εμπόριο μέχρι άλλες, άυλες υπηρεσίες, μπαίνουν πολύ ευκολότερα; Για ποιο λόγο αποφεύγουν εταιρείες παραγωγής, όταν, μάλιστα, κατεξοχήν θα ενδιέφερε ένα βιομήχανο π.χ. να αντλεί κεφάλαια από το Χρηματιστήριο, παρά με τραπεζικό δανεισμό. Είναι μια απορία μας αυτή.

Θα μπορούσε να υπάρξει μια βελτίωση, ας πούμε, στους όρους λειτουργίας του χρηματιστηρίου, έτσι ώστε να γίνει πιο ελκυστικό; Μιλάω για ελληνικές φυσικά εταιρείες, δεν μιλάω για ξένες.

Τώρα, τέλος, στην ΠΟΦΕΕ, τα άκουσα με πολύ ενδιαφέρον αυτά που είπε ο κύριος Ντάλλας, κύριε Πρόεδρε. Εμείς, θέλω να τον ενημερώσω ότι έχουμε μιλήσει ευθέως για προστιμολαγνεία. Την χαρακτηρίζει την Κυβέρνηση η προστιμολαγνεία. Το έχουμε βάλει μετ’ επιτάσεως το θέμα. Μπορεί να μας πει για ποια διάταξη συγκεκριμένα μιλούσε για πρόστιμα; Συμφωνούμε σχεδόν απόλυτα με αυτά που είπε για το κρίσιμο ζήτημα των προστίμων, αλλά ποιες διατάξεις αφορούσαν αυτά που είπε; Γιατί δημιουργήθηκε ένα κενό όπως τον άκουγα.

Για την ΕΣΑμεΑ δεν έχω να ρωτήσω κάτι. Ευχαριστούμε τον κ. Κούτσιανο. Καταγράψαμε την άποψη. Θα ζητήσουμε αυτή τη βελτίωση που πρότεινε, όπως και για άλλους. Δεν χρειάζεται να κάνουμε επιμέρους αναφορές.

Τέλος, θέλω να κάνω ένα ερώτημα και προς την Ένωση Ελληνικών Τραπεζών, αλλά και προς το Οικονομικό Επιμελητήριο που αφορά και στους άλλους φορείς που μίλησαν για τον εξωδικαστικό, κ. Πρόεδρε.

Απευθύνομαι, εδώ, δια ζώσης στον κ. Κόλλια που είναι δίπλα μου, αλλά αφορά όλους τους εκπροσώπους των τραπεζών. Τα απολογιστικά στοιχεία που έχουμε με τον μέχρι τώρα εξωτραπεζικό συμβιβασμό, με τον αλγόριθμο και όλα αυτά ας πούμε που γίνονται κάποιες βελτιώσεις, θα δούμε, εμείς κρατάμε μικρό καλάθι.

Δεν είμαστε τόσο αισιόδοξοι ότι θα λειτουργήσει τόσο πολύ, όπως προβλέπει το νομοσχέδιο. Αυτό είναι ένα άλλο θέμα. Θα το συζητήσουμε, εδώ, με την κυβέρνηση και τα άλλα κόμματα στις επόμενες συνεδριάσεις. Το ερώτημά μου είναι ένα, αλλά με βάση τα διαθέσιμα απολογιστικά στοιχεία η πλειονότητα, πολύ πάνω από τα 2/3 που φτάνουν σε αίσιο τέλος με αυτή τη διαδικασία αφορούν ουσιαστικά οφειλές που έχουν να κάνουν με τα ασφαλιστικά ταμεία και το δημόσιο. Οι τράπεζες ή οι πάροχοι υπηρεσιών, οι servicers, είναι συνήθως δύστροποι και πολλές φορές απορρίπτουν και την πρόταση που βγάζει ο αλγόριθμος. Έχουμε πάρα πολλά τέτοια δεδομένα. Βελτιώνεται κάτι σε αυτό; Γιατί αν ακούσει κανείς τους εκπροσώπους της Ένωσης Ελληνικών Τραπεζών νομίζει κανείς ότι όλα είναι καλά από την πλευρά των τραπεζών και των servicers και ότι οι δανειολήπτες, ας πούμε, μονίμως. Δεν μιλάω για τους στρατηγικούς κακοπληρωτές προφανώς. Μιλάω για ανθρώπους που προσφύγαν σε αυτή τη διαδικασία και ενώ έβγαλε ο αλγόριθμος κάτι ουσιαστικά δεν προχώρησε γιατί τον τορπίλισαν.

Είναι πάρα πολλά αυτά. Θα μπορούσα και στοιχεία ακόμα να αναφέρω, κύριε Πρόεδρε γι’ αυτό. Δεν είμαι μικρό αυτό που ρωτάω. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Πολλές ερωτήσεις, κ. Κουκουλόπουλε. Τώρα, θα πάρει τον λόγο ο Ειδικός Αγορητής της Κ.Ο. «ΣΥΡΙΖΑ - Προοδευτική Συμμαχία», κ. Χαράλαμπος Μαμουλάκης, μέσω Webex.

Ο κύριος Μαμουλάκης, ακούει;

Δεν ακούει ο κύριος Μαμουλάκης, προχωράμε. Ο Ειδικός Αγορητής της Κ.Ο. «Κομμουνιστικό Κόμμα Ελλάδας», κ. Τσοκάνης, ακούει;

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Ναι, ναι.

 **ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ακούμε κ. Τσοκάνη.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Δεν έχουμε κάποια ερώτηση να υποβάλλουμε, κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Συνεχίζουμε με τον Ειδικό Αγορητή της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειο Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ.

Κατ’ αρχήν θέλουμε και εμείς να ευχαριστήσουμε όλους τους Φορείς εκ μέρους της «Ελληνικής Λύσης» για την παρουσία τους στη Βουλή. Οι ερωτήσεις μας, τις οποίες θα υποβάλλουμε ανά κατηγορία, είναι οι εξής:

 Οι πρώτες έχουν σχέση με τα κρυπτοστοιχεία, στην Τράπεζα της Ελλάδος και στην Επιτροπή Κεφαλαιαγοράς. Η πρώτη ερώτηση είναι αν υπάρχουν στοιχεία για τη χρήση κρυπτοστοιχείων στην Ελλάδα, και η δεύτερη εάν έχουν η Επιτροπή Κεφαλαιαγοράς, ή και η Τράπεζα της Ελλάδος τις αναγκαίες δυνατότητες σε προσωπικό και τεχνογνωσία για να επιτηρήσουν την αγορά κρυπτοστοιχείων και τις υπόλοιπες βέβαια, όπως το «mystery shopping» και ό,τι άλλο υπάρχει.

 Γενικότερα τώρα στην Τράπεζα της Ελλάδος. Υπάρχουν στο νομοσχέδιο ρυθμίσεις για την αδειοδότηση εταιρειών μικροπιστώσεων. Πόσες έχουν υποβάλει αίτηση και πόσες έχουν αδειοδοτηθεί έως τώρα; Εάν πράγματι πρόκειται για πολύ λίγες, όπως τουλάχιστον εμείς γνωρίζουμε, μήπως δεν υπάρχει ενδιαφέρον και για ποιο λόγο; Δεν δίνει επαρκή κίνητρα το σημερινό νομοσχέδιο;

 H επόμενη ερώτηση. Προωθείται ο θεσμός των «μυστικών πελατών». Πόσο θα βοηθήσει; Kατά την άποψή μας, ο θεσμός του «πληροφοριοδότη» είναι το ίδιο ή και περισσότερο χρήσιμος κάποιες φορές. Ισχύει, χρησιμοποιείται; Αν όχι γιατί; Πόσες καταγγελίες έχετε και αν είναι επαρκή τα κίνητρα;

 Η επόμενη ερώτηση. Γιατί πρέπει να επεκταθεί η διάρκεια του προγράμματος «ΗΡΑΚΛΗΣ»;

Δεν είναι αρκετά τα «δώρα» στις τράπεζες; Εμείς θεωρούμε πως οφείλει να καταργηθεί ο αναβαλλόμενος φόρος αφού οι τράπεζες έχουν πλέον εξαιρετικά υψηλή κερδοφορία.

Και η τελευταία ερώτηση. Είναι θεμιτός ο Κανονισμός «HIVE DOWN» που σύμφωνα με τους υπολογισμούς μας οδήγησε τα «κόκκινα δάνεια» σε θυγατρικές ΑΕΕΑΠ και OFFSHORE ενώ οι τράπεζες συνεχίζουν με το αφορολόγητο;

 Δεν πλήττεται το πνεύμα του αναβαλλόμενου φόρου αφού πλέον δεν μπορεί να προκληθεί η έκδοση μετοχών σε περίπτωση ζημιών;

 Τώρα σε σχέση με τις ρυθμίσεις και τα κίνητρα για εισαγωγή περισσότερων μικρομεσαίων εταιρειών. Στο ΣΜΕΧΑ, στην Ελληνική Ένωση Τραπεζών, στο Οικονομικό Επιμελητήριο ή σε όποιον άλλον μπορεί να απαντήσει.

Η πρώτη ερώτηση, πόσες εταιρείες μέχρι σήμερα έχουν εκδηλώσει ενδιαφέρον για τη δημόσια προσφορά με τη δημοσίευση ενημερωτικού ή πληροφοριακού δελτίου; Αν δεν είναι πολλές, όπως υποθέτουμε, ποιος είναι ο λόγος;

 Η δεύτερη. Πιστεύετε ότι θα βοηθήσει η θεσμοθέτηση της δημόσιας προσφοράς και εκτός Χρηματιστηρίου μέσω χρηματιστηριακών κατά το θεσμό, τον γνωστό θεσμό, «RegA» των Ηνωμένων Πολιτειών;

 Η επόμενη. Πιστεύετε ότι οι Εταιρείες Εναλλακτικών Επενδύσεων, ή η Εναλλακτική Αγορά μπορεί να είναι μια λύση που να αντικαταστήσει σε κάποιο βαθμό τις τράπεζες;

 Μετά τον τελευταίο καιρό βλέπουμε πολλές εταιρείες να εκδίδουν εταιρικά ομόλογα. Θα συνεχιστεί αυτή η τάση, πιστεύετε; Μήπως η εξίσωση φόρου με αυτήν για μερίσματα στο 5% ουσιαστικά τα πριμοδοτεί ανταγωνιστικά ως προς τις καταθέσεις και τις χρηματοδοτήσεις των τραπεζών;

 Και η τελευταία. Πώς μπορεί να εξασφαλιστεί η εγκυρότητα των ισχυρισμών των «πράσινων ομολόγων»; Ποια υπηρεσία θα τα ελέγχει;

 Mετά για τα ακίνητα ΑΕEΑΠ στην ΠΟΜΙΔΑ, αν βρεθεί, γιατί μέχρι στιγμής δεν έχει μιλήσει, ή στον Σύνδεσμο Εταιρειών Παροχής Επενδυτικών Υπηρεσιών.

Η πρώτη είναι, πιστεύετε ότι η απελευθέρωση των ΑΕΕΑΠ να επενδύουν σε οικιστικά ακίνητα θα αυξήσει ακόμη περισσότερο τις τιμές που είναι ήδη απρόσιτες;

 Και η δεύτερη. Υπάρχουν «κλειστά» σπίτια από τράπεζες και funds; Γνωρίζετε πόσα είναι;

 Mετά για τον εξωδικαστικό και τα «κόκκινα δάνεια» στην Ένωση Εταιρειών Διαχείρισης Απαιτήσεων από Δάνεια και Πιστώσεις ή σε όποιον άλλο μπορεί. Η πρώτη είναι λοιπόν, πιστεύετε ότι η παρούσα επέκταση των κριτηρίων υπαγωγής στον Εξωδικαστικό θα αποτελέσει λύση ή οι τράπεζες μπορούν να τοποθετήσουν ξανά εμπόδια με βάση την έως τώρα συμπεριφορά τους;

Η υποχρεωτική αποδοχή της ρύθμισης από τις τράπεζες και τους Servicers που θεσμοθετείται, θεωρείται ότι θα έχει αποτέλεσμα;

 H επόμενη. Tι ποσοστό ακινήτων αγοράζεται από τις τράπεζες στους πλειστηριασμούς και σε ποιες τιμές;

 Kαι η τελευταία. Πόσα από τα ρυθμισμένα δάνεια καθυστερούν ξανά και τι γίνεται σε αυτές τις περιπτώσεις; Από ότι ακούσαμε προηγουμένως, αν δεν κάνω λάθος, από την Ένωση Τραπεζών, το ένα πέμπτο καθυστερεί ξανά. Εδώ θα θέλαμε να γνωρίζουμε τι ποσόν αντιπροσωπεύει αυτό το ένα πέμπτο που καθυστερεί τα δάνεια;

 Mετά, στην Εθνική Συνομοσπονδία Ατόμων με Αναπηρία. Είχαμε δει πολλές περιπτώσεις που τα Άτομα με Ειδικές Ανάγκες είχαν «πεταχτεί έξω» από τα σπίτια τους από τις τράπεζες. Έχει σταματήσει αυτό το φαινόμενο, ή συνεχίζεται;

Τέλος, απευθύνομαι στο Σύλλογο των συγγενών θυμάτων στο Μάτι. Η πρώτη ερώτηση είναι ποιο είναι το εύρος των αποζημιώσεων που αναμένεται με βάση την πρωτόδικη απόφαση; Γιατί από το Γενικό Λογιστήριο του Κράτους βλέπουμε ότι έχει υιοθετηθεί αυτή η νομοθεσία αλλά κανένα ποσόν δεν υπάρχει, τουλάχιστον να γνωρίζουμε τι είναι. Η τελευταία πώς εξελίσσεται η αποκατάσταση του χώρου στο Μάτι και αν είναι ικανοποιημένοι από το νέο πολεοδομικό;

 Όσον αφορά την Ένωση Φοροτεχνικών, που ακούσαμε ότι η Κυβέρνηση μεταφέρει τις Οδηγίες της Ευρωπαϊκής Ένωσης, δυστυχώς δεν είναι έτσι, η Κυβέρνηση διαμορφώνει τις Οδηγίες. Πολλές από αυτές μεταφέρονται στην ελληνική νομοθεσία εντελώς διαφορετικά και η Κυβέρνηση τις χρησιμοποιεί κατά κάποιο τρόπο για να μπορεί να περνάει αυτά που θέλει.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Τον λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της ΚΟ «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “NIKH”):** Κύριε Πρόεδρε, ευχαριστώ.

Θα ήθελα και εγώ με τη σειρά μου να ευχαριστήσω όλους τους φορείς για την ενημέρωση και θα ήθελα να θέσω κάποιες ερωτήσεις στην Πρόεδρο της Επιτροπής Κεφαλαιαγοράς, κυρία Λαζαράκου.

Θεωρείτε ότι οι διατάξεις του νομοσχεδίου είναι αρκετές να αναθερμάνουν την αγορά και να δούμε την είσοδο θεσμικών επενδυτών από το εξωτερικό, να επενδύουν μέσω της ελληνικής κεφαλαιαγοράς; Η ελεύθερη διασπορά μετοχών, δηλαδή ο αριθμός μετοχών που είναι διαθέσιμες προς διαπραγμάτευση, είναι πολύ χαμηλή σε σχέση με τα άλλα ευρωπαϊκά χρηματιστήρια, χαρακτηριστικό παράδειγμα οι ανώνυμες εταιρείες επενδύσεων σε ακίνητη περιουσία, τι σκοπεύετε να κάνετε, ώστε να αυξηθεί η ελεύθερη διασπορά μετοχών;

Το σχέδιο νόμου δεν περιλαμβάνει διατάξεις για την απελευθέρωση και τους περιορισμούς του δημοσίου της διαδικασίας πρόσληψης στελεχών, θεωρείτε ότι η Επιτροπή Κεφαλαιαγοράς μπορεί να προσελκύσει στελέχη υψηλού επιπέδου και εξειδίκευσης, ώστε να ανταποκρίνεται στις υψηλές απαιτήσεις λειτουργίας και εποπτείας;

 Προς την κύρια Ρηγάκου Σμαράγδα, Αναπληρώτρια Επιτελική Διευθύντρια της Διεύθυνσης Νομικών, λαμβάνονται ορισμένα μέτρα σχετικά με την εφαρμογή του Κανονισμού 2023/1114 για τις αγορές κρυπτοστοιχείων και προχωρά στην υιοθέτηση επιπλέον μέτρων για την προστασία των επενδυτών στα κρυπτοστοιχεία. Εδώ βλέπουμε ακόμα ένα ελληνικό παράδοξο με την ευθύνη της κυβέρνηση, ενώ θα έχουμε επιχειρήσεις που θα παρέχουν οι υπηρεσίες κρυπτοστοιχείων δεν θα έχουμε νομοθετικό πλαίσιο για τη φορολόγηση των κρυπτοστοιχείων. Τον Ιανουάριο του 2025 η έρευνα Ευρωπαϊκής Κεντρικής Τράπεζας αναφέρει ότι το 14% των Ελλήνων κατέχει κρυπτονομίσματα, το δεύτερο υψηλότερο ποσοστό στην ευρωζώνη μετά τη Σλοβενία.

Προς τον κ. Ντάλλα, Αντιπρόεδρο του ΕΦΕΕΑ, θα ήθελα να ρωτήσω σε σχέση με το όριο των ήδη μη εξυπηρετούμενων τραπεζικών οφειλών που ορίζεται στις 300.000 χιλιάδες ευρώ που έχει ο οφειλέτης, μήπως πρέπει να αυξηθεί περαιτέρω, διαθέτει η Ένωσή σας κάποια στοιχεία για τον αριθμό οφειλετών που θα ευεργετηθούν από τη διεύρυνση των κριτηρίων ρύθμισης μέσω του εξωδικαστικού μηχανισμού ρύθμισης οφειλών;

 Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της ΚΟ «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):**  Κύριε Πρόεδρε, ευχαριστώ.

Θα ήθελα και εγώ με τη σειρά μου να ευχαριστήσω τους φορείς που παραβρέθηκαν και όσους μας εξέφρασαν τις απόψεις τους για το νομοσχέδιο μέσω webex.

Θα ξεκινήσω με την ερώτηση προς την κυρία Αναγνώστου, η οποία εκπροσωπεί τον Σύλλογο Συγγενών Θανόντων και Εγκαυματιών στην Ανατολική Αττική και η οποία μας μίλησε νωρίτερα για τα «ψιλά», για τις πολυδάπανες διαδικασίες που υπέστησαν οι οικογένειες των θυμάτων στο Μάτι για να διεκδικήσουν αποζημιώσεις. Η ερώτηση μου προς εσάς είναι, αν θα μπορούσατε να μας πείτε, καταρχάς, γιατί νομίζετε ότι καθυστέρησε τόσο πολύ να υπάρξει κάποια ρύθμιση, όπως αυτή που προτείνεται από το νομοσχέδιο και με τις διαβεβαιώσεις του κ. Πιερρακάκη σήμερα, στην αρχή της συνεδρίασης, γιατί καθυστέρησε τόσο πολύ;

Σε πόση αγωνία βρέθηκαν οι οικογένειες των θυμάτων τα προηγούμενα επτά χρόνια, για να μπορέσουν να διεκδικήσουν μια δίκαιη αποζημίωση μέσω των δικαστηρίων;

Η δεύτερη ερώτηση που έχω, σχετίζεται με όσα ακούσαμε για τις φοροαπαλλαγές, που δίνονται με το άρθρο 25, για τους τόκους των εισηγμένων εταιρικών ομολόγων. Την απευθύνω κυρίως στην κ. Ρηγάκου και στον κ. Κυρίτση. Και οι δυο μας είπαν με διαφορετικό τρόπο ότι θα ήθελαν αυτές οι φοροαπαλλαγές να ήταν ακόμη μεγαλύτερες. Τα επιχειρήματα που άκουσα, ομολογώ ότι στην πίεση του χρόνου που είχαν, ενδεχομένως δε μπόρεσαν να αναπτύξουν με επαρκή σαφήνεια, ήταν στην περίπτωση του κ. Κυρίτση ότι αν μειωθεί ο φόρος περισσότερο αυτό θα συμβάλλει, έτσι κατάλαβα και παρακαλώ διορθώστε με αν νομίζετε ότι κατάλαβα λάθος, αλλά αν όχι αναπτύξτε περισσότερο το σκεπτικό σας, στη μείωση της φοροδιαφυγής.

Θα ήθελα να καταλάβω πώς ακριβώς αυτό συμβαίνει;

Αν όχι, παρακαλώ εξηγήστε με βάση ποιο σκεπτικό υποστηρίζετε την περαιτέρω μείωση των φόρων στους τόκους από τα ομόλογα.

Στην κ. Ρηγάκου, που την άκουσα να αναφέρεται στην ανάγκη πλήρους κατάργησης του φόρου, γιατί με τον τρόπο αυτό θα ενισχυθούν και οι θεσμικοί επενδυτές. Αυτό που κατάλαβα είναι ότι υπάρχουν ενδείξεις πως θα υπάρξει πολύ μεγαλύτερη συμμετοχή από τους θεσμικούς επενδυτές και από το εξωτερικό νομίζω είπατε, αν υπάρξει πλήρης κατάργηση του φόρου. Προς το παρόν, πάντως, ο φόρος προβλέπεται να μειωθεί για φυσικά πρόσωπα τα οποία είναι φορολογικοί κάτοικοι Ελλάδος.

Δεν κατάλαβα καλά, θέλετε να καταργηθεί και για φορολογικούς κατοίκους του εξωτερικού;

Αν ναι, με βάση ποιο σκεπτικό νομίζετε ότι πραγματικά ένα τέτοιο κίνητρο θα έχει την απήχηση, τη μεγάλη απήχηση, που υποστηρίξατε ότι νομίζετε πώς θα έχει;

Με βάση, δηλαδή, ποια κριτήρια το κρίνετε αυτό, ότι θα υπάρξει πολύ μεγαλύτερη προσέλευση ξένων θεσμικών επενδυτών;

Έρχομαι τώρα στον κ. Παπαμιχαήλ, ο οποίος μας μίλησε, βέβαια ο ήχος δεν ήταν πολύ καθαρός όταν μας μίλησε, ωστόσο νομίζω ότι καταλάβαμε από τα λεγόμενά του, ότι υπάρχουν στην χρηματαγορά κενά από την υποστελέχωσή της.

Υπενθυμίζω ότι ο κ. Παπαμιχαήλ είναι ο Πρόεδρος του Συλλόγου Εργαζομένων της Επιτροπής Κεφαλαιαγοράς.

Η πρώτη ερώτηση είναι, πόσα κενά θεωρεί ότι υπάρχουν όσον αφορά την υποστελέχωση της Επιτροπής Κεφαλαιαγοράς;

Η δεύτερη ερώτηση είναι, κατά πόσο η υποστελέχωση αυτή, κατά τη γνώμη του, επηρεάζει την εύρυθμη λειτουργία της κεφαλαιαγοράς;

Θα ήθελα να κλείσω με ερωτήσεις προς την κ. Απαλαγάκη και τον κ. Αθανασόπουλο, οι οποίοι αναφέρθηκαν στα τμήματα του νομοσχεδίου που σχετίζονται με τα κόκκινα δάνεια και το Πρόγραμμα «ΗΡΑΚΛΗΣ».

Η ερώτησή μας και από την πλευρά της Πλεύσης Ελευθερίας, είναι μία ερώτηση που θέτουμε διαρκώς, κατά πόσο θεωρείτε ότι οι servisers δεν απολαμβάνουν μιας υπερβολικής σχέσης εξουσίας απέναντι στους δανειολήπτες;

Η δυνατότητα διαπραγμάτευσης, έτσι όπως προβλέπεται από το Σχέδιο «ΗΡΑΚΛΗΣ», έχει στην πραγματικότητα τους δανειολήπτες σε πολύ αδύνατη θέση και συνεπώς τους υποχρεώνει να δεχτούν προσφορές οι οποίες δυσχεραίνουν πάρα πολύ τις συνθήκες διαβίωσής τους.

Με άλλα λόγια, θεωρείτε ότι η αντιμετώπιση του προβλήματος σχετίζεται μόνο με το πώς θα βρεθεί ένας διακανονισμός που ικανοποιεί τους servicers στην προκειμένη περίπτωση ή θα πρέπει να λαμβάνονται υπόψη και οι συνθήκες.

Ακούσαμε νωρίτερα από άλλον συνάδελφο, το γεγονός ότι και ο αλγόριθμος ακόμη παραβιάζεται πολλές φορές από τους servicers, γιατί θέλουν να έχουν διαφορετικούς όρους. Αυτά τα φαινόμενα δεν γίνεται αντιληπτό ότι δημιουργούν μια κοινωνική δυσφορία σε μια τεράστια μερίδα πολιτών και ότι θα πρέπει να αντιμετωπίζονται διαφορετικά;

Ευχαριστώ, κ. Πρόεδρε.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Κτενά Αφροδίτη, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος, Μάλαμα Κυριακή και Σαλμάς Μάριος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε, κ. Καζαμία.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κ. Χαλκιάς, δεν είχε καμία ερώτηση. Και ζήτησε τον λόγο ο συνάδελφος βουλευτής, κ. Φωτόπουλος Στυλιανός.

Κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κ. Πρόεδρε, θα είμαι σύντομος.

Θα ξεκινήσω με τον εκπρόσωπο του Συνδέσμου Μελών Χρηματιστηρίου, αν μπορεί να μας δώσει κάποιες πληροφορίες. Η ερώτησή μου είναι η εξής, γιατί δεν ακούστηκε στη διάρκεια της Επιτροπής.

Το θεσμικό πλαίσιο και η γραφειοκρατία η οποία υπάρχει, τόσο για την είσοδο μιας εταιρείας στο Χρηματιστήριο όσο και για την παραμονή της, είναι αποτρεπτικός λόγος, με τα συνεπακόλουθα κόστη τα οποία πρέπει να έχει μια επιχείρηση για να παραμείνει στην αγορά; Είναι αποτρεπτικός αυτός ο λόγος για την εισαγωγή στο Χρηματιστήριο; Και γιατί δεν κάνουμε κάτι, αν όντως ισχύει αυτό.

Η επόμενη ερώτηση απευθύνεται στον κ. Ντάλλα.

Κύριε Ντάλλα, αναφερθήκατε στο Μητρώο Πραγματικών Δικαιούχων για το οποίο και το συγκεκριμένο νομοσχέδιο αναφέρθηκε. Θα ήθελα, αν είναι εύκολο, να ξαναπείτε το γεγονός ότι, παρότι μία επιχείρηση έχει εγγραφεί στο Μητρώο Πραγματικών Δικαιούχων, η μη ύπαρξη στον χώρο, στην έδρα της επιχείρησης, του χαρτιού το οποίο απεικονίζει την υποβολή της επισύρει πρόστιμο.

Και τέλος, στον κ. Νάκα, από την Πανελλήνια Ομοσπονδία Φοροτεχνικών Υπαλλήλων. Αναφερθήκατε στο άρθρο 117 και στο γεγονός ότι η Ανεξάρτητη Αρχή είναι η αρμόδια για τους λογιστές-φοροτεχνικούς η οποία έχει τον έλεγχο των αδειούχων λογιστών-φοροτεχνικών και όχι το Οικονομικό Επιμελητήριο. Θα ήθελα να μας πείτε δυο κουβέντες παραπάνω, με δεδομένο ότι ο νόμος 4557, απ’ ό,τι ξέρουμε, είναι πάρα πολύ σκληρός για τους λογιστές-φοροτεχνικούς. Και τέλος, να μας πείτε τη γνώμη σας για τον ν. 2873/2000 και συγκεκριμένα για το άρθρο 38, όσον αφορά τα όρια σύμφωνα με τα οποία μπορούν οι λογιστές-φοροτεχνικοί να υποβάλλουν δηλώσεις. Αν ζητάτε δηλαδή την κατάργηση, αν έχω καταλάβει καλά.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κ. Φωτόπουλε.

Έγιναν οι ερωτήσεις από συναδέλφους βουλευτές και θα δοθούν οι απαντήσεις από τους φορείς, με τη σειρά που πήραν τον λόγο. Θα ξεκινήσω, λοιπόν, με την κυρία Λαζαράκου, την Πρόεδρο της Επιτροπής Κεφαλαιαγοράς. Κυρία Λαζαράκου, έχετε να απαντήσετε σε πολλές ερωτήσεις, σας ακούμε.

**ΒΑΣΙΛΙΚΗ ΛΑΖΑΡΑΚΟΥ (Πρόεδρος της Επιτροπής Κεφαλαιαγοράς):** Ευχαριστώ πολύ, κ. Πρόεδρε.

Καταρχάς, θέλω να πω, επειδή έχω συμμετάσχει και σε άλλες διαδικασίες, ότι είμαι πάρα πολύ ευτυχής για τις ερωτήσεις, γιατί πραγματικά είναι πάρα πολύ καλές οι ερωτήσεις αυτές και πολύ σημαντικές.

Οπότε, ξεκινώντας από τον κ. Κουκουλόπουλο, ο οποίος αναφέρθηκε στο αν μπορεί η Επιτροπή Κεφαλαιαγοράς να εγγυηθεί ουσιαστικά την εύρυθμη λειτουργία των συναλλαγών και τη διαφάνεια που πρέπει με βάση το ρόλο μας.

Θέλω να σας πω ότι τα τελευταία χρόνια, η Επιτροπή Κεφαλαιαγοράς έχει ενισχύσει σημαντικότατα το εποπτικό της έργο. Έχουμε κάνει πάρα πολλούς ελέγχους, έχουν αξιολογηθεί από την ESMA και από την IOSCO. Θέλω να το ξέρετε αυτό, γιατί έχει σημασία να το γνωρίζουμε όλοι και ειδικά στην Επιτροπή, ότι έχουμε κάνει πάρα πολλά βήματα για την ενίσχυσή μας.

Τώρα, επειδή έχετε πάρα πολύ δίκιο που ρωτάτε την ερώτηση αυτή, θέλω να σας απαντήσω με έναν άλλο τρόπο. Εγώ συμμετέχω στο Διοικητικό Συμβούλιο της ESMA. Άρα, διοικούμε τον οργανισμό της ESMA. Η ESMA είναι η Ευρωπαϊκή Αρχή Κινητών Αξιών και Αγορών. Κάθε φορά λοιπόν που πρέπει να λάβει νέες αρμοδιότητες η ESMA απευθείας εποπτείας τι κάνουμε; Καθόμαστε κάτω το Δ.Σ. και λέμε: Τι προσωπικό έχουμε; Τι εφαρμογές IT έχουμε; Τι χρειάζεται να αναπτύξουμε; Τι άλλο πρέπει να κάνουμε σε σχέση με τις αρμοδιότητές μας, πώς θα κατανεμηθούν εσωτερικά;

Αντίστοιχη λοιπόν εργασία γίνεται τώρα από εμάς στην Επιτροπή Κεφαλαιαγοράς για να δούμε τις νέες αυτές αρμοδιότητες που θα λάβουμε, οι οποίες είναι ο Κανονισμός για τις αγορές κρυπτοστοιχείων (MiCA),ο Κανονισμός για την Ψηφιακή Επιχειρησιακή Ανθεκτικότητα (DORA) και άλλα διάφορα τα οποία είναι μέσα, στα οποία αναφερθήκαμε και τα οποία είναι πάρα πολύ σημαντικά και πρέπει να γίνουν.

Τι θα πρέπει να κάνουμε λοιπόν εμείς για να μπορέσουμε με αποτελεσματικό τρόπο να ανταποκριθούμε στις νέες αυτές αρμοδιότητες; Και συνεπώς, γι’ αυτό τον λόγο ανέφερα προηγουμένως ότι είναι σημαντικό να έχουμε πλέον νέες ειδικότητες, όπως για παράδειγμα ο Διαχειριστής Κινδύνου. Στο Προεδρικό Διάταγμα έχουμε μία τέτοια θέση. Δεν αρκεί μια τέτοια θέση, θέλουμε παραπάνω θέσεις διαχειριστών κινδύνων.

Θέλουμε παραπάνω θέσεις Data Analysts τους λεγόμενους «Αναλυτές Δεδομένων». Θέλουμε παραπάνω θέσεις ανθρώπων με υψηλή εξειδίκευση οι οποίοι να μπορούν να ανταποκριθούν στην εποπτεία των κρυπτοστοιχείων.

 Άρα είναι σημαντική η ενίσχυση στο κομμάτι αυτό και ευχαριστώ για την ερώτηση και ευχαριστώ και τους υπόλοιπους, γιατί έχει τεθεί η ερώτηση αυτή και αυτή είναι η δουλειά μας ούτως η άλλως να βλέπουμε τι χρειάζεται κάθε φορά.

Επομένως, θέλω να σας πω ότι δεν τίθεται θέμα και ότι η Επιτροπή Κεφαλαιαγοράς θα ανταποκρίνεται πάντα στον ρόλο της, απλά για να το κάνει σωστά χρειάζεται και περισσότερο αυτή τη στιγμή μεγαλύτερη ενίσχυση του προσωπικού της.

Ήδη, έχουν γίνει προσπάθειες ενίσχυσης του προσωπικού, θέλω να είμαι δίκαιη, με τον νόμο 5043, που ήταν υπεύθυνος ο κ. Πικραμμένος. Υπήρξε μια μεγάλη προσπάθεια για κάποιες Ανεξάρτητες Αρχές μεταξύ των οποίων και η Επιτροπή Κεφαλαιαγοράς να τρέξουμε πιο γρήγορα κάποιες διαδικασίες και τώρα τρέχουμε μία διαδικασία πρόσληψης 44 ατόμων και διάφορα άλλα θέματα τα οποία είχαν πολύ μεγάλη σημασία, αλλά αυτή τη στιγμή έχουμε ανάγκη από τις νέες ειδικότητες, οπότε για αυτό απευθύνομαι και στον κύριο Υπουργό, είναι ευκαιρία να πάρουμε και τις νέες αυτές ειδικότητες.

Τώρα το δεύτερο που αναφέρατε είναι για τον Κώδικα Δεοντολογίας και Κυβερνοασφάλειας, γιατί αυτός είναι με Υπουργική Απόφαση ενώ τα υπόλοιπα είναι χωρίς Υπουργική Απόφαση. Ειδικά για τον Κώδικα Δεοντολογίας, επειδή είναι κάτι το οποίο αφορά τα μέλη του Διοικητικού Συμβουλίου νομίζω ότι είναι καλό. Δεν μας πειράζει να είναι με απόφαση του Υπουργού, γιατί ούτως η άλλως αποτελεί και μέρος του Κανονισμού Εσωτερικής Λειτουργίας που και αυτό είναι με Υπουργική Απόφαση.

Σε κάθε περίπτωση η Επιτροπή Κεφαλαιαγοράς πάντα θεωρεί ότι μπορεί να είναι με απόφαση δική της του Διοικητικού Συμβουλίου και όχι με απόφαση του Υπουργού, αλλά δεν είναι κάτι το οποίο μας μας χαλάει ακριβώς εμένα και τα μέλη του Διοικητικού Συμβουλίου.

 Τώρα όσον αφορά την εναλλακτική αγορά δεν χρειάζεται κάποια ρητή αναφορά, γιατί υπάρχει πρόβλεψη για εναλλακτική αγορά η οποία λειτουργεί, υπάρχει ο Κανονισμός της, άρα δεν χρειάζεται κάποια περαιτέρω πρόβλεψη στη νομοθεσία.

 Για ποιο λόγο αποφεύγουν πολλές εταιρείες παραγωγής να μπουν στο Ελληνικό Χρηματιστήριο;

 Δεν είναι μόνο το Ελληνικό Χρηματιστήριο θέλω να σας πω.

Αυτό είναι ένα θέμα το οποίο έχει να κάνει με όλα τα Χρηματιστήρια της Ευρώπης και μάλιστα είναι η ερώτηση του ενός εκατομμυρίου. Έχουν γίνει πάρα πολλές συζητήσεις για να δούμε τι θα μπορούσε να αλλάξει συνολικά στην Ευρώπη για να μπορέσουμε να έχουμε περισσότερες εισαγωγές και θέλω να σας πω ότι η Ελλάδα που φέτος είχε δύο εισαγωγές προς το παρόν και συζητάει και για επόμενες θεωρείται ότι έχει κάνει περισσότερες από ό,τι άλλες χώρες της Ευρώπης.

Άρα, είναι ένα θέμα το οποίο μας απασχολεί συνολικά, για αυτό και έχει έρθει η ΕΈκθεση Draghi , για αυτό και έχει έρθει η Έκθεση Letta, για αυτό και έχουμε κάτσει κάτω ακόμα και εμείς οι επόπτες να δούμε πώς θα μπορούσαμε να αλλάξουμε το πλαίσιό μας, ούτως ώστε να γίνει πιο ευέλικτο για το θέμα αυτό.

Παρόλα αυτά, θέλω να σας πω ότι, αν οι εταιρείες δεν θέλουν να εισαχθούν στο Χρηματιστήριο συνήθως είναι, επειδή δεν θέλουν να χάσουν τον έλεγχο, ή είναι κάποιος μεγαλομέτοχος που δεν θέλει να χάσει τον έλεγχο και δεν θέλουν να έχουν τόσες πολλές υποχρεώσεις γνωστοποίησης που έχουν οι εισηγμένες εταιρείες. Συνήθως αυτός είναι ο λόγος, παρά το θεσμικό πλαίσιο, γιατί αυτό είναι σε όλη την Ευρώπη.

Δεν είναι τόσο πολύπλοκο για να είμαι ειλικρινής, όταν θέλει κάποιος να εισαχθεί, είναι συγκεκριμένες οι προϋποθέσεις και μάλιστα εμείς σαν Επιτροπή Κεφαλαιαγοράς το 2020 ήρθαμε και τροποποιήσαμε την κανονιστική μας απόφαση, ούτως ώστε να μην είναι τόσο γραφειοκρατική, απλουστεύσαμε πάρα πολύ τα δικαιολογητικά και έτσι είναι πολύ πιο εύκολη από ό,τι στο παρελθόν η εισαγωγή, αλλά και γενικότερα η δημόσια προσφορά κ.λπ. των εταιρειών οι οποίες ενδιαφέρονται είτε να αυξήσουν το κεφάλαιό τους είτε να εισαχθούν κ.λπ.. Οπότε έχουν γίνει πάρα πολλά βήματα στην κατεύθυνση αυτή.

 Νομίζω, ότι έχω κλείσει με τις δικές σας ερωτήσεις.

 Θα πάω τώρα στον κ. Βιλιάρδο ο οποίος αναφέρθηκε στα κρυπτοστοιχεία και αν υπάρχουν στοιχεία για τη χρήση κρυπτοστοιχείων στην Ελλάδα.

 Δεν υπάρχουν, κύριε Βιλιάρδο, πάρα πολλά στοιχεία, ακριβώς επειδή μέχρι τώρα δεν υποπτεύονταν όσον αφορά το προληπτικό κομμάτι, οπότε δεν είχαμε αυτή τη στιγμή. Η υποχρέωση πάει σήμερα στη νομοθεσία να έρθουν όσοι θα παρέχουν υπηρεσίες κρυπτοστοιχείων να αδειοδοτηθούν από την Επιτροπή Κεφαλαιαγοράς. Αυτό δεν υπήρχε μέχρι σήμερα, οπότε δεν έχουμε τα στοιχεία αυτά.

 Έχουμε στοιχεία για τις εταιρείες οι οποίες μέχρι σήμερα δραστηριοποιούνταν στην Ελλάδα όσον αφορά τα κρυπτοστοιχεία οι οποίες έχουν είναι εγγεγραμμένες στο Μητρώο μας. Εκεί έχουμε στοιχεία, όμως δεν είναι επαρκή για να σας δώσω έναν αριθμό συγκεκριμένο για τις συναλλαγές, γιατί αυτές οι συναλλαγές γίνονται ως εξής. Μπορεί να είναι κάποιος στην Ελλάδα και να έχει συναλλαγές στο εξωτερικό και άρα δεν έχουμε τα στοιχεία αυτά τα οποία ενδεχομένως θα θέλατε όσον αφορά τον ακριβή αριθμό των συναλλαγών λόγω μη εποπτείας μέχρι σήμερα. Θα έχουμε τα στοιχεία αυτά μετά την εποπτεία μας που είναι με το νέο αυτό πλαίσιο.

 Τώρα για το επαρκές προσωπικό για την εποπτεία μίλησα και προηγουμένως, έχω, ήδη, πει και δεν θα πω κάτι παραπάνω.

 Όσον αφορά το Mystery Shopping διαφοροποιείται με το θεσμό του πληροφοριοδότη. Ο θεσμός του πληροφοριοδότη αφορά, όταν κάποιος είναι μέσα στην ίδια την εταιρεία, ο λεγόμενος «mist blower» και ο οποίος πάει και λέει στην Επιτροπή Κεφαλαιαγοράς, την εποπτική Αρχή, δηλαδή, το τι έχει συμβεί στην ίδια την Εταιρεία.

Εδώ μιλάμε για κάτι διαφορετικό. Ο «mystery shopper» είναι κάποιος οποίος ανώνυμα είτε είναι δικός μας υπάλληλος είτε, ενδεχομένως, αν έχουμε κάποιους τρίτους, θα πάει σε κάποια εταιρεία και θα προσπαθήσει να διαπιστώσει αν δεν τηρούνται οι νομοθεσίες.

Για να απαντήσω και κάτι, το οποίο έθεσε πολύ σωστά ο ΣΜΕΧΑ, σ’ αυτές τις περιπτώσεις δεν αρκεί ο έλεγχος κάποιου, ο όποιος θα πάει ανώνυμα, γιατί αυτό χρησιμοποιείται κυρίως σαν δείκτης μέτρησης περισσότερο σαν μια πρώτη ένδειξη και όχι για να ακολουθήσουν οι κυρώσεις, οπότε σε αυτές τις περιπτώσεις θα πρέπει να έρθει μετά στη συνέχεια να μας ενημερώσει και να πάει η Επιτροπή Κεφαλαιαγοράς, η ίδια, επώνυμα πλέον και να κάνει έλεγχο και μετά από τον έλεγχο της Επιτροπής Κεφαλαιαγοράς θα μπορέσει να ακολουθηθεί η διαδικασία, που είναι συγκεκριμένη διαδικασία, απαιτεί το δικαίωμα ακρόασης για να επιβληθούν στο τέλος οι κυρώσεις.

Άρα σε καμία περίπτωση δεν γίνεται μόνο επειδή θα πάει κάποιος, ο οποίος θα δει ανώνυμα το τι γίνεται σε μια εταιρεία, γιατί είναι κυρίως για ενημερωτικού σκοπούς της εποπτικής αρχής.

Η εναλλακτική αγορά και αν μπορεί να αντικαταστήσει τις τράπεζες.

Θέλω να σας πω κύριε Βιλιάρδε, ότι η εναλλακτική αγορά ούτως ή άλλως προβλέπεται από τις ευρωπαϊκές νομοθεσίες, οπότε η εναλλακτική αγορά προβλέπεται ως ένας τρόπος χρηματοδότησης μικρότερων εταιρειών, οι οποίες δεν μπορούν να εισαχθούν στη ρυθμιζόμενη αγορά. Δεν θα έλεγα ποτέ για πλήρη αντικατάσταση σε καμία περίπτωση, αλλά σίγουρα για ένα ακόμα εργαλείο το οποίο μπορεί να χρησιμοποιήσει μια εταιρεία μικρότερη, προκειμένου να ενταχθεί στην εναλλακτική αγορά, εάν επιθυμεί να αντλήσει κεφάλαια από μια τέτοιου είδους αγορά. Άρα, μπορεί κάποιος να χρησιμοποιήσει και αυτό σαν τρόπο χρηματοδότησης.

Όσον αφορά τα πράσινα ομόλογα, ήταν κάπου αλλού ερώτηση, αλλά την παίρνω εγώ για τον εαυτό μας, γιατί τα πράσινα ομόλογα είναι πάλι κάτι το οποίο θα εποπτεύει η Επιτροπή Κεφαλαιαγοράς, κατά πόσον τα πληροφοριακά δελτία, τα ενημερωτικά δελτία, τα οποία κατατίθενται για τα πράσινα ομόλογα είναι όντως ακριβή και δεν τίθενται θέματα greenwashing ή γενικότερα να μην λέει κάποιος κάτι για το πράσινο ομόλογο, το οποίο δεν είναι. Άρα, αυτό θα το εποπτεύσουμε εμείς.

Στον κ. Βορύλλα.

Αναφέρθηκε κατά πόσον είναι αρκετά τα κίνητρα που έχει μέσα το νομοσχέδιο για να αναθερμάνουν την αγορά για τους ξένους. Θέλω να σας πω ότι τα τελευταία χρόνια είναι προφανές από τα στοιχεία που υπάρχουν και τα έχει και το Χρηματιστήριο, ότι υπάρχει μια αναθέρμανση γενικότερα του ενδιαφέροντος των ξένων, γιατί κυρίως αυτή η αναθέρμανση αφορά γενικότερα το οικονομικό περιβάλλον της Ελλάδας το οποίο έχει αλλάξει και αυτό προκύπτει και με τους οίκους αξιολόγησης, οι οποίοι μας έχουν δώσει την επενδυτική βαθμίδα.

Άρα, κύριε Βορύλλα, νομίζω ότι είναι ξεκάθαρο ότι αυτό υπάρχει ούτως η άλλως και ναι νομίζουμε ότι το κομμάτι αυτό, ό,τι έχει εισαχθεί στο συγκεκριμένο νομοσχέδιο, είναι στην κατεύθυνση της περαιτέρω αναθέρμανσης του ενδιαφέροντος, είτε αυτός είναι έλληνας είτε αυτός είναι ξένος. Το αν θα μπορούσαμε να έχουμε και άλλα θέματα μέσα τα οποία ανέφεραν και οι και οι φορείς, και ο ΣΜΕΧΑ, και ο ΣΕΠΕΥ, και η ΕΦΕΕΑ, προφανώς θα μπορούσαμε να έχουμε και άλλα τέτοια μέτρα. Με χαρά η Επιτροπή Κεφαλαιαγοράς είχε ξεκινήσει κάποια στιγμή ένα κύκλο συναντήσεων με τους εποπτευόμενους φορείς για να συγκεντρώσουμε προτάσεις, παρότι δεν είναι στο ρόλο μας, παρ’ όλα αυτά αποφασίσαμε ότι αξίζει τον κόπο και είχαμε κάνει τον κύκλο των συναντήσεων και έχουμε ήδη συγκεντρώσει προτάσεις και αν θέλετε μπορούμε να το συνεχίσουμε, με τη βοήθεια και του Υπουργείου Οικονομικών, να συγκεντρώσουμε τέτοιου είδους προτάσεις για να φέρουμε και κάτι ακόμα για την περαιτέρω βελτίωση ενδεχομένως του θεσμικού πλαισίου, γιατί αξίζει τον κόπο, γιατί πάντοτε αξίζει να βελτιωνόμαστε συνολικά.

Η ελεύθερη διασπορά και αν είναι χαμηλή ή όχι σήμερα, είναι ένα θέμα το οποίο θα ζητήσω την κυρία Ρηγάκου να απαντήσει, καθότι έχει να κάνει με το Χρηματιστήριο. Η εισαγωγή, όταν εισάγεται κάποιος, το όριο της ελεύθερης αγοράς είναι ευρωπαϊκή νομοθεσία οπότε δεν τίθεται θέμα, δεν έχει η Ελλάδα κάτι διαφορετικό από τις άλλες χώρες.

Όσον αφορά στην παραμονή είναι ένα θέμα, το οποίο το έχει ορίσει ο Κανονισμός του Χρηματιστηρίου, ως εκ τούτου φαντάζομαι ότι η κυρία Ρηγάκου θα αναφερθεί περαιτέρω στην παραμονή κάποιου στην ρυθμιζόμενη αγορά.

Υπάρχει μια διάταξη στο συγκεκριμένο νομοσχέδιο που λέει ότι αν κάποιος δεν τηρεί τα όρια που έχει ο θέσει ο Κανονισμός του Χρηματιστηρίου έχει τη δυνατότητα το ίδιο το Χρηματιστήριο, ο ίδιος ο διαχειριστής της αγοράς να μεταφέρει την εταιρεία στην εναλλακτική αγορά. Γιατί έχει σημασία και είναι πολύ καλή η διάταξη αυτή; Γιατί έτσι κάποιος δεν φεύγει, δεν διαγράφεται κατευθείαν αν δεν πληροί τα κριτήρια διασποράς, αλλά έχει τη δυνατότητα πάντα να μεταφερθεί σε μια άλλη αγορά, όπως είναι η εναλλακτική αγορά και ως εκ τούτου οι μέτοχοι να συνεχίσουν να έχουν τη δυνατότητα να συναλλάσσονται στη μετοχή μιας τέτοιας εταιρείας.

Όσον αφορά στις διατάξεις για την απελευθέρωση των προσλήψεων και αν μπορούμε να προσλάβουμε κόσμο. Το πάγιο αίτημά μας είναι να εξαιρεθούμε από το ΑΣΕΠ για να γίνονται πιο γρήγορα οι προσλήψεις, για να είμαι ξεκάθαρη.

 Από εκεί και πέρα υπήρξε μια προσπάθεια το 2023 στο νόμο 5043 για ένα εμείς το ονομάζουμε fast track ΑΣΕΠ όπου έχει λειτουργήσει σχετικά, γιατί έχουμε καταφέρει, τώρα τρέχουμε μια διαδικασία αντί για πέντε χρόνια που ήταν μέχρι σήμερα να είναι σε ένα πολύ γρηγορότερο χρονικό διάστημα. Παρ όλα αυτά, αυτή τη στιγμή, για να είμαι ειλικρινής, που πρέπει να προσλάβουμε κόσμο για τις συγκεκριμένες θέσεις για τα κρυπτοστοιχεία, θα θέλαμε κάτι ακόμα πιο γρήγορο από τη συγκεκριμένη διαδικασία που υφίσταται σήμερα. Σε κάθε περίπτωση έχει δοθεί ήδη μια δυνατότητα από το κράτος με το Υπουργείο Οικονομικών και γενικότερα από την κυβέρνηση στο παρελθόν το 2023 να έχουμε πιο γρήγορες προσλήψεις που ήταν πάρα πολύ σημαντικό για μας. Και για μια ακόμη φορά θέλω να ευχαριστήσω τον κύριο Πικραμένο που μας είχε βοηθήσει εκείνη τη χρονική στιγμή και εμάς και τις άλλες ανεξάρτητες αρχές.

Τώρα, όσον αφορά για τα φορολογικά θέματα των επιχειρήσεων, για τους παρόχους και των κρυπτοστοιχείων για το οποίο νομίζω ότι ρωτήσατε την κυρία Ρηγάκου, θα ήθελα να απαντήσω εγώ, γιατί επειδή είναι κρυπτοστοιχεία και αφορά τα δικά μας θέματα, είναι στις δικές μας αρμοδιότητες και επειδή γνωρίζω γιατί συμμετέχουμε και εγώ και η Αντιπρόεδρος η κυρία Στάμου.

Έχει ήδη συγκροτηθεί μια ειδική επιτροπή του Υπουργείου Εθνικής Οικονομίας και Οικονομικών η οποία ακριβώς υπό τη Γενική Γραμματέα τη κυρία Ψύλλα, η οποία ασχολείται ήδη με τα θέματα της φορολόγησης των κρυπτοστοιχείων. Άρα έχει δρομολογηθεί το θέμα αυτό και συμμετέχουμε ενεργότατα για να μπορέσουμε να προχωρήσουμε στο κομμάτι αυτό, γιατί έχει πολύ μεγάλη σημασία όπως και εσείς αναφέρετε.

Όσον αφορά το θέμα του κυρίου Στυλιανού και παρότι δεν ρώτησε εμένα, για το θεσμικό πλαίσιο, το αν είναι αποτρεπτικό ή όχι για τις εισαγωγές. Το ανέφερα προηγουμένως. Δεν θεωρούμε ότι είναι το θέμα του θεσμικού πλαισίου, γιατί είναι κοινό σε όλη την Ευρώπη. Είναι γενικότερα τα θέματα τα οποία συνδέονται με την εισαγωγή ή μη μιας εταιρείας που όπως έχει να κάνει με το αν κάποιος θέλει να αφήσει τον έλεγχο ή δεν θέλει να αφήσει τον έλεγχο και λοιπά.

Και μία ακόμα παρατήρηση γιατί αναφέρθηκε από τους φορείς και θέλω να το πω γιατί θέλω να τους καθησυχάσω. Αναφέρομαι στο θέμα της πιστοποίησης για τη δικιά μας την απόφαση ως Επιτροπή Κεφαλαιαγοράς. Οποιαδήποτε απόφαση της Επιτροπής Κεφαλαιαγοράς αφορά τα θέματα πιστοποιήσεων κ.λπ. θα έρθει στη Συμβουλευτική Επιτροπή. Ως εκ τούτου θα είμαστε όλοι μαζί κάτω και θα συμφωνήσουμε στην απόφαση αυτή για το πώς θα το χειριστούμε.

Δεν ξέρω αν έχω ξεχάσει κάτι γι’ αυτό κοιτάω τους αντιπροέδρους.

**ΑΘΑΝΑΣΙΟΣ ΚΑΒΑΔΔΑΣ (Αντιπρόεδρος της Επιτροπής):** Ευχαριστούμε πολύ. Κυρία Στάμου, έχετε τον λόγο.

**ΑΝΑΣΤΑΣΙΑ ΣΤΑΜΟΥ (΄Β Αντιπρόεδρος της Επιτροπής Κεφαλαιαγοράς):** Ευχαριστώ κύριε Πρόεδρε.

Η Πρόεδρος, χειμαρρώδης όπως πάντα τα έχει καλύψει όλα.

Να συμπληρώσω μόνο ένα σημείο που έχει να κάνει με την ερώτηση κυρίως του κ. Κουκουλόπουλου, νομίζω και κάποιος άλλος βουλευτής το ρώτησε. Γιατί δεν έχουμε εισαγωγή μεγάλων εταιρειών. Έχουμε κίνητρα για τις μικρομεσαίες, αλλά βλέπουμε τις μεγάλες εταιρείες δεν εισάγονται. Πέραν από τους λόγους αυτούς που το θεσμικό πλαίσιο ενδεχομένως να παίζει κάποιο ρόλο ψυχολογικό θα έλεγα περισσότερο και ο κίνδυνος, ο φόβος απώλειας ελέγχου, θα προσέθετα σαν λόγο το ότι δεν είναι πάντα κατανοητό από την αγορά ο ρόλος του Χρηματιστηρίου. Δηλαδή ίσως δεν έχει ακόμα εμπεδωθεί στο βαθμό που θα έπρεπε το ότι η κεφαλαιαγορά και το χρηματιστήριο είναι εναλλακτικοί τρόποι χρηματοδότησης των επιχειρήσεων.

Και προς το σκοπό της εμπέδωσης αυτού του ρόλου έχει πολύ μεγάλη σημασία αυτό που ονομάζουμε χρηματοοικονομικό εγγραμματισμό και στο πλαίσιο της εθνικής στρατηγικής που υπάρχει σε σχέση με αυτό, ώστε οι πολίτες όλοι να κατανοήσουν ακόμα καλύτερα ποιος ο ρόλος της κεφαλαιαγοράς και του χρηματιστηρίου ιδίως στην χρηματοδότηση των επιχειρήσεων. Αυτό θα συμβάλει θεωρώ σε καλό βαθμό στο να κατανοήσουν οι εταιρείες ότι έχουν οφέλη από την εισαγωγή στο χρηματιστήριο. Και αυτό εξάλλου βρίσκεται και στο πλαίσιο όπως είπαμε και της γενικότερης στρατηγικής και του καινούργιου project που ονομάζεται Ένωση Αποταμιεύσεων και Επενδύσεων που έχει αντικαταστήσει την Ένωση Κεφαλαιαγορών.

Και βασικός στόχος είναι απαντώντας και σε σχετική ερώτηση, η κατεύθυνση μέρους των καταθέσεων προς την κεφαλαιαγορά. Άρα ο χρηματικός εγγραμματισμός σε συνδυασμό με την υλοποίηση του σχεδίου για την ενοποίηση των κεφαλαιαγορών όπως έχει αναθεωρηθεί, θεωρούμε ότι θα συμβάλλει και στην αναζωπύρωση του ενδιαφέροντος και από τις λοιπές εταιρείες και όχι τις μικρομεσαίες μόνο. Κίνητρα για την εισαγωγή των οποίων και την ένταξη στη κεφαλαιαγορά υπάρχουν διάσπαρτα στο νομοσχέδιο. Και αυτό είναι πάρα πολύ θετικό.

Ευχαριστώ.

**ΑΘΑΝΑΣΙΟΣ ΚΑΒΑΔΔΑΣ (Αντιπρόεδρος της Επιτροπής):** Ευχαριστούμε τη κυρία Λαζαράκου.

Τον λόγο τώρα έχει ο κ. Κυρίτσης Σπυρίδων, Πρόεδρος του Διοικητικού Συμβουλίου του Συνδέσμου Μελών Χρηματιστηρίων Αθηνών.

**ΣΠΥΡΙΔΩΝ ΚΥΡΙΤΣΗΣ (Προέδρος του Δ.Σ. του Συνδέσμου Μελών Χρηματιστήριου Αθηνών (ΣΜΧΑ)):** Ευχαριστώ πολύ.

 Καταρχήν, θα ήθελα να εκφράσω πραγματικά την ικανοποίησή μου, διότι είμαι 10 χρόνια Πρόεδρος της ΣΜΕΧΑ, έχω έρθει πολλές φορές στο Κοινοβούλιο για διάφορα θέματα της κεφαλαιαγοράς. Πρώτη φορά, κυριολεκτώ, υπάρχει τέτοιο τόσο ζωηρό ενδιαφέρον και τόσο στοχευμένες ερωτήσεις από όλους τους Βουλευτές, από όλες τις πτέρυγες της Βουλής. Πραγματικά εμένα με εξέπληξε σήμερα πόσο διαβασμένοι, πόσο συγκεκριμένοι ήτανε στα ερωτήματά τους και αυτό μας δίνει και μια ικανοποίηση κ. Κουκουλόπουλε και στους λοιπούς συναδέλφους σας, γιατί καταλαβαίνουμε ότι σας απασχολεί το θέμα της κεφαλαιαγοράς και μας δίνει πραγματικά μεγάλη χαρά και ικανοποίηση γι’ αυτό.

Τώρα θα ήθελα να κάνω ένα δεύτερο σχόλιο όσον αναφορά, τα αναφερόμενα από την κυρία Λαζαράκου και από την Εκπρόσωπο της Κεφαλαιαγοράς. Όσο κι αν φανεί παράδοξο εμείς σαν εποπτευόμενοι φορείς, αναφέρομαι στους ΣΜΕΧΑ, αλλά φαντάζομαι και λοιποί φορείς το ίδιο αισθάνονται, θέλουμε να έχουμε μία ισχυρή και μια ουσιαστική Επιτροπή Κεφαλαιαγοράς να επιτελεί το έργο της με τρόπο όχι, μόνο τυπικό, αλλά κυρίως ουσιαστικό.

 Αυτό σημαίνει, ακούστηκε πολλάκις, να το επαναλάβω και εγώ από την πλευρά του ΣΜΕΧ, ότι χρειάζονται να έρθουν στην κεφαλαιαγορά, κύριε Υπουργέ, εξειδικευμένα στελέχη. Είναι τόσο πολύ, πλέον, πολύπλοκο το περιβάλλον το κανονιστικό και τόσες πολλές οι απαιτήσεις που χρειάζεται η κεφαλαιαγορά να επανδρώσει με εξειδικευμένα στελέχη και αυτό στην πράξη έχει μια διαδικασία, ακούστηκε προηγουμένως, μέσω του ΑΣΕΠ αν είναι και πόσο χρονοβόρα είναι.

Υπάρχει όμως και ένα άλλο στοιχείο, το μισθολογικό το οποίο πρέπει και αυτό, το Υπουργείο να το λάβει υπόψη και να προσελκύσουμε εξειδικευμένα στελέχη, χρειάζονται άνθρωποι που έχουν εμπειρία, κατάρτιση, γνώσεις και θέλουν να προσφέρουν.

 Άρα, έχουν και απαιτήσεις. Πρέπει, λοιπόν, το θέμα του μισθολογικό και για τους υφιστάμενους και για τους νέους που θα έρθουν στην Επιτροπή Κεφαλαιαγοράς να το δείτε, ώστε να δώσουμε αυτή την ώθηση που τόσα χρόνια χρειάζεται η Επιτροπή για να μπορέσει να γίνει ακόμα πιο ισχυρή και πιο ουσιαστική.

 Στα λοιπά θέματα που ακούστηκαν, υπάρχει ένα θεσμικό πλαίσιο, ευρωπαϊκό, διαφορετικό από αυτό που ήταν πριν από 20, 25 χρόνια και μία Εποπτεία εντελώς διαφορετική από αυτή που ήταν πριν από 20 - 25 χρόνια.

 Άρα, η αγορά λειτουργεί εντελώς διαφορετικά, πολύ πιο θωρακισμένη, πάντα θα υπάρχουν προφανώς, θέματα που απασχολούν την αγορά και περιπτώσεις όπως, ακούστηκε προηγουμένως για τα Folli – Follie, αλλά λειτουργεί με εντελώς διαφορετικό τρόπο πολύ πιο ουσιαστικό, πολύ πιο δομημένο σε σχέση με αυτό που λειτουργούσε πριν 15, 20, 25 χρόνια. Αυτό πρέπει να το λάβουμε υπόψη μας για την επόμενη, θα έλεγα έτσι για τον επόμενο προβληματισμός που είναι ποιος;

 Πώς θα αναβαθμίσουμε περαιτέρω την Ελληνική Κεφαλαιαγορά.

Ξέρετε ότι σε όλες τις χώρες η Κεφαλαιαγορά παίζει ένα ουσιαστικό ρόλο στην οικονομία, μέσω άντλησης κεφαλαίων και έχοντας ένα χαρακτηριστικό το οποίο δεν υπάρχει σε κανένα άλλο τρόπο χρηματοδότησης, την διαφάνεια. Τη διαφάνεια που είναι πολύ κρίσιμο αυτό το στοιχείο, για όλους τους συμμετέχοντες στην Κεφαλαιαγορά.

 Άρα, λοιπόν, χρειάζεται ένας συντονισμός από όλους τους φορείς κάτι το οποίο αν μου επιτρέψετε την προσωπική μου άποψη έλειπε και λείπει μέχρι σήμερα. Ένας συντονισμός από όλους τους φορείς, να μπορέσουμε να διαμορφώσουμε τέτοιες προτάσεις οι οποίες πραγματικά θα δούνε ολιστικά, το θέμα της ανάπτυξης Κεφαλαιαγοράς.

 Αναφέρθηκα προηγουμένως, θα το ξανά επαναλάβω, ήταν πολύ θετικό έγινε πριν από πέντε χρόνια αυτή η προσπάθεια, όλοι οι φορείς, εκπρόσωποι των φορέων με τον επόπτη μαζί, μέσα από το Υπουργείο, κάθισαν πάνω από ένα τραπέζι και διαμορφώσανε 50 προτάσεις. 50 προτάσεις, που αυτές οι προτάσεις αφορούσαν είτε το Υπουργείο, είτε αφορούσαν την ΕΧΑΕ, γιατί μην ξεχνάμε ότι η ΕΧΑΕ είναι o Market Operations, έχει ένα σημαντικό ρόλο στη διαμόρφωση της καθημερινής λειτουργίας κεφαλαιαγοράς.

 Κάποιες εξ’ αυτών των προτάσεων είναι μέσα στο νομοσχέδιο, κάποιες αναφέρθηκα προηγουμένως μην τις επαναλάβω και σας κουράσω, δεν είναι μέσα στο νομοσχέδιο. Το σημαντικό όμως είναι ότι αυτές οι προτάσεις, ήτανε θα έλεγα, προέκυψε μέσα από την αποδοχή όλων των φορέων της αγοράς, κάτι το πάρα πολύ σημαντικό χαίρουν, δηλαδή, της εκτίμησης και της αποδοχής όλων των φορέων και του επόπτη.

 Άρα, λοιπόν, ευκαιρία δοθείσης να το ξαναδούμε, να το ξαναδούμε πώς θα πάμε παρακάτω.

 Το δεύτερο στοιχείο που θέλω να πω, η Κεφαλαιαγορά όπως ξέρετε έχει τις εταιρείες που μπαίνουνε, ακούστηκαν προηγουμένως απαντήσεις, αν μπαίνουν ή δεν μπαίνουν μεγάλες επιχειρήσεις, αν μπαίνουν στην οργανωμένη αγορά ή συναλλακτική αγορά.

Υπάρχει όμως, και η άλλη πλευρά οι επενδυτές. Χρειάζονται εταιρείες, χρειάζονται και επενδυτές. Όντως σήμερα, υπάρχουν ξένοι θεσμικοί οι οποίοι έρχονται και όχι σήμερα, τα τελευταία χρόνια και έχουν μια ισχυρή παρουσία στην καθημερινή δραστηριότητα του Ελληνικού Χρηματιστηρίου, πάνω από 60% των ημερήσιων συναλλαγών, γύρω στο 60% της κεφαλαιοποίησης.

 Άρα, έχουν μια ισχυρή παρουσία. Αλλά η παρουσία αυτή δεν είναι στις 150 εταιρείες που είναι εισηγμένες στο Ελληνικό Χρηματιστήριο, η παρουσία αυτή είναι σε συγκεκριμένους τίτλους, μεγάλες εταιρείες, γιατί οι ξένοι ενδιαφέρονται και συμμετέχουνε, αγοράζουνε, πουλάνε, ασχολούνται με τις μεγάλες επιχειρήσεις. Το Ελληνικό Χρηματιστήριο όμως αγαπητοί κύριοι Βουλευτές, δεν έχει 25, 30 εταιρείες, έχει 150 εταιρείες και εξ αυτών κάποιες, είναι μικρομεσαίες που δεν πληρούν τα βασικά χαρακτηριστικά των ξένων θεσμικών που από πλευράς μεγέθους εννοώ, στο να έρθουνε και να επενδύσουνε.

 Άρα, τι χρειάζεται;

 Πώς θα ενισχύσουμε την παρουσία, την επενδυτική παρουσία σε αυτές τις υπόλοιπες 80, 100,100 τόσες, εισηγμένες εταιρείες και σε αυτές θα αναφερθώ στη συνέχεια, που θέλουμε να φέρουμε στο Χρηματιστήριο, τα προσεχή χρόνια.

 Πώς μπορούμε να το κάνουμε αυτό;

Ενισχύοντας την χρηματιστηριακή ιδέα. Αναφέρθηκε προηγουμένως η κ. Στάμου σωστά στο θέμα. Όντως υπάρχει ένα θέμα εκεί που πρέπει όλοι μας να κάτσουμε και να ασχοληθούμε με αυτό γιατί χρειαζόμαστε εκτός από τους θεσμικούς τους Έλληνες ή τους ξένους, χρειαζόμαστε και τους Έλληνες επενδυτές τους ιδιώτες επενδυτές. Και θυμίζω και τονίζω για να μην παρεξηγηθώ το ‘99 είναι πολύ παλιά, το 2025 είναι τώρα, άρα, υπάρχει η προστασία σε επίπεδο επενδυτή όσον αφορά το πλαίσιο λειτουργίας κεφαλαιαγοράς.

Χρειαζόμαστε λοιπόν τους Έλληνες επενδυτές. Δεν υπάρχουν στο βαθμό που θέλουμε και θέλει προσπάθεια για να μπορέσουμε να τους προσελκύσουμε ξανά. Είναι δύσκολος αγώνας, δεν είναι καθημερινός, δεν είναι κάτι το οποίο θα γίνει σε μια στιγμή σε δύο στιγμές. Θέλει πολύ μεγάλη προσπάθεια και γι’ αυτό αναφέρθηκα στη συμμετοχή όλων των φορέων της κεφαλαιαγοράς σε αυτή την προσπάθεια.

 Άρα, λοιπόν, έχουμε μπροστά μας να αντιμετωπίσουμε ένα περιβάλλον το οποίο έχει διάφορες μεταξύ τους παραμέτρους που θα πρέπει να τις δούμε όλες ταυτόχρονα και να μπορέσουμε να φέρουμε το επιθυμητό αποτέλεσμα.

Γιατί δεν έχουμε πολλές εταιρείες εισαγωγής στο ελληνικό χρηματιστήριο. Όντως δεν υπάρχουν ούτε τα προηγούμενα χρόνια υπήρξαν πολλές εισαγωγές, παρόλο που στις ευρωπαϊκές χώρες υπήρχε αυτό το booming. Προφανώς είχε να κάνει με την οικονομική κατάσταση της χώρας με τα μνημόνια, ναι είναι ένας λόγος αυτός.

Είναι ο μόνος; Δεν νομίζω.

Όταν έχουμε ένα θεσμικό πλαίσιο το οποίο είναι ευρωπαϊκό, το τονίζω όχι ελληνικό, είναι βαρύ το θεσμικό πλαίσιο δυσκολεύονται οι μικρομεσαίες επιχειρήσεις ακόμα και οι μεγάλες να το αντιμετωπίσουνε. Εδώ, λοιπόν, πρέπει να σκύψουμε σε αυτό να δούμε τι δυνατότητες υπάρχουν, τι οφέλη μπορεί να υπάρχουν. Γι’ αυτό αναφέρθηκα προηγουμένως σε φορολογικά κίνητρα γιατί είναι βέβαιο ότι αυτό τραβάει το ενδιαφέρον των εταιρειών να εισαχθούν.

 Και μάλιστα πάω και ένα βήμα παραπέρα. Δεν υπάρχουν μόνο φορολογικά κίνητρα για τις εταιρείες να μπουν. Θα μπορούσε να υπάρξουν και φορολογικά κίνητρα- ισχύει στην Ευρώπη δεν είναι κάτι που είναι μόνο στην Ελλάδα ή η ιδέα κάποιου εδώ στην Ελλάδα- υπάρχουν λοιπόν και φορολογικά κίνητρα για τους ιδιώτες επενδυτές. Ο λεγόμενος επενδυτικός λογαριασμός. Δεν είναι επί της παρούσης, δεν θα το αναλύσω αλλά σαν ιδέα υπάρχει και βοηθάει κάποιους ιδιώτες να έρθουν και να συμμετάσχουν στο Ελληνικό Χρηματιστήριο. Μία παραλλαγή αυτού του επενδυτικού λογαριασμού είναι αυτό που ακούσαμε προηγουμένως για τα φυσικά πρόσωπα angel investors που θα μπορούν να συμμετάσχουν και να επενδύσουν στην εναλλακτική με κάποια φορολογικά κίνητρα και όπως προτείναμε και στην οργανωμένη αγορά.

 Ακούστηκε το ερώτημα προηγουμένως και θέλω να το ξαναπώ. Το 1/3 του φόρου εισοδήματος νομικών προσώπων, αυτά είναι επίσημα στοιχεία δεν τα λέει κάποιος από εμάς, προέρχονται από τις 150 εισηγμένες εταιρείες. Και αυτό είναι ένα στοιχείο το οποίο οφείλουμε να το αξιολογήσουμε να δούμε, γιατί έχουμε τόσα πολλά αναλογικά έσοδα από αυτές τις 150; Θα βγει κάποιος και θα πει ως πρώτη απάντηση για να προλάβω «μα, είναι μεγάλες οι εταιρείες αυτές και προφανώς έχουν κέρδη και τζίρο και οτιδήποτε άλλο».

Ναι. Αλλά είναι μόνο ο λόγος; Όχι! Γιατί όταν μια εταιρεία εισάγεται στο ελληνικό χρηματιστήριο τι υποχρεούται να κάνει καταρχήν; Τη λέξη «διαφάνεια» που σας είπα προηγουμένως. Είναι βασικό στοιχείο μιας επιχείρησης όταν εισαχθεί στο χρηματιστήριο να έχει διαφάνεια και στην εσωτερική της λειτουργία και στα οικονομικά στοιχεία. Τι σημαίνει «διαφάνεια». Τα πάντα στο φως! Άρα, λοιπόν, αυτές οι εταιρείες καταρχήν λόγω της παρουσίας του χρηματιστήριο έχουν ένα λόγο να ρεποτραρουν τα πάντα στις οικονομικές τους καταστάσεις.

Ένα δεύτερο στοιχείο.

Πως πάει μια εταιρεία καλά στο ελληνικό χρηματιστήριο; Όταν έχει κέρδη. Ώστε ο επενδυτής θεσμικός ή όχι να τη δει, να μπορέσει να την αξιολογήσει και να περιμένει κι ένα μέρισμα πέρα από την τιμή της μετοχής. Όταν καταγράφει τα πάντα στις οικονομικές καταστάσεις και πλέον πέρα από διαφάνεια έχει και τα αποτελέσματα που πρέπει. Άρα, λοιπόν, αυτός ο λόγος που αναφέρθηκε ο κ. Βουλευτής προηγουμένως, που όλες αυτές οι εταιρείες έχουν τόσο έντονη την παρουσία τους στον φόρο εισοδήματος νομικών προσώπων, και νομίζω, αν το αναλύσουμε λίγο περαιτέρω αυτό θα βγάλουμε κάποια συμπεράσματα και κάποια άλλα και θα καταλάβουμε γιατί πρέπει να ενισχύσουμε την ιδέα εισαγωγής εταιρειών στο χρηματιστήριο.

Ένα τελευταίο που επίσης ακούστηκε, είναι βαρύ το θεσμικό πλαίσιο όπως είπαμε προηγουμένως. Ναι είναι βαρύ. Για τις μικρομεσαίες επιχειρήσεις είναι βαρύ. Υπάρχει όμως η εναλλακτική αγορά. Τι είναι εναλλακτική αγορά; Θα το πω απλοϊκά, μία χρηματιστηριακή αγορά- δεν μπαίνω σε τεχνικούς όρους για να μην σας κουράσω- που μπορεί να εισαχθούν εταιρείες με λιγότερες προϋποθέσεις και να παραμείνουν μέσα με λιγότερες προϋποθέσεις. Τι όμως απαιτεί, αγαπητοί κύριοι Βουλευτές, η εναλλακτική αγορά; Επενδυτές!

Ξαναγυρίζω, λοιπόν, βλέπετε στο αρχικό σχόλιο μου, πώς θα προσελκύσουμε επενδυτές. Και όχι θεσμικούς επενδυτές που δεν επενδύουν λόγω του καταστατικού τους και λόγω των περιορισμών που έχουν στην εναλλακτική αγορά, γιατί δεν θεωρείται τυπικά οργανωμένη, αλλά επενδυτές ιδιώτες ή άλλου είδους επενδυτές που μπορούν να τοποθετηθούν σε τέτοιου είδους εταιρεία.

Ελάτε στη θέση ενός επιχειρηματία θα δώσει 50.000-100.000 να εισαχθεί στο χρηματιστήριο σαν έξοδα και θα έχει κάθε χρόνο ένα κόστος παραμονής κάποια επίσης δεκάδες χιλιάδες ευρώ. Τι προσδοκά αυτός; Να μπορεί κάποια στιγμή να αντλήσει χρήματα η εταιρεία του μέσα από το χρηματιστήριο. Πώς θα αντλήσει χρήματα; Προσελκύοντας επενδυτές. Αν, λοιπόν, όλα τα προηγούμενα δεν υφίστανται, δεν υλοποιούνται, δεν υπάρχουν σαν προϋπόθεση, γιατί αυτός να εισαχθεί στο χρηματιστήριο; Ξαναγυρίζουμε, λοιπόν, στο αρχικό. Πώς αντιμετωπίζουμε συνολικά την Κεφαλαιαγορά από πλευράς εταιρειών, από πλευράς επενδυτών, από πλευράς πλαισίου, από πλευράς δυνατοτήτων να το κάνουμε ακόμα πιο ελκυστικό.

Αυτά, λοιπόν, ήθελα να σας πω σαν μια μεγάλη εικόνα και προσπάθησα να απαντήσω στα ερωτήματα σας.

Καταλήγοντας να πω το εξής. Χρειάζεται ένας συντονισμός όλων των φορέων της αγοράς, είναι πάρα πάρα πολύ σημαντικό, υπό την εποπτεία του Υπουργού και του Υπουργείου γιατί εκείνος μπορεί να παίξει τον κυματοθραύστη μεταξύ μας όπου μπορεί να λειάνει τις διαφορές, γιατί προφανώς υπάρχουν διαφορές, αλίμονο, και μέσα από όλη αυτή την προσέγγιση, κύριε Υπουργέ, να βγάλουμε πάλι κάτι το οποίο θα είναι ουσιαστικό και θα βοηθήσει όλους μας στην επόμενη μέρα της κεφαλαιαγοράς.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε πολύ τον κ. Κυρίτση.

Τον λόγο έχει ο κ. Χριστόδουλος Αίσωπος.

**ΧΡΙΣΤΟΔΟΥΛΟΣ ΑΙΣΩΠΟΣ (Πρόεδρος του Δ.Σ. της Ένωσης Θεσμικών Επενδυτών)**: Ευχαριστώ, κύριε Πρόεδρε.

Να απαντήσουμε σαν Ένωση Θεσμικών στον κ. Βιλιάρδο.

Η Επιτροπή Κεφαλαιαγοράς, διά της Προέδρου, σας απάντησε για την εναλλακτική αγορά σε σχέση με τις τράπεζες. Εμείς να σας πούμε για τους Οργανισμούς Εναλλακτικών Επενδύσεων που ρωτήσατε, καθώς, επίσης, και για τις ΑΕΑΠ από τον Αντιπρόεδρο μας τον κ. Καρυτινό.

Οι Οργανισμοί Εναλλακτικών Επενδύσεων, όπως σωστά ρωτάτε, ουσιαστικά αντικαθιστούν το κομμάτι των μη εισηγμένων, ανάλογα με τις δυνατότητές τους, γιατί ακόμη είναι μικρές σε κεφάλαια συνολικά, μπορούν κάλλιστα να αντικαταστήσουν τον ρόλο του τραπεζικού δανεισμού. Επομένως, είτε σε μετοχικό κεφάλαιο, είτε σαν δανειακή σχέση ομολογιακή ή απευθείας δάνειο, είτε μετατρέψιμο, είτε κανονικό - υπάρχουν διάφορες μορφές - βεβαίως και μπορεί να το κάνει.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Τον λόγο έχει ο κ. Καρυτινός.

**ΑΡΙΣΤΟΤΕΛΗΣ ΚΑΡΥΤΙΝΟΣ (Αντιπρόεδρος του Δ.Σ. της Ένωσης Θεσμικών Επενδυτών)**: Εάν κατάλαβα καλά, κ. Βιλιάρδο, η ερώτηση σας σε σχέση με την εμπλοκή των ΑΕΑΠ στην παραγωγή κατοικίας είναι μήπως η δυνατότητα αυτή δημιουργήσει ακόμα χειρότερες συνθήκες στην αγορά κατοικίας.

Πρώτον, τη δυνατότητα των ΑΕΑΠ να εμπλέκονται στην παραγωγή κατοικίας υπήρχε και πριν, δεν είναι αυτού του νόμου, ήταν από πριν. Άρα, δεν έχει διαφορά. Αλλά να μπούμε στην ουσία.

Το θέμα του κόστους της κατοικίας, που είναι το μεγάλο πρόβλημα, έχει να κάνει με δύο πράγματα.

Το ένα είναι με τις αντικειμενικές συνθήκες των συνθηκών κόστους που έχουν αλλάξει δραματικά, όπως ξέρετε, κυρίως λόγω πληθωρισμού και συνεχίζεται επίσης γιατί ό,τι ανεβαίνει στο κόστος δεν κατεβαίνει εύκολα. Άρα και τα υλικά έχουν μείνει σε πολύ υψηλά επίπεδα.

Κυρίως, όμως, το μεγάλο πρόβλημα που αντιμετωπίζει σήμερα η παραγωγή κατοικίας είναι η έλλειψη εργατικών χεριών, δηλαδή τα εργατικά της είναι εξαιρετικά ακριβά. Το πρόβλημα, λοιπόν, είναι ότι έχουμε συνθήκες παραγωγής τόσο ακριβές που δεν υπήρχαν ποτέ. Γι’ αυτό και, δυστυχώς, η καινούργια κατοικία σήμερα έχει μια τιμή που δεν μπορεί να την πλησιάσει ο πολύς κόσμος. Γι’ αυτό και δεν ζητάνε καν δάνεια. Ένας λόγος, λοιπόν, είναι το κόστος.

Ο δεύτερος λόγος είναι οι συνθήκες προσφοράς και ζήτησης, δηλαδή δεν υπάρχει αρκετή προσφορά κατοικίας, το οποίο δημιουργεί, επίσης, πρόβλημα. Εκεί, λοιπόν, είναι το αντίθετο ακριβώς.

Το τρίτο πρόβλημα που έχει αυτή η αγορά είναι η διαφάνεια, είναι η κατεξοχήν μη διαφανής αγορά - για να το θέσω κομψά - διαχρονικά, το οποίο δεν είναι τωρινό, αυτό ήταν πάντα. Άρα, η εμπλοκή των εισηγμένων ΑΕΑΠ – γιατί είναι εισηγμένες υποχρεωτικά, όπως ξέρετε - μόνο καλό μπορεί να κάνει στην αγορά για πολλούς λόγους. Ο πρώτος λόγος είναι ότι ενισχύουν την προσφορά, το οποίο είναι καλό. Εάν έχουμε, δηλαδή, μεγαλύτερη προσφορά η πιθανότητα είναι να πέσουν οι τιμές, ενώ υπάρχει ζήτηση.

Το δεύτερο είναι ότι ενισχύουν δραματικά, θα έλεγα, τη διαφάνεια, γιατί είναι μηχανισμοί που παράγουν διαφανώς την κατοικία και όχι, με τον τρόπο που συνήθως παράγεται.

Αυτό, μάλιστα, είναι ο λόγος για το οποίο δεν είναι πολύ ανταγωνιστικές σε αυτή την αγορά, οπότε δεν έχουν όλες οι ΑΕΑΠ κάποια ιδιαίτερη παραγωγή στην κατοικία. Εμείς, δηλαδή, παραδείγματος χάρη, μπαίνουμε τώρα μόνο σε κατοικία που είναι για ενοικίαση, που είναι μια ειδική κατηγορία και αυτό θα ευνοήσει πολύ την προσφορά. Γιατί, όπως ξέρετε και εκεί τα ενοίκια είναι σε πάρα πολύ υψηλά επίπεδα, λόγω έλλειψης προσφοράς, όχι λόγω έλλειψης ζήτησης.

Υπάρχει τεράστια ζήτηση και έλλειψη προσφοράς. Άρα, λοιπόν, από όλες τις πλευρές η εμπλοκή. Μακάρι να μπορούσαν να μπουν περισσότερο εταιρείες σαν τις ΑΕΑΠ στην παραγωγή κατοικίας. Δυστυχώς, δεν είναι αρκετή η εμπλοκή τους. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει η κυρία Αναγνώστου.

**ΑΝΑΓΝΩΣΤΟΥ ΚΑΛΛΙΤΣΑ (Πρόεδρος του Συλλόγου Συγγενών Θανόντων και Εγκαυματιών της 23ης Ιουλίου 2018 στην Ανατολική Αττική):** Ευχαριστώ, κ. Πρόεδρε.

Θα μου επιτρέψετε να κάνω ένα γενικό σχόλιο, καθώς δε μπορώ να απαντήσω σε κάποια συγκεκριμένα θέματα.

Υπάρχουν ακόμη και τα προσωπικά δεδομένα, όπως αντιλαμβάνεστε, για κάποια ερωτήματα που τέθηκαν. Το μόνο που μπορώ να σας πω είναι ότι για εμάς ο χρόνος πάγωσε πριν από εφτά χρόνια, την ημέρα που καήκαμε όλοι μας. Έκτοτε, ζούμε με μια αγωνία. Να αναδείξουμε την αλήθεια των γεγονότων, να αναδείξουμε και να αξιώσουμε τις ζωές όλων μας και να μπορέσουμε να τις δικαιώσουμε με όποιο τρόπο μπορούμε.

Κάθε βήμα που γίνεται προς αυτή την κατεύθυνση το χαιρετίζουμε με πολύ θετικό τρόπο. Ελπίζουμε να είναι ένα βήμα προς όποια κατεύθυνση, προκειμένου να ακουμπήσουμε και όχι σε άλλες ζωές μπορούμε και σε αυτό το δρόμο θα θελήσουμε να έχουμε όσο γίνεται όλους κοντά. Σας ευχαριστούμε πάρα πολύ γι’ αυτό.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Συμπαραστεκόμαστε και εμείς, από την πλευρά μας, με σεβασμό στον πόνο των δικών, σας αλλά και των οικογενειών σας.

Τον λόγο έχει ο κ. Καρατζένης.

**ΦΩΤΗΣ ΚΑΡΑΤΖΕΝΗΣ (Πρόεδρος του Επιστημονικού Συμβουλίου της Ένωσης Εισηγμένων Εταιρειών (ΕΝ.ΕΙΣ.ΕΤ.)):** Ευχαριστώ, κ. Πρόεδρε. Μολονότι ορισμένες ερωτήσεις δεν απευθύνθηκαν προσωπικά στον Φορέα που εκπροσωπώ, αισθάνομαι ότι μπορώ να συνεισφέρω τη δική του οπτική στα ερωτήματα αυτά.

Το πρώτο θέμα είναι το θέμα της μη εισαγωγής μεγάλων βιομηχανικών και άλλων εταιρειών στο Ελληνικό Χρηματιστήριο. Θα προσέθετα και της εξόδου αρκετών από το Ελληνικό Χρηματιστήριο. Νομίζω ότι για ένα μεγάλο χρονικό διάστημα που είναι περίπου αντίστοιχο της χρηματοοικονομικής κρίσης, η έλλειψη αυτή οφειλόταν κυρίως στην απουσία ξένων επενδυτών και η απουσία ξένων επενδυτών είχε τους ίδιους λόγους, για τους οποίους η Ελλάδα δεν αποτελούσε ελκυστικό επενδυτικό προορισμό για τα ξένα επενδυτικά κεφάλαια.

Επιπλέον, δεν πρέπει να υποτιμηθεί και η σημασία των υποθέσεων Folli Follie και Creta Farm που δυσφήμησαν την εθνική αγορά στο εξωτερικό. Βεβαίως, μπορεί κάποιος να αντιτάξει ότι ανάλογες υποθέσεις που συνέβησαν στο εξωτερικό, η Enron στις Ηνωμένες Πολιτείες ή η Wirecard στη Γερμανία δεν είχαν αποτέλεσμα την ίδια δυσφήμιση. Ίσως αυτό συνδέεται και με άλλους παράγοντες ενδογενείς για την ελληνική αγορά, αλλά και γενικότερα για το ελληνικό νομοθετικό και δικαστικό πλαίσιο.

Για να υποστηρίξω αυτή την άποψη, θα επικαλεστώ ανωνύμως βέβαια την άποψη μεγάλου Έλληνα βιομηχάνου, ο οποίος, είχε δηλώσει ότι δεν εισαγάγει τις συμμετοχές του στο Ελληνικό Χρηματιστήριο προτού διαλευκανθεί και κριθεί η υπόθεση της Folli Follie ειδικότερα.

Τώρα, ποιο ρόλο παίζει το κανονιστικό πλαίσιο στην απροθυμία αυτή εισαγωγής εταιρειών. Διαφοροποιούμαι κάπως από προηγούμενες απαντήσεις που δόθηκαν.

Ήδη από τον περασμένο χρόνο η Ε.Ε. έχει αναγνωρίσει το ιδιαίτερο βάρος των reporting obligations των υποχρεώσεων πληροφόρησης και έχει προσπαθήσει να ελαφρύνει, να περιορίσει τις υποχρεώσεις αυτές και αναφέρομαι σε καινούργιες οδηγίες και κανονισμούς για το ενημερωτικό δελτίο, την κατάχρηση αγοράς και ούτω καθεξής. Ήδη αυτή τη χρονιά, υπό την επίδραση και των εξελίξεων στην Αμερική, κινούμεθα στην κατεύθυνση του περιορισμού και των reporting obligations που αφορούν τη βιωσιμότητα, έστω και αν σε πρώτη φάση είναι με τη μορφή της χρονικής μετάθεσης ορισμένων υποχρεώσεων.

Όμως, πέρα από αυτό και σε συνέχεια αυτής της αναγνώρισης από την πλευρά της Ε.Ε. είναι η άποψή μας ότι πρέπει και διατάξεις του εθνικού νομοθετικού πλαισίου, οι οποίες δεν εμφανίζουν κάποια αντιστοίχιση με το ενωσιακό πλαίσιο ή με άλλες διεθνείς υποχρεώσεις της χώρας, θα πρέπει και αυτές να περιοριστούν προκειμένου να είναι ελκυστικότερη η ελληνική χρηματιστηριακή αγορά.

Είχα μιλήσει προηγουμένως με δύο παραδείγματα για τις υποχρεώσεις εταιρικής διακυβέρνησης, οι οποίες είναι εξαιρετικά ανελαστικές, ιδίως για μεσαίες και μικρές επιχειρήσεις, αλλά ακόμη και το σύστημα των κυρώσεων δεν νομίζω ότι καθιστά την ελληνική αγορά ελκυστική. Φυσικά, σε αυτό το πλαίσιο πρέπει να ενισχυθεί η εποπτεία και ορθώς η εποπτεία ζητά περισσότερους πόρους και καλύτερη στελέχωση, προκειμένου να επιτελέσει το έργο της.

 Μια τελευταία παρατήρηση, γιατί αυτά τα φορολογικά κίνητρα δεν είναι αρκετά. Ας ακουστεί το ποσό για να καταλάβει κανείς γιατί δεν είναι αρκετά. Δεν είναι δυνατόν με 200.000 φορολογική ωφέλεια, δηλαδή 200.000 λιγότερο φόρο για μία φορά και αυτό υπό την προϋπόθεση της δεκαετούς παραμονής στην δημόσια αγορά, να θεωρείς ότι έχεις δώσει κίνητρα για να εισαγάγει ένας εκδότης χρηματοπιστωτικά μέσα στην χρηματιστηριακή αγορά. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει η κυρία Γιαννακάκη.

**ΑΝΤΙΓΟΝΗ ΓΙΑΝΝΑΚΑΚΗ (Υποδιοικήτρια Εθνικής Αρχής Κυβερνοασφάλειας – ΕΑΚ):** Δεν ερωτηθήκαμε κάτι εμείς. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει η κυρία Ρηγάκου.

**ΣΜΑΡΑΓΔΑ ΡΗΓΑΚΟΥ (Νομική Σύμβουλος Διοίκησης και Αναπληρώτρια Επιτελική Διευθύντρια της Διεύθυνσης Νομικών, Ρυθμιστικών Υπηρεσιών και Κανονιστικής Συμμόρφωσης του Ομίλου Χρηματιστηρίου Αθηνών):** Ευχαριστώ πολύ.

Ξεκινάμε με τις πολύ εύστοχες ερωτήσεις του κ. Κουκουλόπουλου.

Έθεσε ένα δίπολο, μεταξύ μικρών και μεσαίων εταιρειών και μεγάλων εταιρειών και την ανάγκη χρηματοδότησής τους. Ξεκινάω, λοιπόν, από μικρομεσαίες επιχειρήσεις, που όντως η εναλλακτική αγορά του χρηματιστηρίου Αθηνών είναι ο κατεξοχήν τρόπος χρηματοδότησής τους. Εντός του μήνα ελπίζουμε, έχουμε ήδη καταθέσει στην Επιτροπή Κεφαλαιαγοράς, τον εκσυγχρονισμένο κανονισμό της εναλλακτικής αγοράς, που αντιμετωπίζει θέματα χρηματοδότησης των εταιρειών και επίσης πλέον θα χαρακτηριστεί και υπό το ευρωπαϊκό πλαίσιο ως αγορά ανάπτυξης μικρομεσαίων επιχειρήσεων, growth market, που έτσι διευκολύνεται ακόμα περαιτέρω κανονιστικά σαν ρυθμιστικό πλαίσιο η χρηματοδότηση των εταιρειών.

 Επίσης, από τα άρθρα που καταθέσαμε και όντως περιλαμβάνονται στο νομοσχέδιο, είναι η διευκόλυνση χρηματοδότησης των μικρομεσαίων λόγω του πληροφοριακού και ενημερωτικού δελτίου, που κι αυτό πλέον για χρηματοδοτήσεις από 1 έως 5 εκατομμύρια θα χρειάζεται μόνο πληροφοριακό δελτίο, που είναι ένα απλοποιημένο δελτίο, το οποίο εγκρίνεται από το Χρηματιστήριο Αθηνών και δεν χρειάζεται μακρές διαδικασίες έγκρισης. Οπότε και πάλι η χρηματοδότηση διευκολύνεται.

Το μεγαλύτερο νομίζω κίνητρο που περιλαμβάνει το σχέδιο νόμου και το οποίο αφορά όντως την ενίσχυση των ιδιωτών επενδυτών, που όπως είπε και ο Κυρίτσης χρειάζονται, γιατί χρειάζεται και η ζήτηση εκτός από την προσφορά, είναι το φορολογικό πλεονέκτημα που θα έχουν τα φυσικά πρόσωπα αν επενδύουν σε εταιρείες της εναλλακτικής αγοράς.

Άρα, μικρομεσαίες εταιρείες οι οποίες είναι ενταγμένες στην εναλλακτική αγορά, όταν θα εντάσσονται και θα κάνουν την πρώτη δημόσια προσφορά ή θα αυξάνουν μετοχικό κεφάλαιο, τα φυσικά πρόσωπα τα οποία επενδύουν μέχρι 900 χιλιάρικα ανά έτος, το μισό της επένδυσής τους εκπίπτει από το φορολογητέο τους εισόδημα. Οπότε αυτό είναι ένα πολύ σημαντικό κίνητρο όντως για τους ιδιώτες επενδυτές και αφορά στις εταιρείες της εναλλακτικής αγοράς.

Επίσης, ήταν το αρχικό άρθρο έτσι -το είχαμε καταθέσει- αλλά κάναμε και το αντίστοιχο σχόλιο στη διαβούλευση, ότι αυτή η υπερέκπτωση εξόδων για την εισαγωγή εταιρειών που προβλέπεται για τις μεγάλες εταιρείες με μέγιστη φορολογική ωφέλεια τα 200 χιλιάρικα, θα πρέπει να εφαρμόζεται ιδιαιτέρως στις μικρομεσαίες επιχειρήσεις εναλλακτικής αγοράς. Οπότε και με αυτή την ευκαιρία επαναφέρω το σχόλιό μας ότι αυτή η υπερέκπτωση εξόδων, θα πρέπει να αφορά και στις μικρομεσαίες επιχειρήσεις εναλλακτικής αγοράς.

Για τις μεγάλες επιχειρήσεις. Η μείωση της φορολογίας του τόκου ομολόγων που αναφέραμε από το 15% στο 5% και η πλήρης κατάργησή τους, θα βοηθήσει και των μεγάλων εταιρειών τη χρηματοδότηση. Προς το παρόν μέσω του Χρηματιστηρίου Αθηνών έχουν σηκωθεί κεφάλαια μέσω της αγοράς ομολόγων 4,2 δισεκατομμυρίων ευρώ. Η αυξημένη προστασία των ομολογιούχων που και μετά από την διαβούλευση φαίνεται ότι όντως στο άρθρο διορθώνεται και απαιτεί αυξημένες πλειοψηφίες για τις πολύ σημαντικές αποφάσεις με την προστασία των ομολογιούχων, θα βοηθήσει περαιτέρω στην αγορά ελληνικών ομολόγων.

Η υπερύθμιση είναι ένα μεγάλο ζήτημα. Νομίζω το έχουν θίξει όλοι οι προηγούμενοι. Ειδικά εκεί που παρεκκλίνει από το ευρωπαϊκό πλαίσιο, όντως θα πρέπει να επανεξεταστεί για να μπορέσουν οι επιχειρήσεις να εισάγονται στην κύρια αγορά του Χρηματιστηρίου Αθηνών.

Ένα πολύ σημαντικό που αφορά σε αυτό που είπατε κ. Κουκουλόπουλε, για τις μεγάλες εταιρείες παραγωγής και μεγάλες εταιρείες που μπορούν να εισαχθούν στην κύρια αγορά, είναι η πρόβλεψη για πρώτη φορά της δυνατότητας των multi voting rights, των μετοχών με πολλαπλά δικαιώματα ψήφου.

Έχουμε δει ότι μεγάλες τεχνολογίες του εξωτερικού - γιατί αφορά εταιρείες που θα έχουν έδρα στο εξωτερικό μέχρι στιγμής - για να μην χάσουν τον έλεγχο των εταιρειών τους και για να αποσυρθεί ο φόβος να χάσουν τον έλεγχο των εταιρειών τους, μπορούν να έχουν μετοχές με πολλαπλά δικαιώματα ψήφου. Έτσι να μπορούν να λαμβάνουν τις σημαντικές αποφάσεις για την εταιρεία τους. Είναι εταιρείες τις οποίες όντως ακόμη και οι επενδυτές θέλουν να παραμείνουν οι μεγάλοι μέτοχοι - ιδρυτές των εταιρειών στο τιμόνι της εταιρείας και έτσι θα μπορούν αυτές οι εταιρείες να εισάγονται στο Χρηματιστήριο Αθηνών με προφανή προϋπόθεση ότι οι μετοχές που θα εισάγονται, θα είναι μία μετοχή μία ψήφος.

Προχωρώ στις ερωτήσεις του κυρίου Βιλιάρδου.

Αναφορικά με τα κρυπτοστοιχεία, η Πρόεδρος της Επιτροπής Κεφαλαιαγοράς ανέλαβε τον λόγο σωστά, καθώς είναι αρμοδιότητά τους.

Αναφορικά με την διασπορά των εταιρειών και υποκατηγορία των ΑΕΕΑΠ, θυμίζω ότι από το Μάιο του 2024, ο κανονισμός του Χρηματιστηρίου Αθηνών έχει αλλάξει και πλέον εκτός από την αρχική προϋπόθεση διασποράς που ήταν στο 25% του συνόλου των μετοχών ή 15% για τις μεγάλες εταιρείες, άνω των 200 εκατομμύρια κεφαλαιοποίηση, πλέον αυτή η προϋπόθεση διασποράς θα πρέπει να τηρείται σε συνεχή βάση. Αυτό ως παρέκκλιση από το ευρωπαϊκό πλαίσιο που έρχεται και μειώνει την προϋπόθεση διασποράς στο 10%.

Επομένως, το Χρηματιστήριο Αθηνών κατανοώντας ότι θα πρέπει να προστατεύσει τους μικρούς μετόχους, ώστε να μην εγκλωβίζονται σε εταιρείες όπου το σύνολο των μετοχών βρίσκεται στα χέρια των μεγαλομετόχων, προχωρά. Θεσπίζει την προϋπόθεση επαρκούς διασποράς στο 25% επιτυγχάνοντας την εύρυθμη λειτουργία. Το βασικό είναι η εύρυθμη λειτουργία του Χρηματιστηρίου να μπορεί να αποτυπώνονται οι τιμές των μετοχών και να μην υπάρχει εύκολη χειραγώγηση τους. Αυτό γίνεται μόνο αν οι μετοχές όντως είναι στα χέρια πολλών επενδυτών.

Προβλέφθηκε, κατατέθηκε και συμπεριλαμβάνεται ήδη, στο σχέδιο νόμου, η δυνατότητα μετάταξης των εταιρειών, που δεν θα έχουν την επαρκή διασπορά που προβλέπει το Χρηματιστήριο, στην εναλλακτική αγορά. Εκεί, οι προϋποθέσεις διασποράς είναι μικρότερες. Και αυτό, όμως, αφού πρώτα έχουν πλέον εφαρμοστεί οι διατάξεις του νέου Κανονισμού του Χρηματιστηρίου Αθηνών, όπου αυτές οι εταιρείες, οι οποίες δεν θα έχουν επαρκή διασπορά, οφείλουν να ορίσουν ειδικούς διαπραγματευτές, που είναι χρηματιστηριακές εταιρείες που θα πρέπει να έχουν κάθε μέρα Εντολές Αγοράς και Πώλησης Μετοχών. Οπότε και πάλι οι μικροί μέτοχοι θα μπορούν να πωλούν τις μετοχές του στο Χρηματιστήριο Αθηνών.

Τελειώνοντας, το ερώτημα του κυρίου Καζαμία αναφορικά με το φόρο τόκων των εισηγμένων εταιρικών ομολόγων. Μου δίνεται έτσι η δυνατότητα να κάνω μια μεγαλύτερη τοποθέτηση και να διευκρινίσω ότι για τους αλλοδαπούς, για τα φυσικά και νομικά πρόσωπα που είναι φορολογικοί κάτοικοι της αλλοδαπής, ο φόρος είναι στο μηδέν. Δεν υπάρχει φόρος.

Ο φόρος υπάρχει, λοιπόν, μόνο για τα πρόσωπα που είναι Έλληνες φορολογούμενοι και γι’ αυτό λέμε ότι θα πρέπει να καταργηθεί και να εξομοιωθεί ο φόρος, όπως με τους αλλοδαπούς επενδυτές.

Αυτό πώς θα βοηθήσει, αφού μιλάμε για φόρο Ελλήνων φορολογουμένων, τη μεγαλύτερη προσέλευση των ξένων επενδυτών στην ελληνική αγορά; Κάνουμε διαρκείς συναντήσεις με τους ξένους θεσμικούς επενδυτές –EUROCLEAR, CLEAR STREAM BANK, που είναι οι ξένοι θεσμικοί επενδυτές- και τα διεθνή Αποθετήρια Τίτλων, τα οποία μας λένε ότι πλέον οι Τίτλοι, από το 2021, τηρούνται από τους ξένους συλλογικούς λογαριασμούς Αξιογράφων. Εκεί μέσα, στους συλλογικούς λογαριασμούς, τηρούνται οι Τίτλοι τόσο Ελλήνων φορολογουμένων, όσο και αλλοδαπών.

Είναι πολύ μεγάλη γραφειοκρατία και ιδιαιτέρως για τη δευτερογενή αγορά, όπου εκεί έχουμε και το θέμα των δεδουλευμένων τόκων και του φόρου αυτών. Πολύ μεγάλη γραφειοκρατία για την αγορά που, μέχρι στιγμής, είναι μόνο -όπως είπαμε- μικρότερη των 5 δισεκατομμυρίων ευρώ, να μπορούν να ξεχωρίζουν και να διαφοροποιούν Έλληνες με αλλοδαπούς φορολογούμενους.

Αν λυθεί αυτή η γραφειοκρατία, με πολύ μικρό δημοσιονομικό κόστος - από το 5%, δηλαδή, να πάμε στο 0%- θα μπορέσουν οι ξένοι θεσμικοί να έρθουν να επενδύσουν και στην Αγορά Ομολόγων του Ελληνικού Χρηματιστηρίου. Έτσι, θα έχουμε λύσει όλα αυτά τα γραφειοκρατικά εμπόδια. Δηλαδή, δεν είναι τόσο το ύψος της φορολόγησης, αλλά η διαφορετική αντιμετώπιση ημεδαπών και αλλοδαπών φορολογουμένων.

Νομίζω τα κάλυψα όλα.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Και εμείς σάς ευχαριστούμε.

Τον λόγο έχει ο κ. Ιωάννης Πολυχρονίου. Ορίστε.

**ΙΩΑΝΝΗΣ ΠΟΛΥΧΡΟΝΙΟΥ (Πρόεδρος του Δ.Σ. του Συνδέσμου Εταιρειών Παροχής Επενδυτικών Υπηρεσιών (ΣΕΠΕΥ)):** Ευχαριστώ πολύ, κύριε Πρόεδρε.

Έχω σημειώσει εδώ μια ερώτηση των Αγορητών κ.κ. Κουκουλόπουλου και Φωτόπουλου, γιατί δεν μπαίνουν οι εταιρείες στο Χρηματιστήριο.

Οι βασικοί λόγοι είναι αυτοί που ανέφερε η κυρία Λαζαράκου.

Εγώ θα σας δώσω μια αιρετική απάντηση. Πρώτον, γιατί δεν θέλουν να μπλέξουμε με το κόστος της εποπτείας και δεύτερον, γιατί δεν προλαβαίνουμε εμείς από το ίδιο κόστος και τη λειτουργία της εποπτείας να πάμε να πουλήσουμε.

Αυτό το over regulation, λοιπόν, έχει ανοίξει και στην Ευρώπη, δεν το λέμε μόνο εμείς. Και πλέον πρέπει να ανοίξει μια κουβέντα και στη χώρα, κύριε Υπουργέ, το τι θα αφαιρούμε πλέον και όχι τι θα προσθέτουμε. Τα κόστη πλέον είναι πάρα πολύ μεγάλα για όλους.

Ο κ. Κυρίτσης ανέφερε, 3 φορές, τη λέξη «επενδυτές» με ωραία παραδείγματα, ωραία τοποθέτηση. Ανέπτυξε το πώς, αυτήν τη στιγμή, λειτουργεί η τοπική αγορά. Επίσης, έκανε μια πολύ εύστοχη τοποθέτηση, όταν είπε ότι το ένα τρίτο των φορολογικών εσόδων είναι από τις εισηγμένες εταιρείες. Να θυμίσουμε, λοιπόν -και αυτό πάει να «κουμπώσει» στην απάντηση για την Εναλλακτική Αγορά - ότι η εταιρεία ΜΥΤΙΛΗΝΑΙΟΣ ήταν στην Παράλληλη Αγορά, τη δεκαετία του ’90, δηλαδή τη σημερινή Εναλλακτική. Και σήμερα, πού βρίσκεται; Άρα, λοιπόν, δεν πρέπει να κατηγοριοποιούμε και να πούμε «η μεγάλη κατηγορία, η μικρή κατηγορία», διότι μέσα και στη μικρή κατηγορία αναδεικνύονται διαμάντια, όπως είναι το πολύ καλό παράδειγμα της ΜΥΤΙΛΗΝΑΙΟΣ.

 Όσον αφορά στην ερώτηση του κ. Βιλιάρδου, για το mystery shopping αν θα βοηθήσει ή όχι, εγώ θα επιμείνω σε αυτό που είπα στην αρχική της τοποθέτηση, ότι το mystery shopping θα πρέπει να μην αφορά μόνο στους εποπτευόμενους. Οι μεγαλύτερες, αυτή τη στιγμή, παραβάσεις γίνονται από εταιρείες που δεν εποπτεύονται. Αυτό είναι το ουσιαστικό. Αν θες να καθαρίσεις μια αγορά και να έχεις διαφάνεια, πρέπει να πας σε αυτούς που κάνουν την παράβαση, όχι να βλέπεις πώς τον λένε. Αυτό είναι το ουσιαστικό για μένα.

Τώρα, στο ερώτημα που έθεσε πάλι ο κ. Βιλιάρδος, για το αν λειτουργεί ανταγωνιστικά το 5% σε σχέση με το 15% στις καταθέσεις, εγώ θα σας απαντήσω ότι προσωπική μου αίσθηση είναι ότι αυτό λειτουργεί ως εργαλείο τέλειου ανταγωνισμού. Γιατί; Γιατί τα κουπόνια που ορίζονται από τις εταιρείες λειτουργούν με βάση το euribor και νομίζω ότι αυτό το πράγμα λειτουργεί ως ένα εργαλείο ανταγωνισμού, σε σχέση με τα επιτόκια καταθέσεων που είναι να δώσουν οι τράπεζες. Ένα.

Δεύτερον, το προφίλ των επενδυτών είναι διαφορετικού τύπου, γιατί οι εκδόσεις οι τιμολογιακές είναι πενταετής, επταετής, κτλ., ενώ οι καταθέσεις είναι πιο βραχυχρόνιες, οπότε είναι και το προφίλ των επενδυτών. Εγώ νομίζω ότι αυτό έρχεται να αυτορρυθμίσει την αγορά, η διαφορετικότητα που υπάρχει μεταξύ των δύο φόρων και νομίζω είναι στη σωστή κατεύθυνση.

Στα ερωτήματα που έθεσαν ο κ. Βορύλλας και οι υπόλοιποι αγορητές, αν μπορούν να προσελκύσουν από την διεθνή αγορά στελέχη ανώτερης ή ανώτατης βαθμίδας στην Επιτροπή Κεφαλαιαγοράς, η απάντηση είναι η εξής. Νομίζω ότι ο Πρόεδρος των εργαζομένων της Επιτροπής Κεφαλαιαγοράς, κάτι είπε πριν για 900 ευρώ μισθό. Εγώ το γιο μου και την κόρη μου με 900 ευρώ μισθό στην εντατική να τρέχει, δεν θα τον έστελνα.

Και άλλη μια αιρετική πρόταση, ή θα πρέπει να στελεχώσετε άμεσα την κεφαλαιαγορά με καλύτερες αποδοχές -εμείς έχουμε και τον τρόπο αν θέλετε να σας λύσουμε και το οικονομικό μέρος της άσκησης μέσα από την αγορά- ή θα πρέπει να τους αλλάξετε Υπουργείο που τους εποπτεύει. Να τους πάτε στο Υπουργείο Υγείας. Αφού είναι συνεχώς «διανυκτερεύον νοσοκομείο», να τους αλλάξετε εποπτευόμενο Υπουργείο. Ένα από τα δύο. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε πολύ τον κύριο Πολυχρονίου. Τώρα θα πάρει το λόγο ο κ. Κόλλιας, Πρόεδρος του Οικονομικού Επιμελητηρίου Ελλάδος.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου της Ελλάδας)**: Θα αναφερθώ και εγώ σε δύο θέματα. Καταρχάς, στο θέμα που έθεσε ο κ. Κουκουλόπουλος, προφανώς και δεν έχουμε στοιχεία από τον εξωδικαστικό μηχανισμό ρύθμισης οφειλών σε σχέση με τον ακριβή αριθμό αυτών που φτάνουν μέχρι το τέλος, αλλά ο μεγαλύτερος εκ των οφειλετών, οι τράπεζες συνήθως, δεν αποδέχονται τη ρύθμιση και δεν προχωρούν. Και εμείς, όμως, έχουμε τέτοιες οχλήσεις. Επομένως, νομίζω η κυρία Απαλαγάκη θα μπορέσει να δώσει περισσότερα στοιχεία σε αυτό.

Βεβαίως εμείς, αυτό που λέγαμε από την πρώτη στιγμή και συνεχίζουμε να λέμε, είναι να διευρύνουμε όσο μπορούμε τα εισοδηματικά κριτήρια και τα περιουσιακά κριτήρια, ούτως ώστε να μπορούν να ενταχθούν όσο το δυνατόν περισσότεροι, για να προχωρήσει ακόμα πιο γρήγορα αυτή η διαδικασία και νομίζω ότι αυτό είναι προς θετική κατεύθυνση. Το άλλο θέμα, που δεν νομίζω ότι υπάρχει τίποτα μέσα στον νόμο σε σχέση με τη συμπεριφορά των τραπεζών, νομίζω ότι πρέπει να το να το δούμε, επίσης.

Από εκεί και πέρα, να αναφερθώ και στον νόμο 4557, σε σχέση με τη δέουσα επιμέλεια και αυτά που ακούστηκαν και να δώσω μια απάντηση, παρόλο που δεν αναφέρθηκε σε εμένα το ερώτημα, αλλά από ότι θυμάμαι στον κ. Νάκα. Ο νόμος 4557 σε σχέση με τη δέουσα επιμέλεια, ορίζει και τις εποπτικές αρχές των επαγγελμάτων. Οι εποπτικές αρχές των επαγγελμάτων είναι αυτοί που εκδίδουν τον κανονισμό για την εφαρμογή του νόμου της δέουσας επιμέλειας.

Εδώ, αυτό που είπαν οι συνάδελφοι από τις Ενώσεις των φορολογιστών, αυτό που λέει και το Οικονομικό Επιμελητήριο, ως η εποπτεύουσα αρχή του επαγγέλματος του λογιστή- φοροτεχνικού, είναι να διορθωθεί το λάθος που έγινε το 2018 που εποπτεύουσα αρχή για τον νόμο 4557, για τους όρους, τέλος πάντων, της δέουσας επιμέλειας ορίζεται η ΑΑΔΕ και αυτό που ζητάει είναι αντίστοιχη αντιμετώπιση σε σχέση με τους άλλους επιστημονικούς φορείς.

Δηλαδή, το Υπουργείο Δικαιοσύνης εποπτεύει το επάγγελμα του συμβολαιογράφου και του δικηγόρου. Αυτό που ζητάμε εμείς είναι το Υπουργείο Οικονομικών να ελέγχει το επάγγελμα του λογιστή - φοροτεχνικού και να εκδώσει τον κανονισμό που όργανο επιβολής των ποινών, εάν διαπιστωθούν τέτοιες ενέργειες αντίστοιχα, όπως ο Δικηγορικός Σύλλογος και ο Συμβολαιογραφικός Σύλλογος, να ορίζεται το Οικονομικό Επιμελητήριο της Ελλάδος. Ζητούμε δηλαδή, το αυτονόητο σε ένα λάθος που έγινε στο νόμο 4557 που ψηφίστηκε το 2018, για να είμαστε ακριβείς. Τον κανονισμό ζητούμε να τον βγάλει το Υπουργείο Οικονομικών και αρμόδιο όργανο επιβολής ποινών να είναι το Οικονομικό Επιμελητήριο της Ελλάδος που εποπτεύει και είναι και η δημόσια αρχή για το επάγγελμα του λογιστή - φοροτεχνικού.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Κόλλια.

Τον λόγο έχει ο κ. Τσικριπής Ιωάννης, Γενικός Διευθυντής Προληπτικής Εποπτείας και Εξυγίανσης της Τράπεζας της Ελλάδος.

**ΙΩΑΝΝΗΣ ΤΣΙΚΡΙΠΗΣ (Γενικός Διευθυντής Προληπτικής Εποπτείας και Εξυγίανσης της Τράπεζας της Ελλάδος):** Όσον αφορά τα στοιχεία για την κρίση κρύπτο, όπως είπε και η Λαζαράκου, δεν τα έχουμε, δεν είχαμε και την αρμοδιότητα.

Να πω όμως για την ερώτηση για τις ανάγκες σε προσωπικό, ότι ήδη στην Τράπεζα της Ελλάδος έχουμε προχωρήσει σε κάποιες προσλήψεις και αυτή τη στιγμή εξετάζουμε την οργανωτική μας δομή και εξετάζουμε και τη δυνατότητα νέων προσλήψεων προκειμένου να καλύψουμε όλες τις αρμοδιότητες που παίρνουμε με τον κανονισμό MiCA.

 Για τα ιδρύματα μικρoχρηματοδοτήσεων. Μέχρι τώρα είχαμε τρία ιδρύματα. Την περασμένη εβδομάδα αδειοδοτήσαμε ένα νέο ίδρυμα, έχει βγει η απόφαση ΕΠΑΘ και είναι σε εξέλιξη, σε διαδικασία αξιολόγησης ενός άλλου αιτήματος, για παροχή άδειας ιδρυμάτων. Φυσικά έχουμε και προσδοκίες, ιδίως και με το πρόγραμμα της αναπτυξιακής που είχε ανακοινωθεί πρόσφατα, ότι ο κλάδος θα αναπτυχθεί και ενδεχομένως πέρα από τις πέντε εταιρείες αυτές – τέσσερις συν μία, που αναμένεται να αδειοδοτηθεί, να δούμε και κάποιους άλλους να δραστηριοποιούνται. Το πλαίσιο δε το τροποποιούμε με βάση όσα έχουν κατατεθεί και στη Βουλή και μαζί με το Υπουργείο Οικονομικών σε ετήσια έκθεση που καταθέτουμε για τις δραστηριότητες του microfinance.

Για το Mystery Shopping να πω –απάντησε και η κυρία Λαζαράκου – ότι είναι διαφορετικό από το Whistleblowing. Θεωρούμε πραγματικά ότι είναι ένα νέο εποπτικό εργαλείο που θα βοηθήσει πάρα πολύ. Λαμβάνει όλο και μεγαλύτερο έδαφος στη διεθνή εποπτική πρακτική και έτσι θα μπορούμε να δούμε τη συμμόρφωση με υφιστάμενες νομικές απαιτήσεις και την τήρηση των προβλεπόμενων διαδικασιών και κανόνων συμπεριφοράς των εποπτευόμενων ιδρυμάτων. Καλύπτεται ένα κενό έτσι των πιο συμβατικών μεθόδων.

Για την επέκταση του προγράμματος ΗΡΑΚΛΗΣ να πω, ότι αφορά χρονική παράταση για να ολοκληρωθούν και κάποιες συναλλαγές που είναι σε εκκρεμότητα. Εμείς σαν Τράπεζα της Ελλάδος πάντοτε είχαμε πει ότι χρειαζόταν μια συστημική λύση για να αντιμετωπιστεί το συστημικό πρόβλημα των μη εξυπηρετούμενων δανείων.

Από το 2019 που έγινε το πρόγραμμα ΗΡΑΚΛΗΣ υπάρχει μια μείωση πάνω από 100 δις στα μη εξυπηρετούμενα δάνεια και πλέον μπορώ να πω ότι είμαστε σε επίπεδο χαμηλότερο, με στοιχεία που θα δημοσιεύσουμε τώρα, ο μέσος δείκτης δανείων είναι σε επίπεδο 3,8%. Είναι το χαμηλότερο επίπεδο από τότε που μπήκε η Ελλάδα στο ευρώ. Χωρίς το πρόγραμμα ΗΡΑΚΛΗΣ κάτι τέτοιο δεν θα μπορούσε να γίνει εφικτό και να γίνει η εξυγίανση των ισολογισμών των τραπεζών με ό,τι αυτό συνεπάγεται για την οικονομία, τη δυνατότητά τους να προβούν σε πιστοδοτήσεις, την πιστοληπτική αναβάθμιση της χώρας κ.λπ..

Κατ΄αρχάς να πω για τον αναβαλλόμενο ότι είναι μέρος των εποπτικών δια κεφαλαίων τραπεζών σύμφωνα με την Οδηγία. Ανέρχεται σε περίπου 12,5 δις με στοιχεία Δεκεμβρίου και καταλαβαίνετε ότι δεν υπάρχει κάποιος λόγος να καταργηθεί. Αυτό θα είχε σοβαρές επιπτώσεις στην χρηματοπιστωτική σταθερότητα οπότε ο αναβαλλόμενος φόρος αποσβένεται σιγά σιγά κάθε χρόνο.

Μάλιστα, οι συστημικές τράπεζες πρόσφατα πήραν την απόφαση, να κάνουν και ταχύτερη απόσβεση, χρησιμοποιώντας μέρος της κερδοφορίας τους για να τον μηδενίσουν, φιλοδοξούμε σε περίπου 10 χρόνια από τώρα. Όμως, αυτή τη στιγμή είναι μέρος των εποπτικών κεφαλαίων, με βάση την οδηγία.

Νομίζω ότι κάλυψα όλες τις ερωτήσεις, κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κ. Τσικριπή.

Τώρα, η κυρία Απαλαγάκη, η Γενική Διευθύντρια της Ελληνικής Ένωσης Τραπεζών θα απαντήσει στις ερωτήσεις.

Κυρία Απαλαγάκη, έχετε τον λόγο, να απαντήσετε. Σας ευχαριστώ.

**ΧΑΡΟΥΛΑ ΑΠΑΛΑΓΑΚΗ (Acting Γενική Διευθύντρια της Ελληνικής Ένωσης Τραπεζών (ΕΕΤ)):** Ευχαριστώ.

Ενδεχομένως, να χρειαστώ και λίγο περισσότερο, για να απαντήσω σε όλους.

Πρώτα από όλα, για τα θέματα κεφαλαιαγοράς και την ενίσχυση, ασφαλώς, οι πλέον ειδικοί από εμένα γνωρίζουν ότι 19 Μαρτίου του 2025 η Ευρωπαϊκή Επιτροπή έθεσε το νέο στόχο για την Ένωση Αποταμιεύσεων και Επενδύσεων, ώστε, πράγματι, να αναζωπυρώσει το ενδιαφέρον, ιδίως μικρών επενδυτών, να αξιοποιήσουν τις όποιες αποταμιεύσεις.

Τώρα, στα θέματα που έθεσαν με σειρά οι κύριοι Κουκουλόπουλος, Βορύλλας και Βιλιάρδος, όλα αφορούν στον εξωδικαστικό μηχανισμό και στη συμπεριφορά των τραπεζών. Προφανώς, θα αναφερθώ μόνο στις τράπεζες. Αξίζουν συγχαρητήρια στο Ελληνικό Κοινοβούλιο, διότι το 2020 ήταν πρώτη η Ελλάδα που μετέφερε στο Εθνικό της Δίκαιο την ευρωπαϊκή οδηγία 1023 για τη δεύτερη ευκαιρία. Ο εξωδικαστικός μηχανισμός αποτελεί ένα κομμάτι αυτού του σπουδαίου νομοθετήματος, το οποίο αποκαλούμε «Κώδικα Φερεγγυότητας» που αντικατέστησε τον «Πτωχευτικό» και «2η Ευκαιρία».

Είναι μόλις 15 διατάξεις ο Εξωδικαστικός. Τι μας έδειξε μέχρι σήμερα; Πρώτα από όλα, αν θέλει κανείς να παρακολουθήσει την εξέλιξη των στοιχείων του Εξωδικαστικού και τη γεωμετρική πρόοδο που υπήρξε τα τελευταία χρόνια, δεν έχει παρά να επισκέπτεται τα δημόσια αναρτημένα στοιχεία στη Γενική Γραμματεία Διαχείρισης του Ιδιωτικού Χρέους στο Υπουργείο Οικονομικών, όπου δίδονται αναλυτικές πληροφορίες, για το πόσα δάνεια αφορούν στο δημόσιο χρέος και πόσα δάνεια αφορούν στο ιδιωτικό. Εκεί θα δούμε ότι και το σημερινό δελτίο τύπου είναι απόλυτα ακριβές, ο εξωδικαστικός είναι - χωρίς αμφιβολία - ένα εργαλείο με σημαντική ανταπόκριση.

Πόσες είναι οι οφειλές σε χρηματοδοτικούς φορείς, όπου χρηματοδοτικοί φορείς είναι πιστωτικά ιδρύματα και εταιρείες διαχείρισης; Στο σύνολο τους 7 δισ.. Δεν είναι λίγα, στα 4 χρόνια που εφαρμόζεται ο Εξωδικαστικός και από αυτά, τα 7 δισ., μόλις το 10% αφορούν στις τράπεζες για τους λόγους που ανέφερα στην κυρίως τοποθέτησή μου, ότι σήμερα η Ελλάδα - το είπε και ο κ. Τσικριπής - δεν αντιμετωπίζει πρόβλημα αύξησης μη εξυπηρετούμενων δανείων κι αυτό, προφανώς, δεν το πιστώνονται οι τράπεζες ή οι χρηματοδοτικοί φορείς, το πιστώνεται η ελληνική οικονομία και το πιστώνονται και οι δανειολήπτες, οι οποίοι έχουν ανακτήσει την κουλτούρα πληρωμής.

Δε θα πρέπει να ξεχνάμε, για να έχουμε την πραγματική εικόνα και το ρυθμιζόμενο ιδιωτικό χρέος, ότι ο εξωδικαστικός μηχανισμός είναι ένα, μόνο, εργαλείο, για να ρυθμίσει ο δανειολήπτης τις οφειλές του. Οι οφειλέτες επιλέγουν - και αυτό είναι πολύ ενθαρρυντικό - να κάνουν και διμερείς ρυθμίσεις με τις τράπεζες. Αυτό σημαίνει ότι δε θέλουν να απομακρυνθούν από το συναλλακτικό τους χώρο. Πρέπει - για να ανοίξω μια παρένθεση - να μην ξεχνάμε ότι όποιος μπαίνει στον εξωδικαστικό, πρέπει να άρει το φορολογικό και το τραπεζικό του απόρρητο. Υπάρχουν αρκετοί δανειολήπτες που για δικούς τους λόγους δεν το επιθυμούν. Άρα - κλείνω την παρένθεση - ο εξωδικαστικός είναι ένα ακόμα εργαλείο. Ένα επιπλέον εργαλείο, ιδίως για μικρές οφειλές από στεγαστικά δάνεια, είναι ο Κώδικας Δεοντολογίας που τον έχουμε σε λειτουργία από το 2016.

Επομένως, αν θέλουμε να έχουμε μια πιστή εικόνα και μία αισιόδοξη, θα έλεγα εγώ, εικόνα για το πώς εξελίσσεται σήμερα η ρύθμιση του ιδιωτικού τραπεζικού χρέους θα πρέπει να συνεκτιμήσουμε αυτούς τους τρεις πυλώνες, εξωδικαστικό, διμερείς ρυθμίσεις με τράπεζες, υποθέτω και με servicers.

Παρατήρησε ο κ. Κόλλιας, -το είπε και ο κ. Κουκουλόπουλος και ο κ. Βιλιάρδος, ότι οι πιστωτές, όταν είναι χρηματοδοτικά ιδρύματα, απορρίπτουν τη ρύθμιση, αυτό που βγάζει ο αλγόριθμος. Θα μου επιτρέψετε να σας πω ότι αυτό δεν είναι ακριβές. Για τους ευάλωτους, αλλά και για τους δανειολήπτες που με βάση της συζητούμενες τροποποιήσεις θα δικαιούνται να υπαχθούν στον εξωδικαστικό το αποτέλεσμα του αλγόριθμου είναι δεσμευτικό. Το αποτέλεσμα του αλγόριθμου όμως δεν είναι δεσμευτικό για τον οφειλέτη. Εάν ανατρέξετε στα στοιχεία του εξωδικαστικού θα διαπιστώσετε ότι ένα 50% των οφειλετών απορρίπτει το ίδιο το αποτέλεσμα του αλγόριθμου. Εκεί δεν μπορούμε να τον υποχρεώσουμε. Τον διευκολύνουμε. Όχι να τον δεσμεύσουμε σε κάτι που δεν μπορεί. Είναι δική του επιλογή. Περιμένουν μεγαλύτερο κούρεμα; Μεγαλύτερη χρονική διάρκεια; Το θέλανε μόνο για το δημόσιο χρέος; Μιλάμε για μία διαδικασία που δεν εξαρτάται μόνο από τις τράπεζες. Εξαρτάται κατά κύριο λόγο και από τον δανειολήπτη.

Ρωτηθήκαμε για τους πλειστηριασμούς. Οι πλειστηριασμοί δεν είναι ένα επίκαιρο, πλέον, ζήτημα για τον τραπεζικό κλάδο. Με βεβαιότητα θέλω να σας πω ότι οι τράπεζες διενήργησαν, το 2024, 120 πλειστηριασμούς σε ετήσια βάση. Σε σχέση με κάποιες δεκαετίες πριν που ήταν κάποιες χιλιάδες οι πλειστηριασμοί, καταλαβαίνετε ότι ως κοινωνία έχουμε κάνει σημαντικά βήματα. Αξιοποιώντας πλέον τους πλειστηριασμούς. Τους αφήνουμε σαν ύστατη λύση. Υπάρχουν σε κάθε περίπτωση ποιοτικά στοιχεία σε ό,τι αφορά τους πλειστηριασμούς. Και στην ερώτηση που έγινε, πόσα παίρνουν οι ίδιες οι τράπεζες ή οι εταιρείες διαχείρισης και πόσα τρίτοι, η αναλογία είναι ένα 1/3 οι τρίτοι. Θα μου επιτρέψετε να πω, διότι θεωρείται μια δύσκολη διαδικασία η συμμετοχή στον πλειστηριασμό για 1/3, κυρίως λόγω των καθυστερήσεων που υπάρχουν και στις δικαστικές διαδικασίες. Άρα, σήμερα, το να συζητάμε για πλειστηριασμούς και προβλήματα που υπάρχουν, θα μου επιτρέψετε να πω ότι έχει γίνει ανεπίκαιρο.

Σε ό,τι αφορά τον αναβαλλόμενο φόρο, τοποθετήθηκε η εποπτική αρχή. Δεν είναι θέμα της Ένωσης, αλλά πράγματι οι τέσσερις συστημικές τράπεζες έχουν εκδηλώσει τη βούληση αξιοποιώντας την ανθεκτικότητα που έχουν να το αξιοποιήσουν. Ίσως, θα πρέπει να κλείσω την τοποθέτησή μου λέγοντας ότι, με βάση τα τελευταία στοιχεία του Ενιαίου Εποπτικού Μηχανισμού των Τραπεζών, του γνωστού ως SSM, η Ελλάδα ήταν και το 2024 χώρα η οποία δεν εμφάνισε νέα μη εξυπηρετούμενα δάνεια και το τραπεζικό της σύστημα έδειξε εξαιρετική αντοχή, εξαιρετικά καλά στοιχεία ενεργητικού και εξαιρετικούς δείκτες συγκρινόμενο με το υπόλοιπο ευρωπαϊκό τραπεζικό σύστημα, λόγος για τον οποίο είχε κατακτήσει μια από τις πρώτες διακρίσεις και στα stress test του 2023 και ελπίζουμε ότι το ίδιο θα γίνει και φέτος. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κυρία Απαλαγάκη. Τον λόγο έχει ο κ. Αθανασόπουλος Θεόδωρος, Πρόεδρος της Ένωσης Εταιρειών Διαχείρισης Απαιτήσεων από Δάνεια και Πιστώσεις, για να απαντήσει στις ερωτήσεις. Μας ακούτε κ. Αθανασόπουλε; Παρακαλώ προσπαθήστε κι εσείς να τηρήσετε τον χρόνο σας.

**ΘΕΟΔΩΡΟΣ ΑΘΑΝΑΣΟΠΟΥΛΟΣ (Πρόεδρος της Ένωσης Εταιρειών Διαχείρισης Απαιτήσεων από Δάνεια και Πιστώσεις (ΕΕΔΑΔΠ)):** Σας ακούω.Θα προσπαθήσω να είμαι σύντομος. Κωδικοποιώντας τις ερωτήσεις που έχουμε λάβει κυρίως στα θέματα του εξωδικαστικού και δευτερευόντως στους πλειστηριασμούς, που έχει τεθεί θέμα του κατά πόσο οι πιστωτές και δη οι servicers ψηφίζουν θετικά ή απορρίπτουν ή κωλυσιεργούν στη διαδικασία, θα ήθελα να πω το εξής. Ευτυχώς για μας τους εξωδικαστικούς είναι μια πλατφόρμα του δημοσίου με αρκετά διαφανή διαδικασία reporting και στοιχεία που μπορούν να μοιραστούνε. Άρα, τα νούμερα που θα θέσω υπόψη σας είναι νούμερα που προκύπτουν από την πλατφόρμα και όχι νούμερα δικά μας.

Καταρχήν, νομίζω ότι πρέπει να σταθούμε στον Εξωδικαστικό ως μία μοναδική στην Ευρώπη πλατφόρμα διασύνδεσης όλου του επίσημου τομέα. Αρκετά σύνθετη διαδικασία, όπου η παραγωγή λύσης δεν επηρεάζεται, όπως ειπώθηκε, από τους πιστωτές, αλλά προκύπτει από έναν αλγόριθμο, ο οποίος έχει συμφωνηθεί, ο οποίος λαμβάνει υπόψιν του το Πτωχευτικό Δίκαιο, λαμβάνει υπόψιν του τα εισοδήματα των οφειλετών, και λαμβάνει υπόψιν και την αξία των ακινήτων.

Το τελευταίο νομίζω ότι είναι ένα ζήτημα που απασχολεί τη συζήτηση με τους οφειλέτες, διότι η λογική του αλγόριθμου είναι ότι κάποιος θα αποπληρώσει τις οφειλές του, όχι επί της βάσης του ύψους των οφειλών, αλλά επί της βάσης δύο βασικών παραμέτρων που είναι τα εισοδήματά του, που είναι και η αξία των περιουσιακών του στοιχείων.

 Άρα κατανοείτε ότι πολλές φορές θα ακούσουμε για τη δυνατότητα αποπληρωμής μιας ρύθμισης, αλλά κατ’ ουσίαν αν ένα περιουσιακό στοιχείο αξίζει εκατό, κάποιος θα πρέπει να πληρώσει στους πιστωτές του, τουλάχιστον, την αξία αυτού του περιουσιακού στοιχείου, η οποία θα προσαυξηθεί εάν τα εισοδήματά του είναι πολύ μεγαλύτερα.

 Αυτό λοιπόν δημιουργεί ένα πρόβλημα αποδοχής των τελικών λύσεων από τους οφειλέτες, το οποίο είναι ένα ποσοστό απορρίψεως που στα Χαρτοφυλάκια- η κυρία Απαλαγάκη, αναφέρθηκε στα Χαρτοφυλάκια των Τραπεζών- που διαχειρίζονται οι Servicers περίπου ένα 25% των τελικών συγκεκριμένων λύσεων, απορρίπτεται από τους οφειλέτες.

Θα ήθελα να τονίσω ότι σήμερα υπάρχουν αιτήσεις οι οποίες εγκρίνονται αυτόματα και είναι μια πρωτοβουλία κατόπιν και δικής μας εισηγήσεως. Για οφειλέτες οι οποίοι είναι «ευάλωτοι» υπάρχει αυτόματη έγκριση και για οφειλέτες οι οποίοι είναι ΑμΕΑ υπάρχει αυτόματη έγκριση.

 Άρα δεν υπάρχει διακριτική ευχέρεια των πιστωτών να απορρίψουν ή να μην εγκρίνουν αυτές τις λύσεις. Αυτό είναι κάτι απόλυτα ξεκάθαρο. Απλά επειδή διαφορετικές βελτιώσεις του Εξωδικαστικού γίνονται σταδιακά μέσ’ στο χρόνο, μπορεί να υπάρχουν οφειλέτες οι οποίοι έχουν λάβει, αν θέλετε, αυτές τις εγκρίσεις, ή οφειλέτες οι οποίοι έκαναν αίτηση σε παλαιότερο χρονικό διάστημα.

 Το ποσοστό των εγκρίσεων για τους οφειλέτες που οριστικοποιούν την αίτησή τους είναι 80%. Αυτό νομίζω επειδή είναι αντικειμενικό, τεκμηριώνει το κατά πόσο ο επίσημος τομέας και οι Servicers εγκρίνουν ή απορρίπτουν ή καταπολεμούν ή να είναι αντίθετοι στον Εξωδικαστικό. Να ξέρετε ότι 80% ποσοστό εγκρίσεων ειδικά στις οφειλές μέχρι 250.000 είναι ένα ιδιαίτερα αυξημένο ποσοστό εγκρίσεων διότι είναι επί των αιτήσεων που οριστικοποιήθηκαν. Άρα, δεν μπορούμε να δεχτούμε ότι στην πράξη και με τα νούμερα έχουν απορριφθεί αιτήσεις από τους οφειλέτες. Αυτό το 20% από τους πιστωτές.

 Προφανώς οι πιστωτές έχουν δει κι άλλα περιουσιακά στοιχεία, ή υπάρχουν λύσεις που έχουν συζητηθεί λεπτομερώς, ή έχει φανεί συναλλακτική συμπεριφορά που δεν θα μπορούσε να οδηγήσει σε έγκριση.

Άρα, θα έλεγα ότι ούτε τον αλγόριθμο μπορούμε να επηρεάσουμε ούτε το ποσοστό των εγκρίσεων ούτε βρισκόμαστε από τα νούμερα να «είμαστε απέναντι» στον Εξωδικαστικό μηχανισμό.

 Εκεί που υπάρχει ένα ζήτημα αλλά νομίζω έχει διορθωθεί πλέον, είναι ότι αρκετοί οφειλέτες ζητούν διόρθωση των στοιχείων που βλέπουμε στον Εξωδικαστικό, το οποίο είναι μια διαδικασία που καθυστερεί τις εγκρίσεις, γιατί πρέπει να διορθωθούν τα στοιχεία που έχουν μπει στον αλγόριθμο αλλά εν τέλει αυτή η διαδικασία καταλήγει σε μια αποδοχή από τον οφειλέτη των επικαιροποιημένων στοιχείων του συστήματος.

Λέγοντας αυτά, οι υφιστάμενες ρυθμίσεις, αυτό το οποίο κάνει, δεν διευρύνει τα κριτήρια επί τη βάσει των οποίων κάποιος μπορεί να κάνει αίτηση στον Εξωδικαστικό, μεγαλώνει το όριο της υποχρεωτικής εγκρίσεως.

Άρα, το αποτέλεσμα αυτών των ρυθμίσεων είναι ότι για την περίμετρο η οποία θα ορισθεί κατά τις εκτιμήσεις μας είναι ένα 75%-80% των ιστορικών αιτήσεων, θα υπάρχει αυτόματη έγκριση.

Άρα, η επίπτωση θεωρητικώς θα είναι ότι ένα επιπλέον 20% σε σχέση με τις εγκρίσεις στον πιστωτή θα εγκρίνεται αυτόματα. Εκεί δεν σας κρύβω ότι έχουμε έναν προβληματισμό όχι επί της πρωτοβουλίας, αλλά επειδή τα κριτήρια είναι αρκετά διευρυμένα, για την επίπτωση που θα έχει αυτό σε οφειλέτες, σε ρυθμίσεις που θα μπουν στον αλγόριθμο.

Από τις εγκρίσεις που θα είναι 100% εκτιμώ ότι ένα ποσοστό δεν θα γίνει αποδεκτό από τους οφειλέτες, ιστορικά 25% και από τις υλοποιήσεις ρυθμίσεων, φαίνεται ότι το 40% των εγκρίσεων εντέλει δεν τηρείται και αυτό το ποσοστό είναι ένα ποσοστό που προβληματίζει. Άρα η γενικότερη τοποθέτησή μας είναι ότι είναι μια αρκετά διαφανή διαδικασία, θέλουμε να δούμε πώς θα εξελιχθεί, έχουμε έναν προβληματισμό για την υποχρεωτικότητα των εγκρίσεων αλλά μέχρι στιγμής η στρατηγική ρυθμίσεων και η στρατηγική του Υπουργείου φαίνεται ότι με τους servicers συμπορεύονται δεδομένων των ποσοστών που έχουμε.

 Τέθηκε ένα θέμα με τους πλειστηριασμούς, το οποίο ήταν το κατά πόσο ο αριθμός των ακινήτων που αγοράζουν οι servicers και ο επίσημος τομέας, να πω ότι αυτή τη στιγμή τα ιστορικά στοιχεία λένε ότι το 25% των πλειστηριασμών που γίνονται καταλήγει σε συναλλαγή και από αυτό το ποσοστό ένα μικρότερο ποσοστό είναι το ποσοστό το οποίο αγοράζουν οι servicers και δεν αγοράζουν οι servicers, αγοράζουν οι servicers κυρίως για λογαριασμό των τιτλοποιήσεων τις οποίες διαχειρίζονται. Θα ήθελα να τονίσω ότι περίπου 6.000 με 9.000 ακίνητα είναι τα ακίνητα που διαχειρίζονται οι servicers, τα οποία νομιμοποιούνται, έχουμε καθυστερήσεις στη διαδικασία μεταγραφής νομιμοποίησης των ακινήτων και είδαμε κάποιες πρωτοβουλίες, ειδικά ως προς το κτηματολόγιο που θα επισπεύσουν αυτή τη διαδικασία, τα οποία νομιμοποιούνται προκειμένου να πουληθούν στην αγορά. Θα θέλαμε να πουλάμε πιο γρήγορα αλλά για να γίνει αυτό θα θέλαμε επίσης να διορθωθούν τα προβλήματα που υπάρχουν στην αγορά για την νομιμοποίηση, τακτοποίηση των ακινήτων αλλά σε μια αγορά η οποία κάνει 100.000 με 110.000 συναλλαγές ακινήτων ετησίως, ότι υπάρχει ένα στοκ αυτή τη στιγμή στους servicers της τάξεως των 9.000-10.000, αν προστεθούν και των τραπεζών νομίζω είναι 15.000, καταλαβαίνετε ότι είναι ένα σημαντικό νούμερο, αλλά όχι νούμερο το οποίο κατά την άποψή μας επηρεάζει την αγορά.

 Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ.Παπαμιχαήλ.

**ΚΩΝΣΤΑΝΤΙΝΟΣ ΠΑΠΑΜΙΧΑΗΛ(Πρόεδρος του Συλλόγου Εργαζομένων της Επιτροπής Κεφαλαιαγοράς):** Προς τον κ. Καζαμία, το πρόβλημα της υποστελέχωσης δεν εμφανίστηκε ξαφνικά τώρα σε αυτό το νομοσχέδιο. Το πρόβλημα υπάρχει πάρα πολλά χρόνια, έχει ξεκινήσει σταδιακά στην ουσία από το 2011 με την υπαγωγή μας τότε στο ενιαίο μισθολόγιο. Είναι σε γνώση όλα αυτά τα χρόνια, καθώς είχε τεθεί στο Υπουργείο και από τους διοικητές διαχρονικά αλλά και από τον Σύλλογο. Πλέον, όμως έχει φτάσει σε οριακό σημείο, αυτή τη στιγμή εργάζονται στην Επιτροπή Κεφαλαιαγοράς 130 άτομα με οργανικές θέσεις 225.

Αν λάβουμε υπόψη τις επικείμενες συνταξιοδοτήσεις καταλαβαίνει οποιοσδήποτε ότι οι απαιτήσεις πλέον σε προσωπικό είναι πάρα πολύ μεγάλες. Νομίζω ότι όταν μιλάμε για τρεις υπαλλήλους εξειδικευμένους στην πληροφορική εν έτη 2025, δεν ξέρω αν χρειάζεται να πω κάτι άλλο. Στις ευρωπαϊκές αντίστοιχες αρχές υπάρχουν ολόκληρες ομάδες εργασίας που ασχολούνται ενώ εδώ ολόκληρες αρμοδιότητες ανατίθενται σε μεμονωμένα πρόσωπα, δηλαδή ένα πρόσωπο να έχει μια ολόκληρη αρμοδιότητα της Επιτροπής Κεφαλαιαγοράς.

Επομένως, το ερώτημα είναι πώς θα προσληφθεί εξειδικευμένο προσωπικό και πώς θα διατηρηθεί το υφιστάμενο προσωπικό, όταν αμειβόμαστε με αμοιβές ενιαίου μισθολογίου, παρά το γεγονός ότι δεν μισθοδοτούμαστε από τον κρατικό προϋπολογισμό. Οπότε η άποψή μας είναι ότι απαιτούνται άμεσα διατάξεις και πρόσληψης και μισθολογικά κίνητρα για προσέλκυση εξιδεικευμένου προσωπικού, αλλά και διατήρηση του υφιστάμενου προσωπικού. Σας ευχαριστώ.

 **ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Ντάλλας.

**ΑΠΟΣΤΟΛΟΣ ΝΤΑΛΛΑΣ (Αντιπρόσωπος του Δ.Σ. της Ένωσης Φοροτεχνικών Ελευθέρων Επαγγελματιών (ΕΦΕΕΑ)):** Ευχαριστώ, κύριε Πρόεδρε.

Θέλω να απαντήσω πρώτα στον κ. Κουκουλόπουλο, ο οποίος έθεσε το θέμα της προστιμολαγνείας, την οποία ανέφερα στην αρχική τοποθέτησή μου.

Θα πω ότι υπάρχει, το περιέγραψα ήδη και στην τοποθέτησή μου, το πρόστιμο των πέντε και δέκα χιλιάδων ευρώ που έχουν επιβληθεί σε συναδέλφους, σε σχέση με το μητρώο πραγματικών δικαιούχων. Αυτό προβλέπεται στο άρθρο 20 παραγράφους 8 και 9 του ν. 4557/2018 και αντίστοιχα, με την τροποποίηση που έχει υπάρξει, στο άρθρο 80 του ν. 4941/2022.

Αντίστοιχα όμως, επειδή μιλάμε για προστιμολαγνεία, θα ήθελα να αναφερθώ και σε περισσότερα πράγματα που έχουν να κάνουν με αυτό, όπως το υφιστάμενο καθεστώς που υπάρχει στον Κώδικα Φορολογικών Διαδικασιών, όπου για μία δήλωση παρακρατούμενου φόρου, ο οποίος έχει αξία φορολογητέα 1 ευρώ, αν δεν υποβληθεί εμπρόθεσμα από μία εταιρεία η οποία τηρεί διπλογραφικά βιβλία το πρόστιμο είναι 500 ευρώ.

Αντιλαμβάνεστε, λοιπόν, τον παραλογισμό εδώ πέρα.

Σε σχέση με τον νόμο 4987/2022, όπου στο άρθρο 54 παράγραφος η΄, υπάρχει πρόβλεψη και εφαρμόζεται ήδη εδώ τουλάχιστον και ενάμιση χρόνο, το εξής. Σε ελέγχους που κάνει η ΑΑΔΕ, επιτόπιους ελέγχους, σε καταστήματα και επιχειρήσεις, αν διαπιστωθεί ότι η ταμειακή τους μηχανή δεν έχει στείλει στο e-send, που είναι ένα υποσύστημα του mydata, τις λιανικές πωλήσεις, ενώ έχουν εκδοθεί αποδείξεις και έχει ενδεχομένως καταχωρηθεί στα βιβλία και έχει υποβληθεί και η περιοδική ΦΠΑ και έχει πληρωθεί και ο φόρος, επιβάλλεται κύρωση με 48 ώρες λουκέτο και το 50% του ΦΠΑ των αποδείξεων που δεν διαβιβάστηκε.

Εδώ αντιλαμβάνεστε ότι μιλάμε για έναν παραλογισμό. Ταυτίζεται, δηλαδή, η μη διαβίβαση σε ένα πληροφοριακό σύστημα λεκτικό με τη μη έκδοση.

Όσον αφορά τον κ. Φωτόπουλο, τον συνάδελφο. Νομίζω ότι είναι γνωστό σε σχέση με το θέμα των προστίμων των πραγματικών δικαιούχων ότι σε επιτόπιο έλεγχο εφόσον βρεθεί ότι δεν τηρείται το ειδικό μητρώο, το οποίο ουσιαστικά έχει να κάνει με την ύπαρξη ταυτοτήτων και άλλων εγγράφων που τακτοποιούν την ιδιότητα του νομικού προσώπου και των εκπροσώπων της κάθε εταιρείας, ακόμα και αν έχει δηλωθεί εμπρόθεσμα στην ψηφιακή πλατφόρμα το μητρώο πραγματικών δικαιούχων και τα στοιχεία των νομίμων εκπροσώπων, αν δεν υπάρχει σε έγχαρτη μορφή επιβάλλεται πρόστιμο.

Τέλος, ένα σχόλιο σχετικά με αυτά που ειπώθηκαν από τον Πρόεδρο του Οικονομικού Επιμελητηρίου, σχετικά με τον νόμο 4557. Νομίζω ότι αυτό το οποίο θα πρέπει να ξεκαθαρίσουμε, τουλάχιστον από την πλευρά μας σαν φοροτεχνικοί, είναι ότι σε καμία περίπτωση δε μπορούμε να έχουμε διαφορετική μεταχείριση από άλλους κλάδους που η ίδια η ΑΑΔΕ έχει εκδώσει κανονιστικές διατάξεις σε σχέση με το νόμο 4557 και το κατά πόσο είναι υπόχρεοι σε πράγματα που ορίζονται μέσα στον νόμο.

Αναφέρομαι στον δικηγορικό σύλλογο, στους συμβολαιογράφους, στους ορκωτούς λογιστές, όπου εκεί, με βάση τη θεσμοθετημένη τουλάχιστον για τους δικηγόρους, εξ όσων γνωρίζω, στον Κώδικα Δεοντολογίας τους πρόβλεψη για το επαγγελματικό απόρρητο και την επαγγελματική εχεμύθεια, έχουν ουσιαστικά απαλλαγεί από μια σειρά υποχρεώσεις.

Θεωρώ ότι κάτι αντίστοιχο πρέπει να γίνει και στον κλάδο το δικό μας. Να θυμίσω ότι το επαγγελματικό απόρρητο, σε μία ευρεία διασταλτική ερμηνεία, προβλέπεται μέσα στον Ποινικό Κώδικα ακόμα και για τους λογιστές. Θεωρώ ότι θα πρέπει σε αυτό να υπάρξει μια αντίστοιχη ρύθμιση από την πλευρά της ΑΑΔΕ, προκειμένου και εμείς για πράγματα τα οποία πραγματικά δεν έχουμε γνώση, όπως αναφέρθηκε και πριν ο συνάδελφος Φωτόπουλος, σε σχέση με την κατάσταση που έχει ένας πελάτης, το πόθεν έσχες του, από που προέρχονται τα χρήματά του, δε μπορούμε να έχουμε την εικόνα αυτή που πρέπει προκειμένου να προβούμε σε όλες τις απαραίτητες ενέργειες για τη διαβίβαση της υπόθεσης στην Αρχή Διαφάνειας, για το ξέπλυμα μαύρου χρήματος.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Νάκας, έχει τον λόγο.

 **ΑΣΤΕΡΙΟΣ ΝΑΚΑΣ (Α' Αντιπρόεδρος του ΔΣ της Πανελλήνια Ομοσπονδία Φοροτεχνικών Ελευθέρων Επαγγελματιών (Π.Ο.Φ.Ε.Ε.)):** Ευχαριστώ πάρα πολύ και ευχαριστώ τον κ. Φωτόπουλο, γιατί μου δίνει την ευκαιρία να αναπτύξω τις θέσεις της Ομοσπονδίας μας και των λογιστών-φοροτεχνικών που βρίσκονται κάτω από αυτή.

Όσον αφορά τη δέουσα επιμέλεια, θέλω να πω το εξής: ότι ο νόμος 3842, με το άρθρο 17, έβαλε το λογιστή-φοροτεχνικό ως επάγγελμα εξυπηρέτησης του δημοσίου συμφέροντος. Καταλαβαίνετε ότι αυτό ήταν μια μεγάλης σημασίας διάταξη για το δικό μας επάγγελμα και σαφώς μας έβαλε στο κάδρο των επαγγελμάτων που συνεισφέρουν στην ελληνική οικονομία συνεχώς.

Θέλω να πω τώρα για τη δέουσα επιμέλεια ότι, όπως είπε και ο Πρόεδρος του Οικονομικού Επιμελητηρίου και ο κ. συνάδελφος από την ΕΦΕΕΑ, κακώς στη θεσμοθέτηση του νόμου 4557/2018 δεν έχει βάλει εποπτεύουσα αρχή το Υπουργείο Οικονομικών και πειθαρχικό το Οικονομικό Επιμελητήριο Ελλάδος, όπως έχει κάνει και με τους αντίστοιχους επιστημονικούς φορείς, τους δικηγόρους, τους συμβολαιογράφους και τους ορκωτούς.

Θέλω να πω σε αυτό το σημείο ότι οι λογιστές-φοροτεχνικοί, λόγω και της σοβαρότητας του επαγγέλματος, έχουμε ήδη πάρα πολλές ευθύνες, οι οποίες απορρέουν από άλλες διατάξεις νόμου, μέχρι και ποινικές, σύμφωνα με το νόμο 2523, όσον αφορά αν ο λογιστής-φοροτεχνικός αποδειχθεί ότι είναι συνεργός στη φοροδιαφυγή.

Οπότε, σίγουρα όλες αυτές οι διατάξεις οι οποίες ισχύουν μέχρι σήμερα για το δικό μας επάγγελμα, είναι ήδη καλυμμένες από τον κανονισμό τον οποίο ενδεχομένως θα βγει για τη δέουσα επιμέλεια. Και σίγουρα, σε καμία των περιπτώσεων, δεν μπορούν τα πρόστιμα που θα επιβληθούν στις επιχειρήσεις να υποβληθούν και στους συναδέλφους λογιστές-φοροτεχνικούς. Δεν μιλάμε για την ίδια παράβαση, δεν μιλάμε για την ίδια βαρύτητα της παράβασης.

Όσον αφορά τα όρια του άρθρου 38, που ρωτήθηκα από τον κ. Φωτόπουλο, θέλω να θέσω το εξής: Ότι τα όρια του επαγγέλματός μας κρέμονται από μία απόφαση, με ό,τι αυτό σημαίνει νομοθετικά, το οποίο ενδεχομένως μπορεί να το γνωρίσετε καλύτερα από εμένα, γιατί ασκείτε και νομοθετικό έργο στη Βουλή.

Θέλω να πω όμως ότι, σύμφωνα με δικές μας πληροφορίες, γύρω στις 300 χιλιάδες με 350 χιλιάδες επιχειρήσεις έχουν όριο τζίρου μέχρι 30.000 ευρώ. Τι σημαίνει αυτό πρακτικά, για να το δώσω να καταλάβουν και οι αγαπητοί βουλευτές που βρίσκονται εδώ. Ότι το έντυπο Ε3 όπου είναι το κομβικής σημασίας έντυπο για τα φορολογικά έσοδα, δεν υπογράφεται από κανένα λογιστή-φοροτεχνικό, άρα κατ’ επέκταση δεν υπογράφεται και η Κατάσταση Φορολογικής Αναμόρφωσης, όπως αυτή έχει οριστεί να γίνεται με το νόμο 3842.

Τι σημαίνει αυτό; Σημαίνει ότι πίσω από αυτό το όριο κρύβεται ένας μη νόμιμος, χωρίς άδεια δηλαδή, λογιστής-φοροτεχνικός, που με το «παράθυρο» του ορίου αφενός φοροδιαφεύγει και αφετέρου, ανταγωνίζεται αθέμιτα και δουλεύει σε βάρος των πιστοποιημένων λογιστών-φοροτεχνικών από το Οικονομικό Επιμελητήριο της Ελλάδος που πληρώνει φόρους, πληρώνει ενοίκιο, εισφορές και ενδεχομένως απασχολεί προσωπικό. Και το κυριότερο απ’ όλα, εξακολουθεί να αποκρύπτεται φορολογητέα ύλη.

Το ίδιο συμβαίνει και στην απόφαση που έχει βγάλει ο διοικητής της ΑΑΔΕ, όσον αφορά τον χαρακτηρισμό και γενικά τη διαχείριση των μητρώων βιβλίων, τα my-DATA. Και ρωτάμε εμείς ως Ομοσπονδία, πώς γίνεται αυτές οι επιχειρήσεις μέχρι 30.000 ευρώ όριο, όπου έχουν απαλλαγεί και από τη διαχείριση των ηλεκτρονικών βιβλίων, αλλά και από την υποβολή του Ε3, με τι γνώσεις υποβάλλουν ένα έντυπο το οποίο χαρακτηρίζεται σύμφωνα με τα ελληνικά λογιστικά πρότυπα οικονομική κατάσταση των μικρών και μικρομεσαίων επιχειρήσεων;

Όπως, επίσης, προκύπτει και το ερώτημα ότι αν γνωρίζει το οικονομικό επιτελείο και αν έχει υπολογίσει τι σημαίνει αυτούσια απώλεια φόρων από τη νόμιμη απαλλαγή που απορρέει από την παραπάνω διάταξη, από τη διάταξη, δηλαδή, της μη υπογραφής από νόμιμο λογιστή-φοροτεχνικό μέχρι 30.000 ευρώ.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε, κ. Νάκα.

Θα κλείσουμε με τον κ. Βασίλειο Κούτσιανο, Γενικό Γραμματέα της Εθνικής Ομοσπονδίας Ατόμων με Αναπηρία. Κύριε Κούτσιανε, έχετε τον λόγο για τρία λεπτά.

 **ΒΑΣΙΛΕΙΟΣ ΚΟΥΤΣΙΑΝΟΣ (Γενικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ)**: Ευχαριστώ, κύριε Πρόεδρε.

Σχετικά με την ερώτηση που αφορούσε τον πλειστηριασμό πρώτης κατοικίας ατόμων με αναπηρία, χρόνιων παθήσεων και των οικογενειών τους, η νομοθετική ρύθμιση που επέτρεψε την ένταξη στους ευάλωτους οφειλέτες στον εξωδικαστικό μηχανισμό στους οποίους συμπεριλήφθηκαν και τα άτομα με αναπηρία, χρόνιες παθήσεις και οι οικογένειές τους, με ευνοϊκά κριτήρια βελτίωσε πάρα πολύ την κατάσταση.

Αντιμετωπίσαμε ως Εθνική Συνομοσπονδία κάποιες ελάχιστες περιπτώσεις, προφανώς για διαδικαστικούς λόγους, οι οποίες είχαν αίσια έκβαση.

Συνεπώς, η κατάσταση έχει βελτιωθεί πάρα πολύ και υπάρχουν ελάχιστες περιπτώσεις τις οποίες και αντιμετωπίζουμε με τον καλύτερο δυνατό τρόπο.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Σας ευχαριστούμε πολύ.

Υπάρχει ερώτηση συναδέλφου να μην έχει απαντηθεί; Όχι. Θα δώσουμε τον λόγο και θα κλείσει τη συνεδρίαση ο Υφυπουργός Εθνικής Οικονομίας και Οικονομικών ο κ. Αθανάσιος Πετραλιάς.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών)**: Ευχαριστώ, κύριε Πρόεδρε.

Κατ΄αρχήν, να ευχαριστήσω όλους τους συμμετέχοντες και τους φορείς. Έγινε πραγματικά μια ουσιαστική και ποιοτική συζήτηση και θέλω να αναφέρω ότι αυτό έχει αναδειχθεί εδώ στη Διαρκή Επιτροπή Οικονομικών Υποθέσεων. Έχουμε υψηλό επίπεδο και από τα στελέχη που συμμετέχουν από όλα τα κόμματα, καθώς και με την Προεδρία του κυρίου Βεσυρόπουλου, που ουσιαστικά βοήθησε πάρα πολύ στο να έχουμε πολιτισμένη και υψηλού επιπέδου συζήτηση εδώ και ελπίζουμε και με τη νέα Προεδρία και θα προσπαθήσουμε όλοι να το διατηρήσουμε αυτό το επίπεδο.

Αρχικά να αναφέρω στο Σύλλογο των Συγγενών Θυμάτων ότι ήταν υποχρέωση της πολιτείας, μόνο συγγνώμη οφείλει σε αυτούς τους ανθρώπους η πολιτεία και όπως αναφέρθηκε με νομοτεχνική άμεσα θα προστεθούν και οι Δήμοι και οι Περιφέρειες στους φορείς, όπου γίνεται η παραίτηση από ένδικα μέσα.

Όσον αφορά την Επιτροπή Κεφαλαιαγοράς η αλήθεια είναι ότι υπάρχουν 138 στελέχη και 34, όπως αναφέρθηκε, είναι σε διαδικασία προσλήψεων, όπου έχει περάσει μια διαδικασία πάλι υπό την εποπτεία του ΑΣΕΠ, αλλά με ποιο fast track διαδικασία. Νομίζω ότι είμαστε σύμφωνοι όλοι να προχωρήσουμε σε τροποποίηση του Προεδρικού Διατάγματος, ώστε να προστεθούν οι αναγκαίες επιμέρους οργανικές θέσεις, εξαιτίας των νέων αρμοδιοτήτων που προβλέπονται από το νομοσχέδιο.

Για τα μισθολογικά δεν θέλω να αναφερθώ επί τούτου, γιατί ξέρουμε ότι είναι Νομικό Πρόσωπο Δημοσίου Δικαίου και υπάρχει ένα θέμα ανακλαστικών επιδράσεων με το υπόλοιπο Υπουργείο Οικονομικών. Να πούμε μόνο ότι από πέρσι νομίζω έχει προβλεφθεί κίνητρο επίτευξης στόχων για την Επιτροπή Κεφαλαιαγοράς και στις 12 Μαρτίου υπογράφηκε η απόφαση 450.000 ευρώ, όπου οι υπάλληλοι παίρνουν από 10% - 15% του ετήσιου μισθού ανάλογα με την απόδοσή τους, ώστε να επιβραβευθούν στο βαθμό που γίνεται, αλλά σε κάθε περίπτωση εξετάζουμε τι άλλο μπορούμε να κάνουμε.

 Για τον εξωδικαστικό σήμερα βγήκε το Δελτίο Τύπου και έχουμε 33.432 ρυθμίσεις επιτυχείς, 10,9 δις.

 Τι κάνουμε ακριβώς;

 Ως σήμερα τα πιστωτικά ιδρύματα και οι services είχαν υποχρέωση να κάνουν ρύθμιση για τους ευάλωτους δανειολήπτες που ουσιαστικά με τα εισοδηματικά και περιουσιακά κριτήρια αφορούσε το 7% των συνολικών δανειοληπτών και σε αυτό το 7% η εγκρισιμότητα ήταν 75% για οφειλές έως 250.000 ευρώ. Άρα, στο 7% είχες 75% εγκρισιμότητα.

Τι ερχόμαστε να κάνουμε;

Πάμε τα κριτήρια στο 85% των δανειοληπτών, δηλαδή, αυτός ο διπλασιασμός καλύπτει πλέον το 85% των δανειοληπτών φυσικών προσώπων και το δεύτερο που κάνουμε, αντί να επαφίεται στην τράπεζα ή οπουδήποτε να πει «δέχομαι ή δεν δέχομαι», υποχρεώνουμε το 100% των ρυθμίσεων που βγάζει, εάν είναι οφειλές έως 300.000 ευρώ να είναι υποχρεωμένη η τράπεζα να τις αποδεχθεί.

Άρα, είναι σημαντική ρύθμιση και εδώ ένα σχόλιο, επειδή ακούγεται αυτό. Επί πολλά χρόνια και από όλες τις κυβερνήσεις διαχρονικά, ερχόμαστε και κάνουμε κάθε δύο – τρία χρόνια κάποιες ad hoc ρυθμίσεις 72 δόσεις, 120 δόσεις. Αυτό ξέρουμε όλοι ότι βοήθησε σε ορισμένες περιστάσεις στον καιρό της οικονομικής κρίσης, επί Covid και μεταγενέστερα, αλλά αυτές εν τέλει οι ad hoc ρυθμίσεις κάνουν κακό στην κουλτούρα πληρωμών, γιατί περιμένει ο πολίτης ότι σε δύο χρόνια θα γίνει κάποια ρύθμιση και θα τα ρυθμίσει.

Εδώ, λοιπόν, τι προσπαθούμε να κάνουμε; Να δώσουμε ένα μόνιμο μηχανισμό, μια μόνιμη λύση, ώστε και να προφυλάξουμε την κουλτούρα πληρωμών, αλλά και πραγματικά με όσο γίνεται πιο δίκαιο τρόπο με βάση τον αλγόριθμο, που βελτιώθηκε και δύο φορές τελευταία, να δώσουμε βιώσιμη λύση, να δούμε τις πραγματικές δυνατότητες του καθενός, μόνιμη λύση. Πέρα από τις 24 ή 48 δόσεις, την πάγια ρύθμιση, υπάρχει λοιπόν μια μόνιμη λύση, ο εξωδικαστικός μηχανισμός, δίκαιη με διευρυμένα κριτήρια να μπορεί ο κόσμος που πραγματικά αδυνατεί να ρυθμίζει μόνιμα τις οφειλές του.

Εν γένει, νομίζω τα σχόλια ήταν θετικά.

Κλείνοντας να πω ότι υπήρξαν πολύ χρήσιμες νομοτεχνικές από τους φορείς, οι οποίες ήδη αξιολογούνται και ορισμένες από αυτές θα υιοθετηθούν, θα τις δείτε στο τελικό νομοσχέδιο.

Σας ευχαριστώ πάρα πολύ όλους.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε, κύριε Υφυπουργέ.

 Κλείνοντας θέλω να ευχαριστήσω θερμά όλους τους εκπροσώπους των φορέων που συμμετείχαν στη σημερινή συνεδρίαση και ενημέρωσαν αναλυτικά την Επιτροπή μας, είτε με φυσική παρουσία είτε μέσω webex. Η συμβολή σας στη νομοθετική διαδικασία και στην επεξεργασία του σχεδίου νόμου που συζητάμε ήταν πολύ ουσιαστική και χρήσιμη.

Κυρίες και κύριοι συνάδελφοι, σ’ αυτό το σημείο ολοκληρώθηκε η δεύτερη συνεδρίαση. Υπενθυμίζω σε όλες και σε όλους τους συναδέλφους ότι η γ’ συνεδρίαση, η συζήτηση επί των άρθρων, θα γίνει την ερχόμενη Δευτέρα στις 15.00΄ στην ίδια αίθουσα και την Τρίτη στις 10.00΄ θα γίνει η δεύτερη ανάγνωση. Σας ευχαριστώ πολύ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Κτενά Αφροδίτη, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Χαλκιάς Αθανάσιος, Μάλαμα Κυριακή και Σαλμάς Μάριος.

Τέλος και περί ώρα 16.50΄ λύθηκε η συνεδρίαση.

**ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΑΘΑΝΑΣΙΟΣ ΚΑΒΒΑΔΑΣ**